Datasets:

alayaran

/

bodo-news-headline

like 0

गोदान दिल्ली , 21 नभेम्बर : अलास्कायाव थानाय बेरी आर्म ग्लेसियारआ आवलिदों आरो बेनि सिङाव थानाय हाया लासै लासै खमाय लादों । बेनि जाहोना जादों बेवहाय गोबां गिलिर बरफ थानाय । बिगियानगिरिफोरा मोनसे स्टाडीनि उनाव फोरमायदोंदि , बे ग्लेसियारआ जायखि जाया लेन्डस्लाइनि जाहोनाव बायग्रबनो हागौ , जाय थोंजों लैथोमायाव गोग्लै हैगोन । बेनि जाहोनाव सुनामी जानो हागौ । मख'नो गोनांदि , बे आर्म ग्लेसियारआ संख्रि थानाय लैथोमानि सायाव सोमजि खादों । बेनि फारनैथिं जेराव गोजौ गोजौ बरफनि हाजो दं । बेनि थाखायनो बे जायगायाव सुनामी सोमजिखांनो हागौ । जुदि बरफनि ग्लेसियारजों लेन्डस्लाइड जायोब्ला दैनि बोहैनाया गोखै जागोन , जाय सुनामीनि महर सोलायनो हागौ । बेजों लैथोमानि खाथि खालायाव थानाय सुबुंफोरनि थाखाय खैफोद सोमजिखांनो हागौ । अलस्कानि बैरी आर्म ग्लेसियारखौ नायनो थाखाय गोबां दावबायारिफोरा थाङो । लोगोसेनो बेवहाय ना हमग्रा सुबुंफोराबो गोबां थायो । ग्लेसियारनि खाथि खालायाव चुकैक हारिनि सुबुंफोर थायो ।

अलास्कानि ग्लेसियारआ गोबां आवलिदों , बेनि हाया गिसिखायोब्ला सुनामी जानो हागौ

गोदान दिल्ली , 21 नभेम्बर : गुसु बोथोराव जेसेबां गोजोनग्लाय जायो एसेबांनो जेंनाफोराबो लोगोसेयैनो फैयो । बे बोथोराव गगा मोन्नाय , गुजुनाय आरो लोमजानायनि अनगायैबो बयनिख्रुइ देरसिन जेंनाया बिगुरनि जेंना । बे बोथोराव बिगुरआव बयनिख्रुइ बांसिनै मान्नायनि जेंना सोमजियो , जायनि जाहोनाव बिगुराव खुरै खुरै रेसेज जालाङो । गुसु बोथोराव बिगुरआ रेशेज जानायनि बयनिख्रुइ देरसिन जाहोना जोंनि जानाय - लोंनाय । बे बोथोराव जों दैखौ बाङाइयै लाङो , गोरान जाग्रा आदारखौ बांसिनै जायो आरो गोलोमदै गयैनि जाहोनाव बिगुरआ रानस्राव जायो । बाङाइ बिदुङाबो बिगुरखौ गोरान खालामो आरो बेनि जाहोनावनो बिगुराव मान्नाय सोमजियो । गुसु बोथोराव मान्नायनिफ्राय रैखा मोन्नो बांसिननिफ्राय बांसिन दै लों आरो गाहायाव होनाय माखासे जाग्रा मुवाफोरखौ गावबा गावनि डाइटआव लाफानो हागोन ( 1 ) गुसु बोथोराव एक्सिमा आरो बिगुरनि गासै जेंनाफोरखौ खुसेरनि बिदैआ जानगार खालामो । बेनिखायनो सप्ताहयाव 3.4 गिलास खुसेरनि जुस लोंनो हागोन । ( 2 ) गुसु बोथोराव मुलाआ देहाखौ थाजिम खालामो । बे बोथोराव नोंथाङा गावनि जाग्रा आदारजों देहानि थाखाय गोनां जानाय मुवाखौ आजावनानै लाफा । मानोना मुलायाव गोबां बिबांनि फलिक एसिड , भिटामिन सि आरो एन्थकाइनिन मोन्नाय जायो । बे बोथोराव मुला जानायजों बिगुरनि गासै जेंनाफोरा जानगारो । ( 3 ) आपेलआ बिगुरनि रानस्रावनायखौ जानगार खालामनानै मान्नायखौ बाङाइ खालामो । आपेलाव फ्लेभनाडस थायो , जाय फ्रि रेडिकल्सखौ फोजोबनानै बिगुरनि बेरामआ बारायनायखौ होबथायो । अपेलाव माइस्चराइजिं गुण थायो , जाय सानआव बिगुरनि फाहामथाय होयो । बिगुरनि सोमोन्दै जेंनाफोरजों लोगोसे गुबुन बेरामफोरनिफ्राय रेहाय मोन्नो थाखाय सानफ्रोमबो उदै खालियाव आपेलखौ जानांगौ । जुदि नोंथाङ सानफ्रोमबो बेबायदि जाग्रा आदारखौ जायोब्ला बिगुरजों सोमोन्दो थानाय बेरामफोरनिफ्राय रैखा मोन्नो हागौ ।

गुसु बोथोराव देहायाव मान्नायनि जेंना नुजाथियोब्ला बेनिफ्राय रैखा मोन्नायनि राहाखौ मिथिनानै ला

लन्डन , 24 आगस्ट : गिख्रंथाव ब्रिटिस उतखारि जिहादी एबा उतखारि सिद्धार्थ धरआ सिरियाआव आइएसआइएसखौ बेंखन्नानै गुलि गावनायाव थैयो । बिजों लोगोसे बिनि बिसि आयशायाबो थैयो । गांसे गोदान बिजाबआव बुनाय जादोंदि , लन्डनआव जोनोम मोन्नाय सिद्धार्थ धरआ जुन 2017 याव रक्कायाव इस्लामिक स्टेटआव गुलि गावनायाव बिसिजों लोगोसे थैदों । नाथाय बिनि सा 5 फिसाफोरनि सोमोन्दै मिथिनो मोनाखै । आमेरिकानि उतखारि होबथाग्रा जर'खा डगलस वीक्सनि बिजाबनिफ्राय डेली मेलआ बे खौरांखौ मिबथिहोदों । बे बिजाबया उतखारि फसंथान अल मुहाजिरफोरखौ लानानै लिरनाय , जायनि गाहायआ अंजेम चौधुरी । डगलसआ उतखारि हान्जानि फोथायनायखौ देरहासादनानै माखासे बोसोर बिसोरखौ संदान्दों । बियो धर आरो चौधुरीनि इन्टारभिउबो लादोंमोन । आबुं समायसाह मुङैबो मिथिजानाय धरआ चेनेल 4 नि डक्युमेन्ट्रिआवबो नुजादोंमोन , जायनि मुङा जिहादी नेतस्ट डरमोन । मानिना लानाय जायोदि 2016 आव सिरियाआव सा 5 सुबुंफोरखौ इनाय अनागरै बुथारनायखौ दिन्थिनाय भिडिअ'आव फोसावग्रा एबा बाथ्रा बुंनाया बिनोमोन । बिसोर सा 5 सुबुंफोरखौ खर'आव उनथिंजायनिफ्राय गुलि गावना बुथारनायनि सिगां बियो गाहाय मन्थ्रि डेभिड केमरनखौ लाजि फोनांदोमोन , जायखौ बिडिअ'आव नुदोंमोन । वीक्सआ बिजाबाव लिरदोंदि , जिहादी सिडनि सासे लोगोआ बिनि बुथारजानायनि सोमोन्दै मिथिहोदों । बियो मेसेजआव बुंदों , जों जाय आल्लाहनि आरो जेराव जों थांफिननांगौ अबु रुमायसाहया बेयाव थांबाय , जेराव बियो गावनि बिसि आयशाजों लोगोसे अराय थांनो लुबैदोंमोन । वीक्सआ डेलि मेलनो फोरमायदोंदि , बे खौरांआ थार , बियो बेखौ फिन नायबिजिरबावदोंमोन । थैजासिमआव 35 बोसोर बैसोनि धरआ हिन्दु नख'राव जोनोम मोन्दोंमोन नाथाय चौधुरीनि सोमोन्दोआव फैनायनि उनाव बियो इस्लामखौ आजावनाय जादोंमोन ।

आइएसआइएसनि गाहाय उतखारि सिद्धार्थ धरआ थैबाय

कक्राझार , 24 नभेम्बर : बर' थुनलाइ आफादआ आसामनि बारग' गिबि मन्थ्रि रुंसारि तरुन गगैनि जिउ गोमानाय खौरांखौ मोननानै आफादनिफ्राय गोथौ दुखु मोननाय फोरमायहरदों । बिथांनि जिउ गोमानायाव आसामआ सासे गेदेमा आरो गोख्रों राजखान्थिगिरि खोमानांबाय । बर' थुनलाइ आफादआ रुंसारि आगु गिबि मन्थ्रि तरुन गगैनि जिउमाया जाहाथे सोरगोआव आलो गोजोनै थाहैनो हायो बेनि थाखाय आर'ज गाबनायजों लोगोसे दुखुथिया नख'रनिसिम दुखु मोननायखौ फोरमायहरो । जार्नालिस्ट एससियेसन अफ आसाम आरो नेसनेल इउनियन अफ जार्नालिस्ट इन्डियाआबो दिनै आगु गिबि मन्थ्रि तरुन गगैनि रुंसारि जानायाव गोथौ दुखु मोननाय फोरमायो । मोनसे दुखु रादाबनि गेजेरजों जे ए ए नि आफादगिरि धिरेन्द्र नाथ चक्रबर्टी आरो एन इउ जे आइ नि माहारियारि लेङाय आफादगिरि भुपेन गस्वामी मोनहा रुंसारि तरुन गगैखौ सासे बयजोंबो मोजां मोनजाग्रा दैदेनगिरि आरो गोजौ सानथौनि खुंगिरिमोन होननानै फोरमायो । बिथाङा मोनसे समाव आसामजों लोगोसे दुलाराय भारत हादतआवनो राजखान्थियारि बिथिङै बयजोंबो सिनायजानाय जानो हादोंमोन गावनि गोग्गो स्वार्थजों खुंथाय सामलायनायनि थाखाय । बिथांनि जिउ गोमानाया असमीया समाजनि थाखाय मोनसे सुफुंख'हायै ख'हा होननानैबो मोननैबो आफादनिफ्राय फोरमायो । दुलाराय बर' फरायसा आफादनि आफादगिरि दिपेन बर'आबो मोनसे दुखु रादाबनि गेजेरजों राइज्योनि आगु गिबि मन्थ्रि तरुन गगैनि रुंसारि जानायाव गोथौ दुखु मोननाय फोरमायनायजों लोगोसे राइज्योआ सासे गेदेमा राजखान्थिगिरिखौ खोमानानै लानांबाय । बिथाङा बुंबावोदि , तरुन गगैनि रुंसारि जानाय खौरांआ गोसारनाय लोगो लोगो राइज्योनाडैनो बयखौबो गोथौ दुखु मोनहोदों । आगु गिबि मन्थ्रि तरुन गगैनि रुंसारि जानायाव इउ पि पि एलनि आफादगिरि प्रमद बर' , बि पि एफनि आफादगिरि हाग्रामा महिलारी , राइज्योनि समाज अनसाय बिफाननि मन्थ्रि प्रमिला रानि ब्रह्म , राइज्यो सभानि बारग' एम पि उर्खाव गोरा ब्रह्म मोनहा आफादजों लोगोसे गावसोरनि गोथौ दुखु मोननायखौ फोरमायहरदों । बिथांमोनहा दुखु रादाबनि गेजेरजों आगु गिबि मन्थ्रि तरुन गगैनि रुंसारि जानाया राइज्योनि थाखाय गेदेत ख'हा जाबाय होननानै बुङो ।

राइज्योनि गुबुन गुबुन आफादफोरा आगुनि गिबि मन्थ्रि तरुन गगैनि रुंसारि जानायाव गोथौ दुखु मोननाय फोरमायहरदों

कचुगाव 23 नबेम्बर : क'क्राझार जिल्ला गसाइगाव महकुमानि सिङाव थानाय कचुगावनि सा आरो खोला गङिया हालामनि बारग' फरायसाफोरा गिबि खेबनि थाखाय गङिया बारग' फरायसा आफाद मुंनि मोनसे आफाद दानानै गङिया हालामनि गासै थाखो 6 निफ्राय थाखो 12 सिम फरायबाय थानाय फरायसा आरो फरायसुलिफोरखौ ओनसोलनि गोग्लैसोनानै थानायखौ नोजोर लाखिनानै मोनसे जांख्लायाव आवगायलांनो थाखाय गङिया फोरोंगिरि गौथुमनि जर'खा मददआव सोलोंथाइ सांग्रांथिजों लोगोसे रोंगौथि सायख' आनजादनि हाबाफारि लायो । बे हाबाफारियाव 152 सानिबो बांसिन फरायसाफोरा आनजादाव जिरायो । आनजादजों लोगोसे सोलोंथाइनि सांग्रांथि मेलाव गाहाइ आलासि महरै नुजाथिफैयो बावैसो सिगां ए पि एस सि जों खुंजानाय डायेट लेकचारारआव उथ्रिसार जानो‌ हानाय सिभ' राम नार्जारि आरो‌ गङिया हालामनिनो पि एइस डि स्कलार ( आसाम इउनिभारसिटि , टिलसर ) अनिल कुमार नार्जारी , बिथांमोनजों लोगोसे आरोबाव पि एइस डि स्कलार ( IGNTU ) दैमालु बसुमतारी , अमर बरगयारि , पि एइस डि स्कलार , TISS , Mumbai , निरनजन ब्रह्म गाहाइ फोरोंगिरि मैनागुरि गेजेर फरायसालि आरो अमरसिं नार्जारि लेङाइ फोरोंगिरि , मैनागुरि गेजेर फरायसालि आरो‌ ओनसोलनि माखासे मेलेमजिबि बिथांमोना । हाबाफारि बायदियै रोंगौथि सायख' आनजादाव उथ्रिसार जानाय फरायसा आरो फरायसुलिफोरनो गांसे आर'नाइ , गांसे फोरमानलाइ , गांसे सोदोब बाख्रि बिजाब अनसुंथाइ होनाय जायो । आनजादखौ मोननै थाखोआव खुंफुंनाय जायो बिनिनो थाखो मोनसेआ 6.7 आरो 8 गुबुन मोनसे थाखोआ 9.10,11 आरो 12 सिम । थाखो मोनसे आनजादाव उथ्रिसार जानो हानाय फरायसाफोरा जादों फारियै ( 1 ) बिबुंसात नार्जारि थाखो - 6 , इउ . एन . एकादेमि , रामफलबिल ( सेथि बान्था ) ( 2 ) निजिरा बसुमतारी थाखो - 7 , माइगं बाथौ फरायसालि ( नैथि बान्था ) आरो ( 3 ) मौसुमि बसुमतारी थाखो - 7 , माइगं बाथौ फरायसालि । गुबुन थाखो मोनसेआव उथ्रिसार जानो‌ हानाय फरायसाफोरा जादों फारियै - ( 1 ) रिंसार बसुमतारी थाखो - 10 , रामफलबिल गोजौसिन फरायसालि , ( 2 ) थुलुंगा बसुमतारी थाखो - 12 , कमार्स कलेज , कक्राझार आरो ( 3 ) सनजिथा ब्रह्म थाखो - 10 , सेरफांगुरि गोजौ फरायसालि बिथांमोना ।

गङिया बारग' फरायसा आफादनि बानजायनायाव सोलोंथाइ सांग्रांथिजों लोगोसे रोंगौथि सायख' आनजाद खुंफुंदों

कक्राझार , 23 नभेम्बरः गोबाव बोसोर सम दिन्दांनानै थानाय बि टि सिनि बिसायख'थिया फैगौ 7 आरो 10 डिसेम्बरखालि मोन्नै खोलोबाव खुंगासिगोनखौ नोजोर बोनानै बि टि सि हालामनि गासै आफाद गौथुमफोरनो बिसायख'थिखौ गोजोन आरो उदाङै खुंफुंनो हानाय बायदि बिसायख'थिनि समाव गोख्रों रैखाथिनि राहा जगायथिनो थाखाय खुंथायखौ खावलायदों । बेबायदिनो मोन 16 फरायसा आफादफोरनि क - अर्डिनेसन कमिटि अफ बड'लेन्ड टेरिटरियेल रिजन अफ अर्गानाइजेसनआ 22 नभेम्बर रबिबारखालि आसामनि गिबि मन्थ्रि सर्बानन्द सनवालखौ लोगो हमनानै बि टि सि बिसायख'थिखौ गोजोनै आरो उदाङै लुफुंनो हानाय बादि गोख्रों रैखाथिनि राहा जगायथिनानै होनायनि राहा लानो हास्थायनानै गिबि मन्थ्रिनो गांसे गोसोखां बिलाइ गथायो । जाहाथे बिसायख'थिनि समाव जेबो रोखोमनि हिंसायारि आरो दुंहाव थासारिफोरा महर मोना । फरायसा आफादआ गोसोखां बिलाइआव फोरमायथिनाय बादिब्ला सिगां समफोराव खुंजानाय बिसायख'थिफोराव माखासे राजखान्थि हान्जाफोरा राइजो - राजाफोरनि भटखौ दखलाव लानो थाखाय बिसायख'थिनि सानखालि रांनि थफ्ला बाहायनाय , गुबुनखौ हेंथा होनाय आरो बायदि माखासे आयेन बेरेखा खामानिफोरखौ मावयो । नाथाय बे खेबनि बि टि सि बिसायख'थियाव जाहाथे मोनबो रोखोमनि जाथायफोरा महर मोना लोगोसे बिसायख'थिखौ गोजोनै आरो उदाङै खुंफुंनो हायो बेनि थाखाय गोख्रों राहा लानांगौ होन्नानै फरायसा आफादा दाबि दैखाङो ।

बि टि सिनि बिसायख थियाव गोखों रैखाथिनि राहा थिसन्नो फरायसा आफादफोरनि दाबिगिबि मन्थ्रि सनवालनो गोसोखां बिलाइ गथायदों

देहानि खौराःबादामखौ बयबो सुबुंफोरा जानो मोजां मोनो । फैदो बादामनि बागै इसे मिथनानै लानि - ( 1 ) बादामाव थानाय आयरन आरो केलसियामा थैयाव अक्सिजेनखौ मोजां रोखोमै थांलाय - फैलाय खालामहोयो आरो हारा बेगेंखौ गोख्रोङै लाखिनायनि हाबाफारि मावो । थैयाव मोन्नो हानाय आयरनआ थैनि जिबख्रिखौ बांहोयो । लोगोसेनो बैसो बांनायाव अस्टियपरसिस बेराम जानाया खम जायो । ( 2 ) मोनसे संदान्नायाव रोखा मोनथिनो मोन्दोंदि , सानफ्रामबो बादाम जाब्ला डाइबिटिस जानायनि खैफोदा 21 जौखोन्दो खम जायो । ( 3 ) जिंगा सिनायनिफ्राय रैखाथि मोन्नो बादामखौ जानांगौ । बादामाव ट्रिपटफान मुंनि एमिन एसिड थायो , जाय खर' - मेलेमखौ गाहामै लाखियो । ( 4 ) बादामाव अमेगा - 6 फेटि एसिडखौ मोन्नाय जायो , जाय जिबख्रि आरो बिगुरखौ मोजां रोखोमै लाखियो । बेवहाय मोन्नो हानाय भिटामिन इआ मोखांनि महरखौ जोंखोल खालामो । ( 5 ) बादामाव थानाय थावया उदैनि बेरामखौ जानगार खालामो । बेखौ सानफ्रामबो जाब्ला उदै आलौनाय , गेस आरो एसिडिटीनि जेंनाया जानगारो । ( 6 ) बादामा कलेस्ट्रलखौ सामलायनायाव गाहाय हाबाफारि मावो । बेयो गाज्रि कलेस्ट्रलखौ खम खालामनानै देहानि थाखाय गोनांथि कलेस्ट्रलखौ बांहोयो । बेवहाय मन - अनसेचुरेटेड फेटी एसिड थायो , जायजों सप्ताहयाव सान 5 बादाम जाब्ला बिखानि बेरामनि खैफोदया खम जायो । ( 7 ) बादामाव भिटमिन बी - 3 खौ मोन्नाय जायो । जाय खर' मेलेमनि थाखाय गोनांथार । बेवहाय थानाय नियासिन मुंनि गुनआ खर' मेलेमनि हाबाफारि मावनो हानाय गोहोखौ बांहोयो , जायजों बावनाय बेरामा जानगार जायो । ( 8 ) थाइराएडनि बेराम गोनाङा बादामखौ जानो नाङा । बेवहाय मोन्नो हानाय गइटरजन मुंनि गुनआ थाइराएड ग्रन्थिनि हाबाफारिखौ बेलेन्स गैयै खालामनो हागौ ।

बादामआ देहानि थाखाय मुलाम्फा गोनां

गुवाहाटी , 24 नभेम्बरःथांनाय सप्ताहनिफ्राय भारत हादतआव गिख्रंथाव कभिड - 19 नि गोसारनाया आरोबाव बारायनो हमनायखौ नोजोर होनानै दासान्दि हादतनि माखासे राइज्यो आरो सहरफोराव फिन लकडाउन फोसावनाय जादों । हादतनि गेजेराव कभिडनि बांसिन्नो हमनायखौ नोजोर होनानै मिरु सरकारा मैया मोनसे गोनां जथुमनायनि उनाव 23 नभेम्बरखालि जौसिन बिजिरसालिआ आसाम सरकारनिफ्राय राइज्योयाव कभिडनि बारायफिन्नो हमनायनि सायाव मोनसे गोनांथार खेंफोरथि होनो बिथोन होदों । मिथिनाय बायदिब्ला जौसिन बिजिरसालिआ समबारखालि दिल्ली , गुजरात , महाराष्ट्र आरो आसामखौ कभिडनिफ्राय उदां खालामनायनि थाखाय सरकारा मा बायदि राहा लादों बेनि सोमोन्दोयाव खेंफोरथिखौ गथायनो थाखाय बिथोन होयो । बिजिरगिरि अशक भुषननि बिजिरनायाव बेफोर राइज्योनि कभिडनि सायाव राहा लानाय आरो बे भाइरासखौ होबथानायनि फारसे गोजोन्थाव नङा होन्नानै फोरमायदों । मख'नो गोनांदि , फैगौ सान्नैनि गेजेराव गोजौयाव मख'नाय राइज्योफोरा कभिडनि सायाव राहा लानाय हाबाफारिनि खेंफोरथिखौ गथायनांगोन । डिसेम्बर दानसिम जुदि बेफोर राइज्योफोरा जरखा राहा लायाब्ला अब्ला कभिडनि गोसारनाय थासारिया आरोबाव गिथावनासिन जानो हागौ होन्नानै सांग्रांथि होदों । आसामआव करनाजों सन्देरजानाय सुबुंफोरनि अन्जिमाया दासिम सा 2.11,513 सिम जाहैदों । फारसेथिं कभिडनि हेंथायै फाहामथाय लानायनि गेजेरजों बांसिन सुबुंफोरानो मोजां हालोदआव फैफिन्नो हादोंब्लाबो नाथाय दासिम सा 3.142 सुबुंफोरा राइज्योनि गुबुन गुबुन देहाफाहामसालियाव फाहामथाय लागासिनो दं । आसामआव कभिडजों सन्देरजानानै जिउ गोमानाय सुबुंनि अन्जिमायाबो सा 974 सिम जाहैबाय ।

आसामआव गिथावनासिन महर लानो हागौ कभिड - 19 नि सन्देरनाया

गुवाहाटी , 23 नभेम्बर : दुलाराय आसाम फरायसा आफाद एबा आसुनि आफादगिरि दिपांक कुमार नाथखौ फरायसा आफादनि फिन आफादगिरि महरै थिसनफिनबाय । बेराफारसे शंकरज्योति बरुवाखौ फरायसा आफादनि गोदान गाहाय नेहाथारि महरै थिसनबाय । फरायसा आफादनि 17 थि बोसोरसालिया जथुमायाव आसुआ गोजाम आफादखौ सिफायनानै गोदान आफादखौ दानानै लाफिन्नाय जाबाय । मख'नाय जायोदि , आसुनि गाहाय नेहाथारि लुरिनज्योति गगैआ बिबान एंगारनायनि उनाव बिथांनि जायगायाव शंकरज्योति बरुवाखौ गोदान गाहाय नेहाथारि महरै थिसन्नाय जादों ।

दिपांक कुमार नाथआ आसुनि आफादगिरि आरो शंकरज्योति बरुवाआ गोदान गाहाय नेहाथारि

कक्राझार , 23 नभेम्बरः कक्राझार सहरनि सान्जा - खोला 7 कि : मिः सो जान्थायाव थानाय बान्दोगुरि गामिआव 22 नभेम्बरखालि सानसेनि हाबाफारिजों मैखुन आबाद मावनायनि फोरोंथाय हाबाफारि खुंनाय जायो । बे हाबाफारिखौ जुथायै खुंफुंदोंमोन फरायसालिमानि इसिङायारि गुण सामलायग्रा बिफान , आइजो हान्जा आरो फरायसा आफादआ । मख'नो गोनांदि , फरायसालिमाजों खांजानाय गामि बान्दोगुरिआव सिगाङावबो करना भाइरासनि सायाव सांग्रांथि मेल खुंखांबाय । हाबाफारिखौ जागायो गामि खांनायखौ सामलायगिरि बर' बिफाननि बिबुंगिरि लकनाथ गयारिआ । हाबाफारिनि बेखेव बिबुंथिखौ होयो फरायसालिमानि गुण सामलायग्रा बिफाननि फोनांजाबगिरि अन्जलि बसुमतारिआ । गावनि बेखेव बिबुंथियाव बिथाङा गोजौ फोरोंसालिफोरा गामि खांनायनि बिथांखिनि सोमोन्दै बुंथियो आरो बेनि थांखिखौ बेखेवनानै होयो । गियान आरो सोलोंथाया जाहाथे सोलोंसालियावल' थायालाबानो राइजो - राजानिसिमबो सौहैयो बेनि थाखाय गामियारि थाखोयाव समाजारि , रांखान्थियारि , सावस्रि आरो सिखोन - साखोन बायदि आयदाफोराव हाबा मावनांगौनि गोनांथिखौ बुंथियो । फोरोंथाय हाबाफारिखौ बेखेवनानै होयो बान्दोगुरि गामिनि रां दोन्थुमगिरि धनन्जय ब्रह्मआ । बे फोरोंथायनि फुंखा सुबुं महरै बाहागो लानानै बड'लेन्ड मुलुग सोलोंसालिनि बायटेक्नलजि बिफाननि प्रफेसार सन्दिब दासआ । दासआ गावनि मेहेरगोनां प्रेजेनटेसन आरो मैखुननि जामुं आरो मुलियारि गुण लोगोसे मैखुन आबाद मावनायनि आदब - खायदा , मुलाम्फा आरो फालांगिरिनि बागै गुवारै बुंथिनानै होयो । गावनि प्रेजेन्टेसननि उनाव सानसे सिगांनिफ्रायनो थियारि खालामखानाय जिगाब दानफ्लेनानै रुनायाव मैखुन बेगरखौ फोनानै माबोरै पलिबेकआव सोनांगौ बेखौ बाहागो लागिरिफोरनो फोरोंनानै होयो । फरायसालिमानि फरायसा आफादनि नेहाथारि जेभिय्पर बसुमतारिआ सामलायनाय बे हाबाफारियाव साबायखरबाउवो फरायसालिमानि राजखान्थि बिफाननि गाहाय बिफानारि आरो आइजो हान्जानि लेंथुमगिरि ममता नार्जारिआ । बे फोरोंथाय हाबाफारियाव कक्राझार सरकारि फरायसालिमानि गोरायु ड ० बन'बिना ब्रह्म , फोरोंथाय लागिरिफोर , फोरोंगिरिफोर आरो गामियारि राइजो - राजाफोराबो बाहागो लानायनि गेजेरजों हाबाफारिया जाफुंसार जालाङो ।

कक्राझार सरकारि फरायसालिमाआ मैखुन आबाद मावनायनि फोरोंथाय होदों

गुवाहाटी , 24 नभेम्बर : फैगौ 26 नभेम्बरआव जोबथा बिदाय होगोन आगु गिबि मन्थ्रि तरुन गगैखौ । बेनि सिगां मंगलबार फुंबिलि 9 बाजियाव बिथांनि गोथै देहाखौ सरकारि नआव दोनहैनाय जागोन । बे खौरांखौ फोसावदों आसाम कंग्रेस कमिटिनि आफादगिरि रिपुन बराआ । मख'जाथावदि , सरकारि न'निफ्रायनो मंगलबारखालि आगु गिबि मन्थ्रिनि गोथै देहाखौ जनता भवनसिम लांनाय जागोन । बेनिफ्राय राजिब भवन आरो बेलासिनि 4 बाजियाव कलाक्षेत्रआव लांनाय जागोन सोर्गोयारि दैदेनगिरिनि गोथै सह'खौ । अखानायै 25 नभेम्बर अक्टआव सानसे थोलो कलाक्षेत्रआव लाखिनायनि उनाव 26 नभेम्बर अक्टआव बिथांनि जोबथा बिदायनि हाबाखौ मावफुंनाय जागोन । बेराफारसे गिर्जा , मन्दिर , मसजिद , गुरुद्वारआवबो बिथांनि गोथै देहाखौ लांनाय जागोन । मख'जाथावदि , थैनायनि उनाव गिर्जा , मन्दिर , मसजिद आरो गुरुद्वारआव गावनि गोथै देहाखौ लांनो थाखाय आगु गिबि मन्थ्रिआ लोगोफोरखौ खावलायलांदोंमोन ।

26 नभेम्बरआव जोबथा बिदाय होनाय जागोन आगु गिबि मन्थि तरुन गगैखौ

गुवाहाटी , 24 नभेम्बर : 15 बोसोर नाङै 3 थि खेब आसामनि गिबि मन्थ्रि मासिखौ सामलायनाय तरुन गगैआ दिनै जोबथा हां बोबाय । दिनै मोनाबिलिनि 5.34 रिंगायाव बारग' गिबि मन्थ्रि तरुन गगैआ गुवाहाटी मेडिकल कलेज देहाफाहामसालियाव जोबथा हां बोयो । थैनाय समसिम गगैनि बैसोआ 86 बोसोर जाबायमोन । बारग' गिबि मन्थ्रिनि 23 नभेम्बरनि मोनाबिलिनि समाव जोबथा हां बोनाय एबा रुंसारि जानाय खौरांआ ओंखारनाय लोगो - लोगो राइज्योनि राजखान्थि फोथाराव मोनसे दुखुनि सायखंआ साग्लोबो । गिबि मन्थ्रि सर्बानन्द सनवालजों लोगोसे राइज्योनि गुबुन गुबुन राजखान्थि दोलोनि दैदेनगिरि आरो राइज्योनि सुबुंफोरा बारग' गिबि मन्थ्रि तरुन गगैनि रुंसारि जानायाव गोथौ दुखु मोन्नाय फोरमायदों । राइज्योनि बैसमनि शिबसागड़ जिल्लानि जरहातनि राजान साहा बागानाव बारग' गिबि मन्थ्रि तरुन गगैनि देहा हालोदआ थांनाय माखासे समनिफ्रायनो बैसोनि बाबेन्नायजों बेराम नारेबनायाव बिखौ सम - सम देहाफाहामसालियाव थिसन्नानै फाहामथाय होनाय जादोंमोनब्लाबो नाथाय थांनाय 21 नभेम्बरखालि मोनाबिलि समाव हरखाब देहा हालोदआ गाज्रिसिन जायो आरो जिएमसिएइचनि मेकानिकेल भेन्टिलेसनआव लाखिनाय जादोंमोन आरो गगैनि देहा हालोदनि सायाव जर'खा फाहामगिरि हान्जाया फाहामथाय होनानै गोबां नाजाथाबनायनि गेजेराव राइज्यो सरकारनि गिबि मन्थ्रि सर्बानन्द सनवाल , देहा बिफाननि मन्थ्रि ड ० हिमन्त बिश्व शर्मा आरो मैया गाहाय मन्थ्रि नरेन्द्र मदि , रैखाथि मन्थ्रि राजनाथ सिंजों लोगोसे मिरु राजखान्थि दोलोनि गोबां दैदेनगिरिफोरा तरुन गगैनि देहा हालोदनि सायाव खौरां लानायनि उनावनो मैया मोनाबिलि समाव जोबथा हां बोयो । बेनि सिगां थांनाय 26 आगस्टखालि कभिडजों सन्देरजानायाव बारग' गिबि मन्थ्रि तरुन गगैखौ जिएमसिएइचआव प्लाजमा होदोंमोन । बेनि उनावनो कभिडनिफ्राय उदां जानानै देहा हालोदआ एसे मोजाङाव फैनानै गगैखौ नसिम थांनो होदोंमोन । मख'नो गोनांदि , 1934 माइथायनि 11 अक्टबराव जोनोम मोन्नाय तरुन गगैआ गावनि सोलोंथाय केरियारखौ 26 नं रङाजान गुदि फरायसालियाव जागायजेनो आरो 1949 माइथायाव जरहात सरकारि गोजौ फरायसालिनिफ्राय मेट्रिक आन्जादखौ उन्थ्रिसारनानै गोजौ सोलोंथायखौ जगनाथ बरुवा फरायसालिमायाव लायो आरो बे सोलोंथाय फसंथाननिफ्रायनो डिग्रीखौबो लाखांनायनि उनाव गुवाहाटी मुलुग सोलोंसालिनिफ्राय आइननि डिग्रीखौबो लानो हायो । 1972 माइथायाव रुंसारि तरुन गगैआ मुलुगसोलोंसालिनिफ्राय डिग्रीखौ लानायनि उनाव दली गगैखौ जुलि खालामो आरो तरुन गगैआ सानै गथ'सानि बिफा जायो । फिसाजो सन्द्रिमा गगै आरो फिसाज्ला गौरब गगैखौ मोन्नो हानायनि उनाव गावनि राजखान्थि केरियारखौ जागायजेनो आरो बेनिनो 1972 माइथायाव गिबि खेब जरहात लकसभा बियाबनिफ्राय लकसभायाव सोद्रोमा महरै बिसायख'जानायनि सिगां तरुन गगैआ जरहात नोगोर जौगाखां बिसायख'थियावबो देरहानो हादोंमोन । रायखांनो गोनांदि , 1971 माइथायजों लोगोसे 1977 आरो 1983 माइथायावबो तरुन गगैआ जरहात लकसभा बियाबनिफ्राय एमपि महरै जानो हादोंमोन । बेनि उनाव 1991 माइथायाव कलियाबर लकसभा बियाबनिफ्राय तरुन गगैआ फिन एमपि जानो हायो आरो आगुनि पिभि नरसिं रावनि मिरु मन्थ्रि आफादआव आदार जगायथाय बिफाननि राइज्योयारि मन्थ्रि जानो हानायजों बेनि उनाव मिरु मन्थ्रि आफादआवनो दारिमिन बिफानखौ सामलायो । 2001 माइथायाव आसामनि गिबि मन्थ्रिनि मासियाव जिरायनाय समसिम तरुन गगैआ कलियाबरनि लकसभा बियाबयाव एमपि महरै गोलाव बोसोरसिम एमपि जानो हानाय राजखान्थिगिरि महरै गावखौनो दिन्थिनो हादों । 2001 माइथायनि आसाम बिधान सभा बिसायखथियाव असम गन' परिषदनि दैदेन्नाय प्रफुल्ल कुमार महन्तनि सरकारखौ बोखारनो हानानै कंग्रेस दोलोआ तरुन गगैनि दैदेन्नायाव सरकार दायो । बारग' गिबि मन्थ्रि प्रफुल्ल कुमार महन्तआ गुलाय - गुजाय खुंथाय सालायनायखौ जुथायनानै आसामनि सरकारि खुंथाय राहाखौ गोख्रों खालामनो हानाय तरुन गगैआ बेनि उननि 2006 माइथायाव आसामनि गिबि मन्थ्रि मासिआव फिन सायख'जायो । बेनि उनाव 2011 माइथायनि आसाम बिधान सभा बिसायख'थियावबो कंग्रेस दोलोआ देरहानो हानानै सरकार दाफुंनो हायो आरो तरुन गगैआ आसामनि जारिमिनाव लान्थ्रियै 3 थि खेबनि थाखाय गिबि मन्थ्रि जानो हानाय गिबि मन्थ्रिनि रेकर्डखौ खालामनो हायो । फारसेथिं 2016 माइथायाव आसामनि कंग्रेस दैदेन्नाय सरकारखौ राइज्योनि सुबुंफोरा बोखारनानै एबा 15 बोसोर कंग्रेस खुंथाया जोबनानै थांनायनि उनाव तरुन गगैआ आसामआव बेरेखा दोलोनि सासे गोख्रों राजखान्थि महरै गसंनो हादोंमोन । मख'नो गोनांदि , तरुन गगैआ 1996 माइथायाव 2 थि खेबनि थाखाय आसामनि मार्घेरिता बिधान सभा बियाबनिफ्राय बिधान सभासिम सायख'जादोंमोन । उनाव 2001 माइथायनिफ्राय तरुन गगैआ थैनाय समसिम जरहातनि तिताबर बिधान सभा बियाबनिफ्राय आसाम बिधान सभासिम सायख'जादोंमोन । कंग्रेस दोलोनि सासे गोख्रों दैदेनगिरि आरो सासे गागि दोलोनि सिबियारि तरुन गगैआ 1975 माइथायाव गिबि खेब भारतीय कंग्रेस कमिटिनि फोनांजाब नेहाथारि मासिखौ सामलायदोंमोन । बेनि उनाव 1983 माइथायाव रुंसारि इन्दिरा गान्धीनि दैदेन्नाय कंग्रेस दोलोआव फोनांजाब नेहाथारि मासिखौ सामलायो आरो 1985 माइथायाव गाहाय नेहाथारि मासिखौबो सामलायनो खाबु मोन्दोंमोन । 1986 माइथायनिफ्राय 1990 माइथायसिम आसाम प्रदेश कंग्रेसनि आफादगिरि महरै बिबान सामलायदोंमोन तरुन गगैआ । 1996 माइथायाव 2 थि खेबनि आसाम प्रदेश कंग्रेस कमिटिनि आफादगिरि मासिखौ सामलायनाय तरुन गगैआ गिबि खेब आसामनि गिबि मन्थ्रि मासियाव जिरायनाय समसिम सामलायदोंमोन । बारग' गिबि मन्थ्रि तरुन गगैआ आगुनि कंग्रेस दैदेन्नाय मिरु सरकारनि समावबो माखासे कमिटिनि सोद्रोमा महरैबो बिबान सामलायबोदोंमोन । बेबायदिनो बारग' गिबि मन्थ्रि तरुन गगैआ 3 थि खेब गिबि मन्थ्रि मासिखौ सामलायनाय गासै 15 बोसोरनि गेजेराव आसामनि राइजो - राजाफोरनि थाखाय सिबिथाय होलांनाया दिनै अराय सम गोसोखांजागोन आरो बिथांनि रुंसारि जानाया राइज्योनि थाखाय मोनसे गिदिर ख'हा जागोन ।

खेबथाम गिबि मन्थ्रि बिबान सामलायनाय तरुन गगैआ गैलिया

नेपिडा , 24 आगस्ट : म्यानमारयाव थानाय रहिंग्या मुसलमानफोरनि गामियाव करना भाइरासनि खैफोदआ साग्लोबसारदों । बेवहाय दासिमाव माखासे मामलाखौ थिसन्नाय जाखांबाय । रखाइन राइज्योनि सितावे सहर आरो बेनि खाथि खालानि सा 130.000 रहिंग्याफोरा केम्पयाव थादों । जुदि करना इनफेक्सनया बाङोब्ला रोजा सुबुंफोर थानायनि जाहोनाव बिसोरखौ सामलायनो हागोना गोब्राब जागोन । सहरयाव थांनाय सप्ताहयाव 48 मामलाखौ थिसन्नाय जादोंमोन , जाय म्यानमारयाव दासिमाव 400 मामलाफोरनि गेजेराव 10 जौखोन्दो बांसिन । बेखौ नोजोर होनानै सरकारा कार्फिउ लागायदों आरो गासिबो स्कुलफोरखौ बन्द खालामबाय ।

म्यानमार : रहिंग्या मुसलमानफोरनि केम्पयाव करना भाइरासया गोसारदों

केरेला , 27 नभेम्बरःमुलुगनां फुटबलनि फोथाराव मोनसे समाव जादुगर महरै मिथिसारजानाय डियेग माराडनाआ 25 नभेम्बरखालि हरखाब रुंसारि जानाय लोगो - लोगो दुलाराय मुलुगनि गेजेरावनो फुटबल अन्सायारिफोरनि थाखाय दुखुनि बुब्लिया साग्लोबदों । आर्जेन्टिनानि गेदेमा फटबलार माराडनाआ हादतनि फटबल हान्जाखौ 1986 माइथायाव वार्ल्ड काप देरहाहोनो हानायाव जाफुंसारदोंमोन । बेनि अनगायैबो गुबुन गुबुन क्लाबजों गेलेनानै माराडनाआ गावनि रोंगौथि फुटबल गेलेनायनि गेजेरजों मुलुगनि फटबल अन्सायारिजों लोगोसे गेलेगिरिफोरखौबो थुलुंगाखांहोनो हादोंमोन । मुलुगनि गेजेरावनो मुं आरजिनो हानाय माराडनाआ हरखाब रुंसारि जानायाव गुबुन गुबुन हादतनिफ्राय दुखु फोरमायनायजों लोगोसे भारतनिफ्रायबो बारग' फुटबलारनि रुंसारि जानायखौ दुखु फोरमायदों । बेनि गेजेरावनो हादतनि सिङाव थानाय केरेला राइज्यो सरकारआ फुटबलनि जादुगर माराडनानि रुंसारि जानायाव सान्नैनि थाखाय दुखु सान फालिनो फोसावदों । केरेलानि गिबि मन्थ्रि पिलाराजी बिजयनआ बुङोदि , आर्जेन्टिनानि उनावनो माराडनानि अन्सायजानाया केरेलायाव बांसिन जादों । मानोना वर्ल्ड कापनि समाव माराडनानि पस्टारजों केरेलाखौ सिनायथि होदों । केरेलानि गिबि मन्थ्रिआ माराडनानि रुंसारि जानायखौ गावयारि फार्सेनिफ्राय गोथौ दुखु मोन्नाय फोरमायो । लोगोसे बिथांनि गोजोन जिउमानि थाखाय इसोरनि खाथियाव आर'ज खालामनायखौ गिबि मन्थ्रिआ सुलुंनि गेजेरजों फोरमायदों । मख'नो गोनांदि , फुटबल फोथाराव जादुगर आरो फुटबलनि राजा महरै मिथिसारजानाय डियेग माराडनाआ थांनाय माखासे साननि सिगाडाव ब्रेइन सार्जारि खालामजानानै बिनि देहा हालोदआ मोजाङाव फैनानै देहा फाहामसालिनिफ्राय उदां जानायनि उनावनो 25 नभेम्बरखालि हरखाब हार्ट एटेक जानायनि जाहोनाव रुंसारि जायो । थैनाय समाव माराडनानि बैसोया 60 बोसोर जाबायमोन । बिथाङा 1960 माइथायनि 30 अक्टबरनिफ्राय आर्जेन्टिनानि मिथिसारजानाय ब्युनर्स आयार्स प्रदेशनि गंसे देहा फाहामसालियाव जोनोम मोन्नायनि उनाव 12 बोसोर बैसोयावनो फुटबल गेलेमुआव बाहागो लानानै लासै - लासै गावनि गेलेनाय केरियारखौ जागायजेन्दोंमोन । मख'जाथावदि , फिफानि प्लेयार अफ डा 20 सेन्सुयेरि बान्थाखौ आजावनो हानाय माराडनाआ 1986 माइथायाव मेक्सिक'आव जानाय फिफा वर्ल्ड कापनि गेलेनायाव गावनि सोमो नांथाव गेलेनायजों गलखौ इंलेन्डनि हेंथायै होनो हानानै ट्रफीखौ आर्जेन्टिनाया देरहानो हानायाव जाफुंसारदोंमोन । थांनानै थानाय समसिम बिथाङा गेलेनायनि गेजेरजों गुबुन गुबुन फसंथाननिफ्राय गोबां माननि बान्थाखौ देरहानो हाबोनानै फुटबलनि गुबुन सासे गेदेमा आरो मुंदांखा गेलेगिरि जानो हादोंमोन ।

माराडनानि हरखाब रुंसारि जानायाव केरेला सरकारआ सान्नैनि थाखाय दुखु फोरमायनो फोसावदों

कक्राझार , 27 नभेम्बर : फैगौ 7 आरो 10 डिसेम्बरआव 40 मासिनि थाखाय खुंजानो गोनां बिटिसि बिसायख'थियाव बिपिएफ दोलोआ गाज्रि रोखोमै जेनसिगोन । बे बाथ्राखौ बुंदों राइज्यो सभानि बारग' एमपि आरो बिजेपि दोलोआव गोदानै हाबनाय बिस्वजित दैमारिआ । 26 नभेम्बरखालि कक्राझारआव थानाय बिजेपिनि मावखुलिआव खुंनाय मोनसे खौरांगिरि मेलआव बारग' एमपि दैमारिआ बुंदोंदि , बे खेबनि बिसायख'थियाव सरासनस्रा राइजो - राजाफोरा सोलायनाय आरो जौगानायनि थाखाय बिजेपिनो भट होनो सिगांदों । बिजेपिआ बिटिसि बिसायख'थियाव मोजां खुंथाय आरो गोगो जौगाथायनि दोहौजों बांसानखो मासि देरहानानै बिटिसि खुंथायखौ दखल खालामगोन । बारग'लांनाय बिपिएफ दैदेन्नाय बिटिसि खुंथायखौ सोंखारिनानै दैमारिआ बुंबावोदि , बिपिएफ दोलोआ सरासन्स्रा सुबुंफोरनि थाखाय जेरैबादि अन्सायलु आरो जौगाखांनि खामानि मावनांगौमोन एसेबां खामानिखौ मावनायाव आबुङै फेलें जादों । बेनिखायनो थांनाय 17 बोसोर समाव बिटिसिखौ गावसिनि गोसोबादियै दैदेनबोनायनि जाहोनाव बेनि फिन्नायखौ बे खेबनि खुंजानो गोनां बिसायख'थियाव बिपिएफआ मोनसिगोन । बिथाङा सोंखारिनानै बुंबावोदि , बिटिसिनि गुबुन गुबुन बिफानफोराव जाख्ल'नाय आरो गेनाखान्थिया सानख'हायै सोलिबोदों । सरासन्स्रा राइजो - राजाफोरा गावसिनि मोन्नांगौ मोन्थायफोरखौ बिपिएफ दैदेन्नाय सरकारनिफ्राय मोन्नो हायाखै एबा नासयजाबोदों । सोलिफु समाव बिजेपि हान्जायाल' गासै बिथिङाव जौगाखांनायनि खामानि मावग्रा मोनसे थार आरो बयजोंबो अन्सायजाग्रा राजखान्थि हान्जा होन्नानै बारग' एमपि आरो बिजेपि दैदेनगिरि बिस्वजित दैमारिआ खौरांगिरि मेलआव फोरमायथिबावो । बे खौरांगिरि मेलनि गेजेरजों दैमारिआ फोरमायथिबावोदि , बिजेपिआ दनै शुक्रबारखालि कक्राझारआव बिटिसि बिसायख'थिनि थाखाय हान्जानि मोनसे बिसायख'थिनि रादाय बिलाइखौ फोसावगोन । जेराव आसाम बिजेपिनि आफादगिरि रन्जित कुमार दास , सोलोंथाय मन्थ्रि हिमन्त बिश्व शर्मामोनहाबो नुजाथिगोन ।

बि टि सि बिसायख'थियाव बि पि एफ दोलोआ गाज्रि रोखोमै जेन्नांसिगोनः बिस्वजित दैमारि

कक्राझार , 27 नभेम्बर : लकसभानि बारग' एमपि सानसुमा खुंगुर बसोमुथियारिआ बिटिसिनि टुरिजिम बिफाननि मावख'गिरिआ मडेल कड अफ कन्डाक्टनि नेमखान्थिखौ सिफायनानै 1 कौटिनि बांसिन रांनि खामानि हरनायनि हेंथायै राहा लानायाव फेलें जानायनि थाखाय बिजेपि दैदेन्नाय आसाम सरकारखौ सोंखारिदों । खौरांगिरिनि सिगाडाव बारग' एमपि बैसोमुथियारिआ बुंदोंदि , राइज्योनि सासे गोहो गोरा मन्थ्रि ङ हिमन्त बिश्व शर्माया बिटिसिनि दाब - दाब जायगायाव बिसायख'थि फोसावदिंगासिनो आरो राइजो - राजाफोरनि गेजेराव जाख्ल'नाय उदां सरकार दानायनि बाथ्रा एबा खोथा होबोबाय थादों । नाथाय बिथाङा सासे गोहो गोरा मन्थ्रि जानानैबो बिसायख'थिनि थाखाय मडेल कड अफ कन्डाक्ट जाबसिन्नाय समनि गेजेरावनो बिटिसिनि टुरिजिम बिफाननि सिएइसडि मइत्रेइ दासआ गोबां कौटि रांनि खामानि हरनायनि हेंथायै राहा लानायाव फेलें जादों । सानसेयारि इंराजि खौरां बिलाइ दि सेन्टिनेलआव बेनि आबुं फोरमायथिखौ फोसावखासेयावबो दिनैसिम राइज्यो सरकारआ मानो राहा लायाखै होन्नानै बैसोमुथियारिआ सोंथि दैखाङो । लोगोसे बे आयदानि सायाव राहा लानानै नायबिजिरनायनि गेजेरजों मावख'गिरिखौ आइन बादियै साजा होनांगौ होन्नानै राइज्यो सरकारनिसिम दाबि खालामो । बबेखानि बिटिसि सेक्रेटारिएटनिफ्राय मडेल कड अफ कन्डाक्ट सोलिनायाव खामानि हरनाय आयदानि बागै रोखा खेंफोरथि होनो थाखाय बिटिसि टुरिजिम बिफाननि सिएइसडिनो नटिस दैथायहरखांबाय । बिटिसिनि प्रिन्सिपाल सेक्रेटारिआबो बे आयदानि सायाव फिन्नाय होनो मावख'गिरिखौ खावलायखांबाय । नाथाय मिबथिनो मोन्नाय बादिब्ला , सिएइसडि मइत्रेइ दासआ दिनैसिम बे आयदानि सायाव फिन्नाय होयाखै । मख'नाय जायोदि , तुरिजिम बिफाननि सिएइसडि दासआ थांनाय सेप्तेम्बर दानआव मडेल कड अफ कन्डाक्ट सोलिबाय थानाय समनि गेजेरावनो 41.96,500 रां आरो 58.01,500 रांनि खामानि मावफुंनो बिथोन हरदोंमोन ।

बि टि सिनि टुरिजिम बिफाननि मावख'गिरिआ मडेल कड अफ कन्डाक्ट सिफायनायनि हेंथायै राहा लानायाव बि जे पि सरकारआ फेलें जादों : सानसुमा

उदालगुरि , 27 नभेम्बरःसोलिफु बोसोरनि थांनाय 27 जानुवारीखालि गोदान दिल्लीयाव जालांनाय बि टि आर गोरोबथानि सायाव 26 नभेम्बर बृहस्पतिबारखालि उदालगुरि जिल्लानि सिङाव थानाय कलाइगाव दख'रा एबसुनि बान्जायनायाव कलाइगावनि जथुमग्रा न'आव मोनसे गोनां सावराय मेल खुंनाय जायो । दख'रा एबसुनि आफादगिरि बिजय बर'नि मासि सामलायनायाव जानाय बे सावराय मेलयाव गाहाय आलासि महरै दुलाराय बर' फरायसा आफादनि गाहाय नेहाथारि आरो बि टि आर गोरोबथानि गुबुन सासे सागानगिरि लरेन्स इस्लारिआ बाहागो लायो । गाहाय आलासि महरै बाहागो लानानै एबसुनि गाहाय नेहाथारि लरेन्स इस्लारिआ गावनि बिबुंथियाव भारतनि 71 थि संबिजित साननि गोथार बुब्लियाव गाहाम हामब्लायथि जासिहरनायजों लोगोसे बुङोदि , दिनैनि साना भारतजों लोगोसे बि टि आरनि राइजो - राजाफोरा गोजोन्नाय आरो रंजानायनि सम मोनब्लाबो नाथाय थांनाय 17 बोसोरनिफ्रायनो बि पि एफ दोलोआ नासयबोदों , बेनिखायनो बे बोसोराव बि टि आरआव इउ पि पि एल दोलोआ खुंथायाव फैयोब्ला बि टि आरनि गासैबो हारिहारिसानि सुबुंफोरनो समान मोन्थाय आरो जौगाथायखौ होगोन होन्नानै बाथ्रा होयो । बे हाबाफारियावनो मिरु एबसुनि सुबुं फोनांजाब नेहाथारि सोमावसार बसुमतारि , जिल्ला एबसुनि दैदेनगिरिफोर आरो दख'रा आफादनि दैदेनगिरिफोराबो बाहागो लायो ।

गोजोन बि टि आर गोरोबथानि गेजेरजों मोनफ्रोम हारि - हारिसायानो समान मोन्थायखौ मोनगोन : लरेन्स इस्लारि

दिसपुर , 27 नभेम्बरःआसामनि गिबि मन्थ्रि सर्बानन्द सनवालआ 26 नभेम्बरखालि नबग्रह' गोथै सालियाव बारग' गिबि मन्थ्रि तरुन गगैनि सहआव बिबार माला गानहोनानै जोबथा मान बाउयो । मख'नो गोनांदि , थांनाय मंगलबारखालि गुवाहाटी मेडिकल कलेज देहा फाहामसालियाव फाहामथाय लानाय समाव जोबथा हां बोनाय बारग' गिबि मन्थ्रिनि सहखौ 26 नभेम्बरखालि माहारियारि मानजों नबग्रह' गोथै सालियाव जोबथा बिदाय होनाय जायो । बे दुखुथिया बुब्लियाव गिबि मन्थ्रि सनवालजों लोगोसे राइज्यो सरकारनि माखासे मन्थ्रिफोर , कंग्रेसनि दैदेनगिरि आरो गुबुन गुबुन मानिजाथाव सुबुंफोराबो बारग' गिबि मन्थ्रिनि गोथै सह'खौ जोबथा बिदायनि बुब्लियाव मान होनानै बिदाय होयो ।

नबग्रह' गोथै सालियाव बारग' गिबि मन्थि तरुन गगैखौ जोबथा बिदाय होदों गिबि मन्थ्रि सन'वालआ

गसाइगाव , 27 नभेम्बरःनंखाय बाथ्रा बुंनानै थांनाय 17 बोसोराव राइजो - राजाफोरखौ दखलाव लानानै हाग्रामा महिलारिआ दासिमबो गुबुन गुबुन नंखाय बाथ्रा बुंगासिनो दं बि पि एफनि आफादगिरि हाग्रामा महिलारिआ । नाथाय बे खेबनि बिसायख'थियाव हाग्रामा महिलारिनि नंखाय बाथ्रा बुंनाया राइजो - राजाफोरनि गेजेराव सोलिनाय नंलिया । मानोना राइजो - राजाफोरा खुंथायखौ सोलायनो लुबैबाय । जायनि थाखाय बि टि ए डि ओन्सोलाव रोजा - रोजा राइजो - राजाफोरा इउ पि पि एल दोलोजों फैदों । बे बाथ्राखौ बुंदों इउ पि पि एल दोलोनि आफादगिरि प्रमद बर'आ । गसाइगाव महकुमानि आरो बि टि सिनि ब्रै नं जमदुवार बियाबनि माकथाइगावआव मथर साइकेल रेलियाव बाहागो लानानै आफादगिरि बर'आ बुङोदि , बारग' मावफुं सोद्रोमा एबा जमदुवार बियाबनि बि पि एफ दोलोनि बिजाथि रेवरेवा नार्जिहारिखौ गोख्रों रावजों फिनजाथाय खालामनानै बुङोदि , जमदुवार बियाबनिफ्राय नैथि खेब देरहानानै माव'फुं सोद्रोमानि बिबान मोन्नाय रेवरेवा नार्जिहारिआ बियाबनि राइजो - राजाफोरनि थाखाय जेबो ओन्सोलनि जौगाखां खामानि मावाखै । संकष दैमानि हा खुरखानायनिफ्राय लानानै जेबो जौगाखांनायनि खामानि मावालासै गेनाखान्थिजोंल' लोब्बा थानानै गावनि सम्पति आर्जिनायावल' जौगादों होन्नानै अजद खालामो । बिसायख'थिनि खाथि नोजोराव मन्दिर , गिर्जा बायदिनि जौगाखांहोनायनि फार्से राइजो - राजाफोरनो रां होनो नाजादोंब्लाबो रांनि राजखान्थिखौ राइजो - राजाफोरा नेवसिगारदों । प्रमद बर'आ बुंबावोदि , बिसायख'थियाव जेनगोनखौ रोखा मिथिनानै हाग्रामा महिलारिआ दादागिरि महराव बिसायख'थि गेलेनो नाजादों । थांनाय 17 बोसोर खुंथायखौ सामलायनाय बि पि एफ दोलोया लाफिकुलखौ बुथारनाय जाथायनिफ्राय मोनफ्रोमबो गेनाखान्थिनि सायाव हिसाब आरो फोरमान होनांगोन होन्नानैबो बुङो । मख'नो गोनांदि , 26 नभेम्बरखालि फुंनि समाव गसाइगाव महकुमानि दिङीयानीफ्राय जागायजेन्नाय मथर साइकेल रेलिनि हाबाफारिखौ गोजोनै बेखेवना होदोंमोन इउ पि पि एल दोलोनि मिरु नेहाथारि उइल्सन हास्दाआ । बेखेवनाय हाबाफारियाव बाहागो लायो गसाइगाव जिल्ला आफादनि आफादगिरि एबा ब्रै नं जमदुवार बियाबनि बिजाथि जिरन बसुमतारि , 5 नं सराइबिल बियाबनि बिजाथि शिला बसुमतारि , थाम नं श्रीरामपुर बियाबनि बिजाथि नुर महम्मद , मिरु आफादनि नेहाथारि नुर आलमजों लोगोसे दोलोनि गोबां दैदेनगिरिफोराबो बाहागो लादोंमोन । खमैबो 200 नि बांसिन मथर साइकेलनि बाहागो लानाय रेलिया दिङियानीफ्राय जागायजेन्नानै श्रीरामपुर , शिमलतापु , जारागुरि , माकथाइगाव , कचुगाव , गाम्बारिबिल , भावरागुरि , गसाइगाव बायदि ओन्सोलखौ गिदिंख'नो ।

हाग्रामा महिलारिनि नंखाय बाथ्राखौ राइजो राजाफोरा बुजिनो हाजोबबायः प्रमद बर'

गुवाहाटी , 27 नभेम्बर : आसामनि आरो हादतनि गेजेरावनो गुबुन सासे गागि राजखान्थिगिरि महरै मिथिसारजानाय बारग' गिबि मन्थ्रि रुंसारि तरुन गगैनि गोथै सहखौ आसाम सरकारआ राइज्योयारि आबुं मानजों बृहस्पतिबारखालि जोबथा बिदाय होबाय । गुवाहाटी नोगोरमानि नबग्रह' कृमेसन ग्राउन्डआव गोबां रोजा - रोजा सुबुंफोरनि बाहागो लानायाव दुखुनि बुब्लिनि गेजेरजों बारग' गिबि मन्थ्रिखौ जोबथा बिदाय होनाय समाव साफ्रोमबो राजखान्थिगिरि आरो सुबुंफोरनि मोखाङाव दुखनि महरखौ नुनो मोन्दों । आसामनि गिबि मन्थ्रि सर्बानन्द सनवाल , देहा बिफाननि मन्थ्रि हिमन्त बिश्व शर्माजों लोगोसे रोजा - रोजा सुबुंफोरा रुंसारि तरुन गगैखौ बिदाय होनाय नबग्रह' ग्राउन्डयाव बाहागो लादोंमोन । बेजों लोगोसे फिसाज्ला गौरब गगै आरो बिनि नख'रनि सोद्रोमा , आसाम प्रदेश कंग्रेसनि आफादगिरि रिपुन बरा , बिजेपि दोलोनि राइज्योयारि आफादगिरि रन्जित कुमार दास , मन्थ्रिफोर , एम पिफोर , एम एल एफोर , राजखान्थिगिरिफोर , सरकारि बिबानगिरि , गुबुन गुबुन आफाद - गौथुमनि दैदेनगिरिफोर आरो सान्सुमैफोराबो बारग' गिबि मन्थ्रिखौ बिदाय होनाय जोबथा बब्लियाव बाहागो लानानै दुख मोन्नायखौ फोरमायदों । जर'खायै कलियाबर लकसभा बियाबनि एम पि एबा बारग' गिबि मन्थ्रिनि फिसाज्ला गौरब गगैआ बाहागो लानानै बिफा तरुन गगैनि देहा सहखौ जोबथा बिदाय होनायाव सिगांग्रो आखाइ होनानै साफा - साफा राजखान्थिगिरिफोरा बिबार बाउनाय जायो । बे जोबथा बिदाय होनाय हाबाफारियाव कंग्रेसनि माहारियारि दोलोनि दैदेनगिरि जितेन्द्र सिंआबो बाहागो लादोंमोन । मख'नो गोनांदि , बारग' गिबि मन्थ्रि गगैनि सहखौ नबग्रह' ग्राउन्डयाव लाबोनायनि सिगां सानथामसिम लाखिनाय समाव गिबि सानखालि जि एम सि एइस देहा फाहामसालिनिफ्राय दिहुन्नाय लोगो लोगो थोंजोङै जनता भवनाव लांनाय जायो आरो बेनि उनावनो राजीब भवन कंग्रेस दोलोनि गाहाय मावख'आव दैथिंनाय जायो आरो राइज्योनि मिथिसारजानाय श्रीमन्त शंकरदेब कलाक्षेत्रआव हरसे लाखिनाय जायो । बेनि उनावनो बृहस्पतिबारखालि माखासे मन्दिर , गिर्जा , मसजिदआव लांनानै बारग' गिबि मन्थ्रिनि गोथै सहखौ नबग्रह' ग्राउन्डआव लाबोनानै सावनाय जायो । रायखांनो गोनांदि , 86 बोसोर बैसोनि बारग' गिबि मन्थ्रिआ बैसोनि बाबेन्नाय समाव देहानि जेंना नुजाथिनायाव हरखाब कभिड - 19 जों सन्देरजानायनि उनाव एसे मोजाङाव फैदोंमोनब्लाबो नाथाय रबिबारखालि बिनि देहा हालोदआ गाज्रिसिन जानायजों मोनसे जर'खा फाहामगिरि हान्जाया गोख्रों बिफाव लानानै फाहामथाय होनायनि गेजेरजोंबो समबारखालि बेलासिनि 5.34 रिंगायाव जोबथा हां बोयो । गगैनि बेबायदि रुंसारि जानाय खौराङा बाइजोयावओं खारनाय लोगो - लोगो दुलाराय राइज्योयावनो दुखुनि थासारिया साग्लोबो आरो गुबुन गुबुन राजखान्थि दोलोनिफ्राय बारग' गिबि मन्थ्रि तरुन गगैखौ सासे रोंगौथि गोनां राजखान्थिगिरि आरो दैदेनगिरि होन्नानै फोरमायदों । बेनि अनगायैबो गगैनि रुंसारि जानायाव आसामनि मोनसे राजखान्थि मुगाया जोबलांबाय होन्नानैबो राजखान्थिगिरिफोरा बुंसोलायदों ।

राइज्योयारि आबुं मानजों बारग' गिबि मन्थ्रि तरुन गगैखौ नबग्रह'आव जोबथा बिदाय होबाय

गुवाहाटी , 27 नभेम्बरःहादतनि गुबुन गुबुन राइज्योफोरजों लोगोसे आसाम राइज्योयावबो लामा - दालांफोरनि हालोदआ सिगांनिफ्राय एसे साबसिन जानायजों गारि - मथरफोरनि हान्था - मेला खालामनाय बिथिङाव मोजां जादोंब्लाबो नाथाय आसामनि लामा - सामाफोराव गोख्रै खारनाय गारि - मथरफोरजों सम - सम सुबुंफोरनि फार्से दुखु गोनां थासारि लाबोनायखौ नुनो मोन्दों । राइज्योयाव गारि सालायनाय एबा हान्था - मेला खालामनायनि फार्से राइज्यो सरकारआ गोख्रों सांग्रांथि होनायजों लोगोसे आइन खानानै होनाय जादोंब्लाबो सुबुंफोरनि जौ लोंनानै गारि सालायनाया गुबुन दावबायारिफोरनि फार्से खहा लाबोनायखौ नुनो मोन्दों । बेनिनो मोनसे खेंफोरथिनि गेजेरजों बिदिन्थिखौ होनो हायोदि , थांनाय 2019 माइथायाव आसामाव मोन 8000 लामानि सौग्रावनाय जाथायाव खमैबो सा 3 रोजानिबो बांसिन सुबुंफोरनि जिउ खहा जानाय जाथाया मोनसे रेकर्ड जानानै थादों । बेबायदिनो 26 नभेम्बरखालि राइज्योनि सिङाव मोनसे गारिनि सौग्रावनाय जाथायाव खमैबो सा 6 सुबुंफोरा जायगायावनो जिउ खहा जायो । जाथायनि बागै सुलुंनिफ्राय मिथिनो मोन्नाय बादिब्ला डिब्रूगड़ जिल्लानि लेपेतखाटा मुंनि जायगायाव दिनै फुंनि समाव गारि सौग्रावनाय जाथायाव सा 6 सुबुंफोरा जिउ खहा जानायनि अनगायैबो गुबुन मोनसे जाथाया लखिमपुरनि ढक सासे सुबुङा जायगायावनो जिउ खहा जायो । आसामनि गिबि मन्थ्रि सर्बानन्द सनवालआ गारि सौग्रावनाय जाथायाव जिउ खहा जानाय सुबुंनि दुखुथिया नख'रनिसिम गावनि गोथौ दुखु मोन्नायखौ फोरमायहरदों । लोगोसे जाथायनि सायाव गोनांथारै खौरां लानो थाखाय डिब्रुगड़ जिल्ला खुंथायजों फोनांजाब खालामनानै राहा लानो बिथोन होयो । डिब्रुगड़ जिल्लानि 37 नं माहारियारि गाहाय राजा लामायाव गंसे एक्स इउ भि गारिजों गुबुन फार्से जायगायाव दावबायलांनाय एबा रावना होलांनाय समावनो गारिनि खारनाय गोख्रैथिखौ दबथायनो हायैनि जाहोनाव गंसे ट्राकजों गोब्राबै सौग्रावो । जाथायखौ साखाथियावनो नुनो मोन्नाय सुबुङा फोरमायनाय बादिब्ला बिसोर सुबुंफोरा धेमाजि फार्सेनिफ्राय फैगासिनो दंमोन आरो गंसे ट्राकजों गोब्राबै सौग्रावनायनि जाहोनाव जायगायावनो सा 5 सुबुंफोरा जिउ गोमायो । गुबुन फार्सेथिं राइज्योयाव माहारियारि राजा लामाफोराव सानफ्रोमबो गारि - मथरफोरनि जाब्रबथाय जानाय जाथायफोरखौ नोजोर होनानै लामानि गारि - मथर सौग्रावनाय जाथायाव खमैबो सा 3.245 सुबुंफोरा जिउ खहा जादों । अदेबानि सिगांफोरनि रुजुनायाव थांनाय बोसोरनिफ्राय आसाम राइज्योनि लामा - सामाफोराव गारि - मथरजों सौग्रावनाय जाथाया बांसिन्नानै मोनसे रेकर्ड जादों होन्नानै खेंफोरथियाव फोरमायथियो ।

आसामाव लामानि जाब्रथायनि जाथाया रेकर्ड जादों

गोदान दिल्ली , 1 डिसेम्बर : सुबुं देहाखौ देरहोनो - लावहोनो हानायनि गुणफोरजों बुंफबनाय मैखुनखौ गोबां गुणफोरनि धोन महरै गनायना लानाय जायो । मैखुनाव केलरी आरो मेजेमनि बिबाङा बाङायै थानायनि जाहोनाव बेयो नोंथांनि लिरथायखौ बारायनायनिफ्राय होबथायो आरो लिरथायखौ बाङाइ खालामनायाव नोंथांखौ मदत खालामनो हागौ । मैखुनाव प्रटिन , भिटामिन सि , भिटामिन बि , भिटामिन डि , कफार , पटेशियाम , फस्परास , सेलिनियाम , फाइटकेमिकेल्स आरो एन्टीअक्सिडेन्ट बायदि देरहोग्रा - लावहोग्रा गुणखौ मोन्नाय जायो , जाय सुबुंफोरखौ माखासे रोखोमनि बेमारफोरनिफ्राय जानगाराव लाखिनायाव मदत खालामनो हागौ । बिदिब्ला फै मैखुन जानानै मोन्नाय मुलाम्फानि सोमोन्दै मिथिनानै लानि - 1 . मैखुनाव केलरी आरो मेजेमनि बिबाङा बाङायै थानायनि जाहोनाव लिरथायखौ कन्ट्रलाव लाखिनायाव मुलाम्फा गोनां खालामो । बेयाव मोनग्रा प्रटिन आरो देरहोग्रा - लावहोग्रा गुणआ उदैखौ जेब्लाबो उखैहोयो । जायजों सुबुङा गोबां जानायनिफ्राय रैखा मोनो । जायनि जाहोनाव बिनि लिरथाया कन्ट्रल जानो हागौ । 2 . मैखुनखौ डाइजेशननि थाखाय जोबोद मुलाम्फा गोनां होन्नानै गनायनाय जायो । मैखुनाव थानाय फ्लीसेकेराइडआ प्रिबायटिक्स महरै हाबा मावो , जाय उदैनि जेंनाफोरखौ जानगार खालामनायाव मदत खालामो । 3 . मैखुनाव थानाय भिटामिन डि , केल्शियाम , पटेशियाम आरो फस्परासआ बेगेंफोरखौ गोख्रों खालामनायाव खामानि होयो । 4 . बिखानि बेमारफोरनि थाखायबो मैखुन जानाया जोबोद मुलाम्फा गोनां । बेयाव केलरी आरो मेजेम थायैनि जाहोनाव बिखाखौ ख'हा खालामनाय खैफोदनिफ्राय रैखा खालामनायाव मदत खालामो । 5 . मैखुनाव मोनग्रा एन्टीअक्सिडेन्ट आरो फाइटकेमिकेल्सआ बेखौ एन्टीबेक्टिरियेल आरो एन्टीफांगल बानायो , जाय सुबुंखौ मौसुमी बोथोराव इनफेक्शन जानायनिफ्राय रैखा खालामो आरो इमिउनिटिखौ गोख्रों खालामनायावबो मदत खालामो । 6 . मैखुनाव फलिक एसिड आरो आयरनखौ गोबां बिबाङै मोन्नाय जायो आरो बेखौ जायोब्ला नोंथांनि मोदोमाव हीमग्लबिननि थाखोखौ बारायहोनायाव मदत खालामनो हागौ ।

मैखुनआ गुफुं देहाखौ फिसा खालामनायजों लोगोसे इमिउनिटिखौबो गोख्रों खालामो

काजलगाव , 28 नभेम्बरः सोलिफु बोसोर 2020 आव खुंजानाय हादरनां थाखोनि थिसन्थाय आनजाद थामहिनबा नेसनेल इलिजिबिलिटि काम एनथेन्स टेस्टआव आसामनि दाब दाब जिल्लाफोरजों लोगोसे आफां आसामनि कक्राझार , चिरां , बाक्सा आरो उदालगुरिनिफ्रायबो गोबां फरायसाफोरा उथ्रिसार जानो हानानै गोजौ सोलोंथाय फसंथानफोराव मुं थिसन्नो खाबु मोनदों । बेबादिनो चिरां जिल्लानि सिङाव थानाय बेंटल बिक्रमपुर गामिनि आलिसा हाज'वारीआबो गावनि गोब्राब नाजानाय आरो कस्ट खालामनायनि गेजेराव हादरनां थाखोनि बे बादायारि आनजादखौ उथ्रिसारनानै एम बि बि एस थाखोआव मुं थिस'ननो हानानै जिल्लानि आरो ओनसोलनि थाखाय देरगानाय लाबोदों । बिक्रमपुर गामिनि थागिबि बेनेडिक हाज'वारीनि आंगोनि फिसाजो आलिसा हाज' वारीआ 'निट' आनजादाव उथ्रिनो हानानै दिफु मेडिकल कलेजआव एम बि बि एस थाखोनि थाखाय मुं थिसन्नो हादों । आलिसा हाज'वारीआ गावनि थांखि आरो सिमां बादियै एम बि बि एस कर्सखौ आबुङै फोजोबनो हानानै जाफुंसार जाहैनो हागोनखौ मिजिंथिनाय फोरमायदों लोगोसे बिफा बेनेडिक हाज'वारीआबो एम बि बि एसखौ जाफुंसार खालामनानै नख'रनि , ओनसोलनि आरो जिल्लानि थाखाय गोग्गानाय लाबोनो हागोनखौ गावनि फिसाजो आलिसा हाज'वारीनि सायाव मिजिंथिनाय फोरमायदों ।

एम बि बि एसआव मुंथिसननानै ओनसोलाव गोग्गानाय लाबोदों चिरां जिल्लानि आलिसा हाज'वारीआ

गोदान दिल्ली , 24 आगस्ट : भारतआ एखेराहायै चीनजों लोगोसे गावनि सोमोन्दोखौ सुस्रांनो नाजादों , नाथाय बियो गावनि सभारेन्टजों रादाय खानो थाखाय थियारि नङा । भारतनि सिडिएस जेनेरेल बिपिन रावतआ रोखा महरै बुंदोंदि , लाद्दाखआव चीननि पीफुल्स लिबारेसन आर्मिनि गेजेरजों सोलायनायखौ जुजिनो थाखाय मोनसे सान्थ्रि हान्जानि थांखि लानाया दङ । लोगोसेनो बे बाथ्राखौबो बुंदोंदि , दरनै हादतफोरनि सान्थ्रि हान्जाफोरनि गेजेराव बाथ्रा सावरायलायनि सायावनो बेखौ बाहायनाय जागोन नङाब्ला राजथान्दैनि थांखि लानाया आद्रा जागोन । जेनेरेल रावतआ एइचटीनो फोरमायदों एलअसिजों लोगोसे सोलायनाया आलादा आलादा फोरमायलायनायनि जाहोनाव जायो । रैखाथि सिबिथायफोरनि सायाव नोजोर लाखिनाय , नोजोर होनाय आरो हाबफैखोमानायखौ होबथानो थाखाय बेबायदि बिबानखौ गथायनाय जायो । बेबायदि थांलाय - फैलाय खालामनायखौ गोजोनै सुस्रांनो आरो हाबफैखोमानायखौ होबथानो थाखाय सरकारआ रोखा थांखि लानायखौ आजावना लायो । रैखाथि सिबिथायआव जेब्लाबो सान्थ्रिफोरा हाबाफारि मावनो थियारि जायो । बियो बुंदोंदि , रैखाथि मन्थ्रि राजनाथ सिं , माहारियारि रैखाथि बोसोनगिरि अजित डभाल आरो माहारियारि रैखाथिनि बिबानगिरिया एपिएलए लाद्दाकआव जेंनाखौ सुस्रांनो सावरायलायदों । बेयो बुंदोंदि , भारतनि भारत लैथोमा ओन्सोलजों लोगोसे सा आरो सोनाब सिमाफोराव मोनसे गिदिर फ्रन्टलाइन दङ , जायखौ अरायसम नोजोर होनाया गोनांथार । भारतआ गावबा गावनि हितनि बिथिङाव नोजोर लाखिनो थाखाय 24 घन्टा गोहोखौ आजावनानै लानायनि सायाव हाबाफारि मावदों । माल्टि एजेन्सि सेन्टारआ सानफ्रोमबो जथुमा खुंनानै सावरायलायदों ।

चीनजों लोगोसे बाथ्रा सावरायलायनाया फेलें जायोब्ला सान्थ्रिजों बिजिरनाय जागोन : सिडिएस बिपिन रावत

चिमेनसापरि , 28 नभेम्बरःफैगौ 2021 माइथायनि 23 जानुवारिखालि धेमाजि जिल्लानि चिमेन सापरिआव खुंनाय जागोन दुलाराय बर' गुदि फोरोंगिरि गौथुमनि खुंगा 32 थि बोसोरसालिया जथुम्मा । बे जथुम्मानि रायदाव आफाद दाफुंनायनि थांखिजों शुक्रबारखालि चिमेन सापरिआव थानाय बर' फोरोंगिरि भवनाव मोनसे गोनांथार गेवलां मेलखौ खुंनाय जायो । धेमाजि जिल्ला बर' गुदि फोरोंगिरि गौथुमनि आफादगिरि सुसिल बसुमतारीआ मासि लानानै सामलायनाय मेलनि थांखिखौ बेखेवनानै होयो आफादनि गाहाय नेहाथारी मनज स्वर्गियारीआ । दुलाराय बर' गुदि फोरोंगिरि गौथुमनि आफादगिरि सबिन स्वर्गियारी , गाहाय नेहाथारी कामिनि बसुमतारी , नेहाथारि रनसायग्रा बसुमतारीमोननि बाहागो लानायाव जानाय गेवलां मेलावनो फैगौ बोसोरनि 23 जानुवारि अक्ट'खालि चिमेन सापरि एस बि बर' गोजौ फरायसालियाव खुंनो लानाय दुलाराय बर' गुदि फोरोंगिरि गौथुमनि खुंगा 32 थि बोसोरसालिया जथुमनि रायदाव आफाद दाफुंनाय जायो । बे आफादाव मिसिं गावखुंथाय गौथुमनि मावफुं सोद्रोमा मलेन्द्र नार्जारीखौ आफादगिरि , लक्षिमपुर जिल्ला बारग' बि एल टि अनसाइ आफादनि आफादगिरि सानसुमा बसुमतारीखौ माव' आफादगिरि , फोरोंगिरि बिनय स्वर्गियारी , मिसिं गाव खुंथाय गौथुमनि सोद्रोमा रातिराम बसुमतारीखौ लेडाइ आफादगिरि , दुलाराय बर' गुदि बर' फोरोंगिरि गौथुमनि मिरु सोद्रोमा दयाराम बसुमतारीखौ गाहाय नेहाथारी , धेमाजि जिल्ला इउ बि पि अनि गाहाय नेहाथारी दिपांकर नार्जारी , जनाइ जिल्ला बर' थुनलाइ आफादनि नेहाथारी महादेब नार्जारीखौ लोगो मेहाथारी हिसाबै लानानै मोनसे गोख्रों रायदाव आफाद दाफुंनाय जायो । एस बि बर' गोजौ फरायसालिनि गाहाय फोरोंगिरि दरेन्द्र बसुमतारी , लोगो गाहाय फोरोंगिरि ललित चन्द्र बर' , धेमाजि जिल्ला इउ बि पि अनि लेङाइ आफादगिरि जनाराम ब्रह्म , धेमाजि जिल्ला आबोफनि बोसोनगिरि सोर्जिला औवारि , जनाइ जिल्ला बर' थुनलाइ आफादनि नेहाथारी कल्पना स्वर्गियारीमोनहा बाहागो लानाय गोनां मेलआवनो रायदाव आफादखौ दाफुंनायनि अनगायैबो फोरोंगिरि भबेन दैमारीखौ आफादगिरि आरो प्रसेनजित मुसाहारीखौ गाहाय सुजुगिरि हिसाबै लानानै मोनसे बिसम्बि सुजु आफाद दाफुंनाय जायो । बेनि अनगायैबो रांखान्थि , आदार , साइनासालि , दै जगायथाय , आलासि जिरायसालि , फिरफिला बिरहोनाय बायदि माखासे लेङाइ आफादफोरखौबो दिनैनि बे गोनां मेलआवनो दानानै लानाय जायो ।

चिमेन सापरिआव दुलाराय बर' गुदि फोरोंगिरि गौथुमनि बोसोरसालिया जथुम्मा खुंनो रायदाव आफाद दादों

कक्राझार , 1 डिसेम्परःब्रैथि बिटिसि बिसायख'थिया खुंजागोननि समआ जेसेबांनो खाथि नोजोराव सफैदों एसेबांनो राजखान्थि दोलोनि दैदेनगिरिफोरनि फोसावदिंनायनि मुङाव गुबुन गुबुन हाबाफारि लानायखौ बे समाव नुनो मोन्दों । गेजेराव माखासे सानल' थाबावनायनि सिगांनो बिटिसि बिसायख'थिखौ मिरु खालामनानै गुबुन गुबुन राजखान्थि दोलोफोरा गाव - गावनि बियाबफोराव फसंनाय बिजाथिखौ सोलो - बोलोजों देरहाहोनायनि थांखि लानानै आरो भटार राइजो - राजाफोरखौ लाफानानै दासान्दि गोहो दिन्थिनायखौबो नुनो मोन्दों । बेबादि समावनो राजखान्थिगिरिफोरनि अजद खालामलायनाय आरो बाथ्रानि बान गावलायनायखौबो नुनो मोन्दों । थारैनो बिसायख'थिनि खाथि नोजोराव इउपिपिएल दोलोनिफ्राय ओखारनांनाय पृथ्विराज नारायन देब मेचआ थांनाय माखासे सानफोराव इउपिपिएल दोलोनि आफादगिरि प्रमद बर'नि हेंथायै माखासे आयदाखौ लानानै नंखाय अजद खालामदोंमोन । बेखौ लानानै समबारखालि खौरागिरि मेल खुंनानै इउपिपिएल दोलोआ पृथ्विराज नारायननि हेंथायै कक्राझार पुलिस थानायाव गसर थिसन्नाय बाथ्राखौ मिबथिहोदों । गांसे रादाब बिबुंसारनि गेजेरजों इउपिपिएल दोलोनि आफादगिरि प्रमद बर'नि हेंथायै नारायन देब मेचआ माखासे अजद लाबोदोंमोन , जेराव भटार राइजो - राजाफोरखौ गावस्राहोनायनि सोलो बाहायनानै पृथ्विराज देब मेचआ प्रमद बर'नि हेंथायै बायदिसिना आयदाखौ बोखांनानै अजद खालामदोंमोन होन्नानै इउपिपिएल दोलोआ फिनजाथाय खालामो । बिटिसिनि ट्राइबेल बेल्ट आरो ब्लकआव थानाय आइन बेरेखायै हाबफैनाय सुबुंफोरखौ प्रमद बर'आ होखारगोन होन्नानै बुंथिनाय बाथ्रानि फिन्नाय होनानै बे बिथिडाव सिगाङाव पृथ्विराज नारायन देब मेचआ गावसो सार्थनि थाखाय गसर थिसन्दोंमोन होन्नानै इउपिपिएलआ अजद खालामो । इउपिपिएल दोलोआ दोलोनि आफादगिरि प्रमद बर'नि हेंथायै नंखाय अजद खालामनायनि दायाव कक्राझार पुलिस थानायाव गसर थिसन्नायनि उनाव पृथ्विराज नारायन देब मेचआ बेनि सायाव फिन्नाय होनांगोन एबा आइननि गेजेरजों मोगा - मोगि जानांगोनखौ रोखा नुहरदों ।

पृथ्विराज नारायन देब मेचनि हेंथायै कक्राझार पुलिस थानायाव इउपिपिएलनि गसर

उदालगुरि , 28 नभेम्बर : थैजों सोमोन्दो थानाय बिमा बिफानिफ्राय गावस्रानानै थानांनाय गथ'साखौ थार गथ'सा हिसाबै गोदान बिमा - बिफाफोरा गोबां समाव खांबोदोब्लाबो आयेन बादियै गथ'साया माब्लाबा रैखाथि मोनैखौ नुनो मोननाय जायो । बे थांखिजोंनो सरासनस्रा सुबुंफोरखौ सांग्रांथि खालामनाय आरो मिथिहोनायजों शुक्रबारखालि उदालगुरि देहा मिरुनि जथुमग्रा खथायाव उदालगुरि जिल्ला गथ'सा रैखाथि आफादनि बान्जायनायाव मुलुगनां गथ' खांनाय दाननि सोमोन्दै मोनसे सांग्रांथियारि मेलखौ खुंनाय जायो । सा 100 निबो बांसिन आसा मावफारि आरो फरायसाफोरनि बाहागो लानायाव जानाय बे सांग्रांथियारि मेलआव उदालगुरि जिल्ला बिजिरसालिनि बिजिरगिरि आरो उदालगुरि जिल्ला गथ'सा रैखाथि आफादनि बोसोनगिरि जयन्त ब्रह्मआ बिबुंथिनि सिगाङाव आयेन बेरेखायै गथ' खांनाय , 2015 आयेनारि खान्थि , गथ'सानि रैखाथियारि आयेन आरो फिसा खांनाय बायदि बिथिंनि सोमोन्दोआव गोनां बाथ्राफोरखौ बुंथियो । उदालगुरि जिल्ला गथ'सा रैखाथि आफादनि बिबानगिरि गौतम सहरियाआ मेलखौ जागायजेननानै गावनि बराय बिबुंथिनि सिगाङाव बुङोदि आयेन बेरेखायै गथ' खांनाया गथ'सा फालांगि बादि मोनसे दायगोनां हाबा । जायनि थाखाय 3 बोसोरसिम जोबथेसालिनि साजा आरो 1 लाख रां जुरिमाना होनो गोनां जानो हागौ होननानै बुङो । फारसेथिं बे हाबाफारियाव फुंखा सुबुं महरै बाहागो लायो ड ० दिपांकर ठाकुरिया , ड ० राग मोसाहारि , एम आर डि एस एन जि अनि आफादगिरि मिलन दास , उदालगुरि जिल्ला जुभिनेल जास्तिस बर्डनि सोद्रोमा ललित डेका , सहदेब गौतम , रबिन डेका , अलकेस शर्मा , सि डब्लिउ सिनि मावफारि बेरलिका बसुमतारी , बुद्ध बसुमतारी आरो जिल्ला चाइल्डलाइननि सामलायगिरि ललित बर' , भुमिता बसुमतारी , कअर्डिनेटर रश्मि बरगयारी , मावफारिया अरुप बर'आबो बाहागो लादोंमोन ।

उदालगुरि जिल्ला गथ'सा रैखाथि आफादनि बान्जायनायाव मुलुगनां गथ' खांनाय दाननि सोमोन्दोयाव सांग्रांथियारि मेल

गुवाहाटी , 1 डिसेम्बर : आसामनि सोलोंथाय मन्थ्रि हिमन्त बिश्व शर्माआ समबारखालि सोलोंथायनि मोनसे गोनां बाथ्रा फोसावदों । मन्थ्रि सर्माआ फोसावनाय बादिब्ला करना महामारिनि जाहोनाव गोबाव दानफोर सम बन्ध जानानै थानायनि उनाव गुदि फरायसालिफोरखौबो फैगौ गोदान बोसोर 2021 नि 1 जानुवारिनिफ्राय खुलिफिनसिगोन । बे आयदानि सायाव थांखि लानायखौ मन्थ्रि शर्माआ फोरमायबावोदि , राज्योनि गेजेराव थानाय गुदि फोरोंगिरि गौथुमफोरजों गोबां खेब सावरायनायनि उनाव राज्यो सरकारआ जोबथा थांखि लादोंदि , गुदि फरायसालिफोरखौ फैगौ 1 जानुवारिनिफ्राय खुलिफिननाय जासिगोन । बिथाङा फोरमायबावनाय बादिब्ला गुदि फरायसालिनि थाखो खालामनानि थाखाय थाबैनो मोनसे गोदान गाइडलाइन फोसावनाय जागोन । एरैहाय सोलोंथाय बिफाना बावैसो सिगां मोनसे बिथोनथि फोसावनाय बादियै फरायसालिमाफोरनि हस्टेलफोराबो जखाथिनि गेजेरजों फैगौ 15 डिसेम्बरनिफ्राय बेखेवजाफिनगोन । जोबथा बोसोर थाखोनि फरायसाफोरा गावबा - गावनि हस्टेलफोराव फैफिननो हासिगोन । बिनि थाखाय सोलोंथाय बिफाना गासै फरायसालिमाफोरनि गोरायुं आरो फरायसालिमा खुंथायफोरनिसिम हस्टेलफोरखौ साखोन - सिखोन खालामफिननो आरो थियारि खालामनो थाखाय बिथोनलाइ हरखांबाय ।

गुदि फरायसालिफोरा आसामाव 1 जानुवारिनिफ्राय खुलिफिनसिगोन

गुवाहाटी , 1 डिसेम्बरःबिटिसिआव दासान्दि बिसायख'थिखौ लानानै गुबुन गुबुन राजखान्थि दोलोफोरनि फोसावदिंनायजों ओन्सोलनि बिसायख'थियारि थासारिआ दुंहाव जानानै दङ । समबारखालि 25 नं बागानपारा बियाबनि बिजेपि दोलोनि बिजाथि आरति बरदलैनि जानानै बिसायख'थि फोसावदिंफैदों बिजेपिनि राइज्योयारि आफादगिरि रन्जित कुमार दासआ । फोसावदिंनाय मेलआव आफादगिरि दासआ गोबां बाथ्राफोर फोरमायथियो । खौरांगिरिनि सोंनायनि फिनआव आफादगिरि दासआ बुङोदि , फैगौ बिटिसि बिसायख'थिनि फोसावदिंनाय मेलफोराव हाग्रामा महिलारि आरो हिमन्त बिश्व शर्माआ सासेआ गुबुन सासेखौ मावजि , मोख्रा , सियाल बायदि सोदोब बाहायनानै बिबुंथिजों सोंखारिलायनानै गाग्लोबलायदोंमोन । जिब जुनातनि मुं लानानै बिबुंथिजों गाग्लोबलायनाय जाथायखौ फिनजाथाय होनानै रन्जित कुमार दासआ बुङोदि , हिमन्त आरो हाग्रामाआ बेफोर बादि सोदोब बाहायैआनो गाहाम । लोगोसे दासआ बुंबावोदि , बिश्वजित दैमारिआ बिटिसिनि गाहाय खुंगिरि सिफ जाया , नाथाय बिजेपि दोलोनिफ्राय पार्लियामेन्टयाव राइज्यो सभानि एमपिसो जागोन । बे खेबनि बिटिसि बिसायख'थियाव देरहानानै बिजेपि सरकार जायोब्ला बर' हारिनिफ्रायनो गाहाय खुंगिरि सिफ जागोन आरो गुबुन अबर' हारिनिफ्राय लेडाइ गाहाय एबा डिपुटि सिफ जागोन होन्नानै रोखा खालामनानै होयो ।

बिटिआरनि चीफआ बर' निफ्रायनो जागोन , अबर' निफ्राय डिपुटि सिफ जागोन : रन्जित दास

कक्राझार , 1 डिसेम्बरःबर' थुनलाइ आफादआ फैगौ 5 डिसेम्बर , 2020 अक्ट'खालि आफादनि मोनसे समनि बारग' आफादगिरि गेदेमा लिरगिरि आरो समाज सिबियारि रुंसारि ब्रजेन्द्र कुमारनि थैनाय सानखौ मिरुनाङै गिबि खेब गाब गोनाङै फालिनो थाखाय थि खालामनाय जादों आरो बिथांनि रुंसारि जानाय सानखौ फालिनायजों लोब्बा लाखिनानै सेथि खन्थाय सान फालिनोबो थि खालामनाय जादों । बेनिखायनो बे हाबाफारियाव बाहागो लाफैनानै हाबाफारिखौ मेहेरगोनाङै जाफुंसार होफैनो थाखाय मिरु बर' थुनलाइ आफाद आरो कक्राझार जिल्ला बर' थुनलाइ आफादआ जुथायै गासैबो बर' राइजो - राजाफोरखौ बाहागो लाफैनो थाखाय गुरैयै खावलायहरदों । हाबाफारि बादियै 5 डिसेम्बरखालि फुंनि 7 रिंगायाव कक्राझार जिल्लानि सिङाव थानाय दतमा लङाबाङि ( सालानि बाथाबारि ) आव रुंसारि ब्रजेन्द्र कुमार ब्रह्मनि मांखरसालियाव बिबार बाउगोन । फुंनि गु रिंगायाव कक्राझार सहरनि रुपनाथ ब्रह्म गोसोखां नमायाव बर' थुनलाइ आफादनि फिरफिला बिरहोगोन आरो रुंसारिनि सावमुआव बिबार बाउगोन । बेनि उनाव फुंबिलि 10 रिंगायाव कक्राझार सहरनि रुपनाथ ब्रह्म गोसोखां नमायाव खन्थाय सान फालिनाय जागोन ।

फैगौ 5 डिसेम्बरआव बर' थुनलाइ आफादनि बारग' आफादगिरि ब्रजेन्द्र कुमार ब्रह्मनि रंसारि सान फालिनो साखाफारा

गोदान दिल्ली , 2 डिसेम्बर : भारतआ ब्रह्मपुत्र दैमा सायाव अरुनाचल प्रदेशआव 10 गीगावाटनि पनबिजली बिथांखिखौ गायसन्नो यजना बानायदों । ब्रह्मपुत्र दैमानि मोनसे बाहागो सायाव चीननि गेजेरजों बान्दो बानायनायनि खौरां मोन्नायनि उनाव भारतआ बेबादि फिन्जाथाय होदों । ब्रह्मपुत्र दैमाखौ चीनआव यारलुंग ' सांगब 'नि मुङै मोनथिनो मोन्नाय जायो । बेनि तिब्बतनिफ्राय ओंखारबोनानै भारतीय राइज्योफोर - अरुनाचल प्रदेश आरो आसामनि गेजेरजों बोहैलांनो बांग्लादेशसिम सौहैयो । भारतनि बिबानगिरिफोरा चीन गेजेरजों बान्दो बानायब्ला भारतीय ओन्सोलाव दै बाना लोमसाव जानो एबा दैनि खैफोदखौ सोमजिखांजानो गिदों । एलएसिआव दरनैबो हादतनि सिमनानि गेजेराव जेंना सोमजिनायनि जाहोनाव आथिखालाव दरनैबो हादतनि सोमोन्दोया मोजां जायाखै । माखासे जरखाफोरनि बादिब्ला चीननि गेजेरजों ब्रह्मपुत्रआव बान्दो बानायनायजों दरनैबो हादतफोरनि गेजेराव जेंना सोमजि बावनायनि जाहोन जानो हागौ , मानोना चीननि बान्दोआ भारतीय सिमनानि खाथियाव थागोन ।

चीननि ब्रह्मपुत्र दैमा सायाव बान्दो बानायनायजों भारतनि जिंगा सिनाया बांदों

कक्राझार , 2 डिसेम्बर : कक्राझार लकसभा बियाबनि एमपि आरो गन सुरक्षा पार्टिनि आफादगिरि नब कुमार सरनियाआ खुंजानो गोनां बिटिसिनि बिसायख'थियाव बिजेपि हान्जाया जेबो गोहोम खोख्लैनो हानाय नङा होननानै फोरमायदों । मंगलबारखालि कक्राझार जिल्लानि फकिराग्राम बियाबनि सिङाव थानाय दिनगावआव जिएसपिनि बिजाथि आब्दुल बादसाहनि थाखाय मोनसे बिसायख'थि फोसावदिंनाय मेलआव बाहागो लानानै एमपि सरनियाआ बुंदोंदि , बिटिसिआव फामि बिबारआ बारनो हाया । अदेबानि जिएसपि दोलोआसो बे खेबआव बिटिसिआव सरकार दागोन मानोना बिटिएडिनि राइजो - राजाफोरनि जौगाखांनाय आरो अन्सायलु खामानि मावनायनि थाखाय बिसायख'थियाव जिएसपि दोलोखौ मदद होनो सिगांबोदों । गुबुन गुबुन राजखान्थि दोलोफोरा भट मोन्नो थाखायल' दासान्दि राइजो - राजाफोरनि सिगाङाव गोदै गोदै बाथ्राजों बुरखायबाय थागासिनो । नाथाय बिसोर दोलोफोरा बिसायख'थि जोबनायनि उनाव गावसिनि खोथा होनाय खामानिखौ मावफुंनायाव फेलें जायो । जर'खायै बिपिएफ , इउपिपिएल , बिजेपि आरो एआइइउडिएफआ बिटिसिनि राइजो - राजाफोरखौ थगाय - थसि खालामनानै भट लानो नाजादों होन्नानै सरनियाआ अजद होबावो । बिथाङा बुंबावोदि , जानो हागौ ट्रेक्टर आरो नांगालआ बिटिसिनि बिसायख'थियाव एसे गोहोम खोख्लैनो हागोन नाथाय बिजेपिआ माब्लाबाबो गोहोम खोख्लैनो हानाय नङा । खुंजानो गोनां बिटिसि बिसायख'थियाव जिएसपि दोलोआ बांसिन मासि देरहानो हानानै खुंथायनि गोहोखौ दखल खालामनो हागोनखौ मिजिंथिनानै साफ्रोमबो राइजो - राजाफोरखौ जिएसपिनि बिजाथिनो भट होनानै देरहासार खालामनो खावलायो । जिएसपि दोलोआ बिटिसि बिसायख'थिआव मोन 35 बियाबफोराव बिजाथि फसंदों ।

बिटिसिआव फामि बिबार बारनो हायाः नब कुमार सरनिया

रौता , 2 डिसेम्बर : बोहैथि बोसोर 2020 माइथायाव हादरनां थाखोआव खुंनाय नेसनेल इलिजिबिलिटि काम एन्ट्रेन्स टेस्ट ( NEET ) सायख' आन्जादआव 720.391 स्कर खालामनानै बरपेटा मेडिकल कलेजआव एमबिबिएस थाखोआव मुंथिसन्नो खाबु मोननो हादों उदालगुरि जिल्लानि रौता चारियालिनि थागिबि भुपेन ब्रह्म आरो जयमुथि ब्रह्मनि नैथि फिसाजो मुलुगमा ब्रह्म ( सना ) आ । मख'नो गोनांदि , मुलुगमा ब्रह्मनि सिगां रौता चारियालि ओन्सोलनि रावबो बर' फिसाया बेबादि सायख'जानानै एमबिबिएस फरायनो मोन्नाय जाथ'याखैमोन । मुलुगमानि बेबादि देरहासारनायाव ओन्सोलनि राइजो - राजाफोरा गोसोआव देरगानाय मोन्दों आरो बिमाइ सनिलाल ब्रह्म ( Rtd Sr . DCM . NFRly ) आरो बिमाइ उन्दै प्रभात ब्रह्म ( सिटिआइ , सियालदाह स्टेसन ) बिथांमोनहा गोसो गोर्बोनिफ्राय जुनिया साबायख'र बाउहरदों । मुलुगमा ब्रह्मआ जाफुसारथों आरो गोजों इयुन मोन्नो हाथों बेखौनो ओन्सोलनि बयबो गोसोजों हास्थायनाय फोरमायदों ।

एम बि बि एसआव मुंथिसन्नानै हारि आरो ओन्सोलनि गोग्गानाय लाबोदों उदालगुरिनि मुलुगमा ब्रह्मआ

गसाइगाव , 2 डिसेम्बरःबिटिसिनि बिसायख'थि समआ खाथिथाराव सौफैनाय समनि गेजेराव दासान्दि दाब - दाब जायगाफोराव बिसायख'थिखौ लानानै गावजों - गाव दावराव - दावसि थासारि सोमजिनाया बांबोनो हमनायखौ नुनो मोन्दों । बबेखानि बि टि सिनि दाब - दाब जायगाफोराव मोनसे राजखान्थि दोलोनि मावथिफोरा गुबुन मोनसे दोलोनि पस्टार - बेनारफोरखौ बोखारनाय आरो बिसिनाय जाथायाबो सोमजिफ्लेबाय थादों । बेबादिनो बिदिन्थि महरै गसाइगाव सहरनि सिङाव थानाय तिनिआलि खाथिनि धरमशाला मन्दिरनि साखाथि केरासिन डिपु खाथियाव इउपिपिएलनि मोनसे गेदेर पस्टार सिथाबनायखौ बुफाय - बुसि खालामनाय जाथाया महर मोन्दों । इउपिपिएल दोलोआ फोसावनाय - बेनो नामा हाग्रामानि मडेल बिटिसिआ ? गैया जेबो थांनानै थानायनि राहा , गायसनजायासै जेबो कारखाना , खालि बारायदों बेखार जेंना । बेबादि लिरनानै फोसावनाय गेदेर पस्टारखौ थांनाय 29 नभेम्बर हराव सिनायमोनै दुथांफोरा बुफाय - बुसि खालामदों होन्नानै इउपिपिएल दोलोनि दैदेनगिरिफोरा अजद होदों । गसाइगाव जिल्ला इउपिपिएलनि गाहाय नेहाथारि प्रफुल्ल इसलारिआ बे जाथायाव बिपिएफनि लोब्बा थानो हागौ होन्नानै फोरमायथिदों । बिथाङा अजद होनाय बादिब्ला , एखे जायगायावनो नांजाबफा हिसाबै बिपिएफनि मोनसे गेदेर पस्टारआबो दङमोन । नाथाय बिपिएफनि पस्टारखौ जेबो खालामालासे इउपिपिएलनि पस्टारखौल' बुफाय - बुसि खालामनाय हिसाबै बेयाव बिपिएफनि मददगिरिफोरनि आखाइ थानो हागौ होन्नानै बुंथियो । लोगोसे बे जाथायजों लोब्बा थानाय दायनिगिरिफोरखौ हमनो थाखाय दाबि खालामनायजों लोगोसे बिसायख'थि जोबजासिम ओन्सोलनि थासारिखौ गोजोनै लाखिनायनि थाखाय गोख्रों राहा लानो महकुमा खुंथायनिसिम दाबि खालामो ।

गसाइगावआव पस्टार बोखारनाय - बुसिनायखौ लानानै दुंहाव थासारि

कक्राझाराव " गन्देगि मुक्ट भारत " अभियाननि गेजेरजों राइजो - राजानि गेजेराव सांग्रांथि मेल गसाइगाव , 14 आगस्टः भारत हादतखौ दरसे साखोन - सिखोन हादत खालामनायनि थांखिजों गाहाय मन्धि नरेन्द्र मदिआ गोजोनै जागायजेन्नाय स्वच्छ भारत मिसननि बाहागो हिसाबै " गन्देगि मुक्ट भारत " अभियानखौ जागायजेन्दों । हादत आरो राइज्योनि गुबुन गुबुन ओन्सोलजों लोगोसे लोब्बा लाखिनानै कक्राझार जिल्लायावबो थांनाय 8 आगस्टनिफ्राय 14 आगस्टसिम सप्ताहयारि गुबुन गुबुन हाबाफारिखौ खंनाय जादों । कक्राझार जिल्ला वाटार एन्ड सेनिटेसन कमिटि - डि डब्लिउ एससिनि बान्जायनायाव आरो गसाइगाव - कक्राझार सुबुं देहा कारिकरि बिफाननि हेफाजाबाव समाजयारि जान्थाय हुदाखौ फालिनानै जिल्लानि गुबुन गुबुन गामिनि राइजो - राजाफोरखौ प्लास्टिक बाहायनाय आरो बेखौ नागारनायनि सोमोन्दोयाव सांग्रांथि मेल खंनाय जादों । बे हाबाफारिजों लोगोसे लोब्बा लाखिनानै कक्राझारआबो गसाइगाव महकुमानि मोन 5 गामियाव बाहायनाय प्लास्टिक रोखोमनि बेसादफोरखौ आलादायै लाखिनायनि राहा खालामनायजों लोगोसे दर 5 गामिफोराव साफाय अभियानबो खालामनाय जादों । फार्सेथिं राइजो - राजाफोरखौ गन्देगि मुक्ट भारत आयदानि थांखिजों जिल्लानि गं 10 गामिफोरनि गोनांथार

कक्राझाराव " गन्देगि मुक्ट भारत " अभियाननि गेजेरजों राइजो - राजानि गेजेराव सांग्रांथि मेल

भारतआवबो बांबोबाय थानाय इनफेक्सनजों जुजिनायाव गोसोआरि सान्नाय - हनाया गोखों जानायजों लोगोसे दुखु मोन्नाय , जिंगा सिनाय बायदि जेंनाफोरा गोबां बाङाइ जाबोनायखौ नुनो मोन्दों । NIMHANS नि बिथोनगिरि डा . बिएन गंगाधरआ बुंदों , जुन - जुलाइ सिमाव फसंथाना गोसोआरि जेंनाफोरजों सोमोन्दो गोनां खमैबो 2 रोजासो कल सानफ्रोमबो फैयोमोन , जाय आथिखालाव बाङाइ जानानै 1 रोजानिख्रुइबो बाङाइसिन जादों । डा . गंगाधरआ बुंबावदोंदि , बे अन्जिमाया फोरमायोदि , सुबुंफोरा करनानि जेंनाजों गोलाव सम जुजिनो थाखाय गोसोआरि बिथिंनिफ्राय थियारि जादों । हादतआव करनाजों भुगिनांदोब्लाबो सा 20 लाखनिबो बांसिन सुबुंफोरा मोजां जाफिनबाय आरो बिसोरखौ गोसोआरि गोनों जानायाव मदत होनो थाखायबो हाबाफारि सोलिहोगासिनो । बियो बुंबावदोंदि , करना इन्फेक्सन जानाय सुबुंखौ समाजयारि नेवसिगारनाय एबा आलादा नोजोरै नायनाय , गाज्रि आखु दिन्थिनाय बायदिफोराबो बाङाइ जादों ।

भारतआव 50 जौखोन्दो गोसोआरि जेंनाफोरा बाङाइ जादों

मुसलपुर , 2 डिसेम्बरः 1 डिसेम्बरआ मुलुगनां एइडस सान । दुलाराय मुलुगजों लोगोसे बाक्सा जिल्लानि मुसलपुरावबो मंगलबारखालि फालिदों बे सानखौ । बाक्सा जिल्ला देहा बिफाननि बान्जायनायाव आरो रेनभा एकाडेमिनि हेफाजाबाव बे सानखौ फालिनाय जायो । बे साननि लोब्बायै मुसलपुर सिभिल देहा फाहामसालिनिफ्राय सांग्रांथियारि हान्जा सुरनाय जायो । बे सांग्रांथियारि गोजोन हान्जा सुरनायखौ बेखेवनानै होदोंमनोन बाक्सा जिल्लानि जिल्ला खुंगिरि रन्जन सांआ । जिल्ला खुंगिरि शर्माआ बे हाबाफारियाव बाहागो लानानै गावनि बिबुंथियाव सांग्रांथि बिबुंथिखौ लाखिनानै बेनि हेंथायै सुबुंफोरखौ सांग्रां जानो खावलायो । बे गिथावना बेरामनि सोमोन्दै बिबुंथि लाखिनानै सुबुंफोरनि गेजेराव देहा बिफानखौ सांग्रांथि मेल खुंनो फोसावनायजों लोगोसे बे गिथावना बेरामनिफ्राय रैखाथि मोननाय सुबुंफोरा गाव - गावनो साननाय हनाय थानांगौ होननानै बुङो । बेनि उनावनो रेनभा एकाडेमिआव फरायसाफोरनि गेजेराव सोंगाब बादायलायनायबो खुंनाय जायो । बादायलायनायखौ सामलायदोंमोन बाक्सा जिल्ला फोरमायथाय आरो सुबुं फोनांजाब बिबानगिरि हेमचन्द्र पाठकआ । बेनि उनावनो गेवलां मेलखौ खुंनाय जायो । गेवलां मेलआव बाक्सा जिल्ला देहा बिफामनि जिल्ला बिबानगिरि प्रशान्त कुमार दत्तआ बुङोदि , एइडस बेरामआ माखासे बिथिंनिफ्राय जानो हानायनि बिबांआ बांसिन थायो । फाहामगिरिनि सुबुरुन बादियै बेनि फाहामथायखौ लानांगौ । नाथाय बे बेरामखौ दोनखोमानानै लाया लासे फाहामगिरिनि गेजेरजों फाहामथाय लानांगौ होननानै बुंथियो । मेलआव रेनभा एकाडेमिनि फोरोंगिरि आरो गोबां फरायसाफोराबो बाहागो लानानै गेवलां सांग्रांथि मेलआव सोंगाब बादायलायनायनि देरहानाय फरायसाफोरनो बान्था राननानै होनाय जायो ।

मुसलपुरआव मुलुगनां एइडस सान फालिदों

कक्राझार , 2 डिसेम्बरःआसामनि डि जि पि भास्करज्यति महन्तआ मंगलबारखालि कक्राझार दावबायफैनानै फैगौ 7 आरो 10 डिसेम्बरआव खुंजानो गोनां ब्रैथि बि टि सि बिसायख'थिनि थाखाय साखा - फारा जानायनि सायाव खौरां लाफैदों । कक्राझार दावबायफैनानै डि जि पि महन्तआ बिसायख'थि खुंनायनि सायाव जिल्ला खुंथायनि मावख'गिरिफोर , एसपि आरो कक्राझार जिल्ला बेंगिरिजों मोनसे गोनांथार मेल जथुमनाय जायो । बे मेलआव बिसायख'थिखौ खुंनायनि थाखाय थाखथियार खालामनाय , रैखाथिनि राहा थिसन्नाय आयदानि सायाव गुवारै सावरायनाय जायो । बिथाङा फोरमायनाय बादिब्ला , बि टि सिनि बिसायख'थिखौ जेबो हिंसायारि एबा दावराव - दावसि थासारि सोमजिनो हायैबादि गोजोनै खुंफुनो थाखाय पेरामिलिटारि फर्सनि मोन 30 कम्पानीफोरखौ थिसन्नाय जागोन । दासिम बि टि ए डिनि दरब्रै जिल्लाफोराव बि टि सि बिसायख'थिखौ गोजोनै खुंफुंनो हानायबादि पुलिस बिफानआ नांगौ रोखोमनि रैखाथिनि राहा थिसन्नो थाखाय थामथिम खालामगासिनो होन्नानै डि जि पि महन्तआ फोरमायबावो । लोगोसे बिसायख'थिनि समाव जायखि - जाया रोखोमनि हिंसायारि जाथाय सोमजिनायनि सायाव सहायनानै थानाय नङा आरो हिंसायारि जाथायजों लोब्बा थानाय दायनिगिरिफोरखौ ओरैनो हगारनाय नङा होन्नानै बुंबावो ।

बिटिसि बिसायख'थियाव जायखि - जाया रोखोमनि हिंसायारि जाथाय सोमजिनायनि सायाव सहायनानै थायाः डि जि पि

थांनाय 10 साननिफ्राय करना सन्देरनाय 50 रोजानिफ्रायनो खमायबोगासिनो गोदान दिल्ली , 2 डिसेम्बरःभारत हादरआव गोदानै करना सन्देरनाय सुबुंनि बिसानआ थांनाय माखासे सानफोर सिगांनिफ्रायनो खमायबोगासिनो थानायखौ नुनो मोन्दों । थांनाय 10 साननिफ्राय हादरआव करना भाइरासनि सन्देरनाया 50 रोजानिफ्राय बाङाइ जाबोगासिनो । बे बाथ्राखौ मंगलबारखालि मिरु सावस्रि मन्थ्रि आफादआ फोरमायथि होदों । मन्थ्रि आफादआ फोरमायनाय बादिब्ला , 21 नबेम्बरनिफ्राय 1 डिसेम्बरनि गेजेराव करना सन्देरनाया 50 रोजानिफ्राय बाङाइ जादों । मन्थ्रि आफादआ बेखौबो फोरमायबावदोंदि , गोजौआव मख'नाय समनि गेजेराव हादरआव करना टेस्ट खालामनायाबो गोख्रोङै बांसिन्दों आरो सानफ्रोमबो एबा सानसेयाव खमैबो 10 लाख सुबुंफोरखौ करना टेस्ट खालामनाय जादों । मन्थ्रि आफादनि रिपर्ट बादिब्ला , सोलिफु समाव भारतआव करनानि एक्टिभ केसआ 5 लाखनि गाहायाव दं थामहिनबा सा 4.35,630 । मिरु सावस्रि बिफाननि नेहाथारि राजेश भुषनआ फोरमायनाय बादिब्ला , हादरआव दासिम गासै 14.13 कौटि सुबुंफोरखौ करना टेस्ट खालामखांबाय । हादरआव थांनाय 24 घन्टा समनि गेजेराव गासै 31.118 सुबुंफोरनाव गोदानै करना सन्देरनायनि रिपर्टखौ मोन्नो हादों । एरैहाय दासिम हादरआव बे गिख्रंथाव भाइरासजों थैनाय सुबुंनि बिसानआ सा 1.37,621 सिम जाहैबाय ।

करनानि हेंथायै दावहा नांनायाव भारतआ देरहानायनि लामायाव

गोदान दिल्ली , 2 डिसेम्बर : डिसेम्बर दानआ जागायनायजों लोगोसे गुसुआबो जागायबाय । बेनि गेजेरजों हाजो ओन्सोलफोराव बरफ गोग्लैनाया जागायबाय , जायनि गोहोमखौ फोथार ओन्सोलफोराव रोखायै नुनो मोन्नाय जायो । माखासे फोथार ओन्सोलफोराव फुंनि समा जोबोद गुसुजों लोगोसे जागायजेनो । आथिखालाव बेयाव सान्जौफुनि समाव सान ओंखारनायनिबो गोहोमखौ नुनो मोन्नाय जादों , नाथाय अब्लाबो गुसुआ सोलिबाय थासिगोन । अदेबानि हारियाणा , उत्तर प्रदेश , पान्जाबजों लोगोसे माखासे राइज्योफोराव जोबोद गुसुआ आगान खोख्लैबाय । बेरा फारसे तामिलनाडु आरो केरेला बायदि राइज्योफोराव निवारनि उनाव दा आरोबाव मोनसे बारहुंखा फैनायनि सन्देह दंबावो । बे जाहोनाव बे ओन्सोलफोराव गोबां अखा आरो गोख्रों बार बारनो हागौ । मख'नो गोनांदि , हारियाणाआव गुसुनि जाहोनाव सुबुंफोरा गावबा - गावनि सानफ्रोमबोनि खामानि मावनायाव जेंना गोनां जाबाय । नारनौलआ राइज्योनि बयनिख्रुइ गुसुसिन ओन्सोल , जेराव बिदुंखौ 6.2 डिग्री सेल्सियाससिम हमदांनो हानाय जादों । बेनि उनाव हिसार आरो रहतक , जेराव थांनाय सानथामनि गेजेराव बिदुङा 3 आरो 6 डिग्री सेल्सियासनि गेजेराव थादों । हिसारआव हरनि समाव बिदुं 6.9 डिग्री सेल्सियासजों लोगोसे बे ओनसोलाव 3 बोसोरनि रिकर्डखौ सिफायदों । बेराफारसे , दिल्लीयाव थांनाय नभेम्बरनि दाना बे बोसोरनि रिकर्डखौ सिफायो । दिल्लीआव बे दानाव 71 बोसोरनि गेजेराव बयनिख्रुइ गुसुसिन जायो आरो बेयाव फैगौ समफोराव गुसुआ बारायबावनो हाबावगौ ।

जोबोद गुसु बोथोरजों लोगोसे डिसेम्बरआ जागायबाय

केनबेरा , 5 डिसेम्बरःभारत आरो अष्ट्रेलियानि गेजेराव मोनथाम मेसनि सानसेयारि सिरिज गेलेखांनायनि उनाव दासान्दि टि - 20 सिरिज गेलेगासिनो । भारतनि क्रिकेट हान्जाया अस्ट्रेलियानि हेंथायै गेलेनाय मोनथाम मेसनि टि 20 सिरिजनि गिबि मेसखौ 11 राननि फारागथिजों देरहानो हादों । भारतनि हान्जाया टि - 20 सिरिजआव बेजों लान्थ्रियै मोन 8 मेसआव देरहानो हादों । भारतआ 2019 नि डिसेम्बर दानाव वेस्ट इन्डिसखौ जोबथा खेब फेजेननो हादोंमोन । बेनि उनाव 4 डिसेम्बरखालि गेलेनाय टि - 20 मेसखौ देरहाफिननो हादों । केनबेरायाव गेलेनाय बे टि - 20 सिरिजनि गिबि मेसआव भारतनि हान्जाया तसआव जेननानै गिबि बेटिं खालामना 162 राननि टार्गेट होनो हादोंमोन । बेनि फिननायाव अष्ट्रेलियानि हान्जाया मोन 7 उइकेट खोमानानै 150 रानखौल' खालामनो हायो । बे मेसआव अष्ट्रेलियानि थाखाय केप्टेइन एरन फिन्सआल' बयनिख्रुइबो बांसिन 35 रानखौ खालामनो हादों । भारतनि जानानै जुजबेन्द्र सहल आरो टि नटराजनआ मोन 3 यै उइकेट लानो हादों । सहलआ मेन अफ डि मेस बान्थानि थाखायबो सायख'जादों । सिगां बेटिं खालामनाय भारतनि हान्जानि जानानै के एल राहुलआ 40 बलआव 51 रान , रबिन्द्र जादेजाआ 23 बलआव 44 रान , केप्टेइन बिरात खहलिआ 9 आरो अपेनार शिखर धावनआ 1 रानल' खालामनो हादों । एरैहाय अष्ट्रेलियानि मइसेस हेनरिक्सआ मोन 3 उइकेट लानो हादों । बिथाङा राहुल , सन्जु सेमसन आरो हार्दिक पानद्या मोनखौ आउट खालामदों ।

भारतआ गिबि टि 20 मेसखौ देरहानायजों टिम इण्डियाआ फारियै 8 खेब मेस देरहादों

कक्राझार , 5 डिसेम्बरःफैगौ 7 आरो 10 डिसेम्बरआव मोननै खोलोबजों खुंजानो गोनां बि टि सिनि बिसायख'थियाव बां सानखो मासि देरहानानै फिन सरकार दाफिननो हागोनखौ फोथायथि लादों बि पि एफनि आफादगिरि हाग्रामा महिलारीआ । दिनै बनरगाव बियाबनि सिङाव थानाय दाल'वाबारि साहा बागानआव बि पि एफनि बिजाथि राजिब ब्रह्मनि जानानै बिसायख'थि फोसावदिं हाबाफारियाव बाहागो लानानै हाग्रामा महिलारीआ बुङोदि , मन्थ्रि हिमन्त बिश्व शर्माआ बि टि सि बिसायख'थिनि थाखाय कौटि कौटि रां बाहायब्लाबो दिनैसिम बि जे पिनि गोहोआ नांगौबादि जाफैयाखै । बिसायख'थियाव राइजो - राजाफोरनि भट मोननो थाखाय बि जे पिआ रांनि लभ दिन्थिनानै सरासनस्रा राइजो - राजाफोरखौ गावसोरनि सिङाव लानो नाजादों होननानै गोख्रों अजद होयो । लोगोसे गावसोरनि बिसायख'थि फोसावदिंनायाव बि जे पिनि दैदेनगिरिफोरा बि पि एफनि हेंथायै नंखाइ दाय होनो थाखाय गाज्रि गाज्रि राव बाहायनानै सोंखारिदों होननानै गोख्रों अजद होबावदों । बिथाङा दाबिनानै बुंदोंदि , 9 नं बनरगाव बियाबआव राजिब ब्रह्मनि देरहानाया 100 जौखोन्दो रोखा जाबाय । बि टि सिनि मोन 40 बियाबनि गेजेराव मोन 30 नि बांसिन मासि देरहानानै 4 थि खेबनि थाखाय बि टि सिआव फिन सरकार दाफिनगोन होननानैबो दाबि खालामो । लोगोसे बि टि सिनि बिसायख'थियाव गासै हारिनि समान जौगाथाय , गोजोन खौसेथिनि थासारि लाबोनो थाखाय बि पि एफनि बिजाथिफोरनो भट होनानै देरहासार खालामनो राइजो - राजाफोरखौ खावलायो ।

बि जे पिआ कौटि कौटि रां बाहायब्लाबो बि टि सि बिसायख'थियाव गोहोम खोख्लैनो हानाय नङाः हाग्रामा

चिरां , 5 डिसेम्बरःदासान्दि बि टि सि बिसायख'थिनि थाखाय राइजो - राजाफोरनि भट आदाय खालामनो थाखाय गुबुन गुबुन राजखान्थि दोलोफोरनि दैदेनगिरिफोरा मोनसेया गुबुन मोनसे बेरेखा दोलोनि हेंथायै बायदि बायदि रावजों सोंखारिनाय , बिबुंथिजों गाग्लोबनाय आरो हाद्रि बाला सारलायनायखौ नुनो आरो खोनानो मोनफ्लेबाय थादों । माब्लाबा मोनसे राजखान्थि दोलोखौ बदनाम खालामनो थाखाय माखासे नंथारै बाथ्राफोरखौबो राइजो - राजाफोरनि गेजेराव फोसावनानै गोनो - गोथो आरो गुलुं गुजुं थासारियाव खोख्लैदों । बुब्लियावनो बि टि आर गोरोबथानि 7.2 दफाखौ लानानै बि पि एफ राजखान्थि दोलोनि दैदेनगिरिफोरा राइजोराजाफोरनि गेजेराव नंखाय बाथ्रा बुंनानै बांसावनायनि अजद होदों 14 नं चिरांदुवार बियाबनि इउ पि पि एलनि बिजाथि बि . आर . फेरेंगा एबा रन्जित बसुमतारीआ । बे आयदाखौ लानानै शुक्रबारखालि चिरां जिल्लानि सान्तिपुरआव मोनसे खौरांगिरि मेल खुंनायनि गेजेरजों रोखायै खेंफोरथि होफिनदों । खौरांगिरिमेलनि गेजेरजों बिथाङा बुंदोंदि , बि पि एफ राजखान्थि हान्जाया हा - हुनि मोन्थायनि बाथ्रा आरो बि टि आर गोरोबथानि 7.2 दफाखौ लानानै अनाबर'फोरनि एबा गुबुन हारिनि गेजेराव बेले - बेजे सोमजिहोदों आरो गावसोरनि राजखान्थियारि मुलाम्फानि थाखाय बर' - अनाबर'नि गेजेराव गोरोबलायनाय गैयै हिंसायारि थासारि सोमजिहोनो नाजादों । बि पि एफनि दैदेनगिरिफोरा राइजोराजाफोरनि गेजेराव नंखायै इउ पि पि एलआ सरकारआव फैयोब्ला लोगो लोगो गुबुन हारिनि सुबुंफोरखौ होखारगोन आरो अनाबर'फोरनि थाखाय हा - हुनि मोन्थायखौ गैया खालामनो होननानै बांसावबोबाय थादों । नाथाय बि टि आर गोरोबथानि 7.2 दफायाव बेफोरबादि जेबो बाथ्रा मख'नाय गैया । अदेबानि बे दफायाव आसाम सरकारनि बिबानखौसो लिरनाय दङ । बेवहाय बर' - अबर' ट्राइबेल - ननट्राइबेल सोरखौबा होखारनाय , ख'हा खालामनाय आरो हा - हुनि मोन्थायखौ खोमानायनि मोनसेबो बाथ्रा लिरनाय गैया । नाथाय दिनै गावसोरनि राजखान्थि मुलाम्फानि थाखाय बि पि एफ दोलोआ नंखाय बाथ्रा फोसावबाय थानाया दुखुनांथाव होननानै फोरमायो । खौरांगिरिमेलनि गेजेरजों बि . आर . फेरेंगाया बि पि एफनाव माखासे सोंथि सोंदोंदि , गिबि सोंथिआ जाबाय - 2003 माइथायाव बि टि सि एकर्ड जाखांनायनि उनाव गासै हारि माहारिनो हानि मोन्थाय होगोन होनना लिरनाय थासेयावबो मानो दिनै गुबुन हारिफोरा हानि पात्ता थानायखौ मुं सोलाय - सोल' खालामनो हायाखिसै ? नैथि सोंथिया जाबाय - जायफोरा 2013 नि सिगां खाजोना होबोदोंमोन बिसोर मानो 2013 निफ्राय दख'ल खालामनायनि मुङाव जुरिमाना होनो गोनां जादोंमोन होननानै सोंथि दैखाङो । फैगौ 15 डिसेम्बरआव इउ पि पि एलआ सरकार दायोब्ला बड'लेण्ड लेण्ड पलिसि दानानै गासै हारि - हारिसाफोरनि थाखाय हानि मोन्थाय होगोन होननानै खौरांगिरि मेलनि गेजेरजों राइजो - राजाफोरनो खोथा होयो ।

बि टि आर गोरोबथानि 7.2 दफाखौ लानानै बि पि एफनि नंखाय फोसावनायनि हेंथायै खेंफोरथि होदों रन्जित बसुमतारीआ

चिरां , 5 डिसेम्बरःफैगौ 4 थि बिसायख'थिखौ नोजोर होनानै चिरां जिल्लानि सिङाव आयेन आब्रुथिखौ गोजोरै लाखिनायनि थांखिजों फैगौ 8 डिसेम्बर अक्टनि फुनि 4.30 रिंगानिफ्राय 10 डिसेम्बरनि बेलासि 4.30 रिंगासिम गासै जौ दखानफोरखौ बन्द' खालामनो फोसावनायजों लोगोसे ड्राइ डे फोसावदों । बेजों लोगोसे बिसायख'थिनि भट सान्नाय एबा फिथाइ फोसावनाय सानखालि एबा 12 डिसेम्बरखालि सानसेनि थाखाय ड्राइ डे फोसावदों चिरां जिल्ला खुंगिरि गौतम तालुकदारा । गोजौयाव मख'नाय सानखालि जौ दखानजों लोगोसे जायखि जाया फेग्रा मुवा , बेसादफोर लाखिनाय दखानफोरखौबो बन्द' लाखिनो थाखाय चिरां जिल्ला खुंथाया गोख्रोङै फोसावदों । बे फोसावनाय सानफोराव सोरबा सुबुङा खान्थि बारोब्ला आसाम एक्साइस एक्ट एन्ड रुल्सनि गेजेरजों गोख्रों दाय जाबसिन्नाय जागोन होन्नानै चिरां जिल्ला खुंथाया फोसावदों ।

चिरां जिल्ला खुंथाया बिसायख'थिखौ नोजोर होनानै ड्राइ डे फोसावदों

कक्राझार , 5 डिसेम्बर : थांनाय बावैसो सान सिगां कक्राझार जिल्लानि सदर सहर वार्ड नं 4 नि थागिबि एबा सासे बर' आइजोनि सायाव अगेन हाबा मावनाय कक्राझार जिल्लानि उफ्रा जिल्ला बेंगिरि देबेश्वर बरानि सायाव गोख्रों राहा लानो दाबि खालामदों दुलाराय बर' फरायसा आफादआ । हा - हुनि खामानि लानानै खौरां लानो फैनाय बर' आइजोनि सायाव अगेन हाबा मावनाय एबा देहायारि जर - जुलुमै सोमोन्दो लाखिनो नाजानाय उफ्रा जिल्ला बेंगिरि देबेश्वर बरानि हेंथायै दुलाराय बर' फरायसा आफादआ गोख्रों रावजों सोंखारियो । 4 डिसेम्बरखालि कक्राझार सदर सहरनि बागानसालियाव थानाय बड'फा हाउसआव खुंनाय मोनसे खौरांगिरि मेलआव मिरु एबसुनि नेहाथारि रंगिना बरगयारिआ बुङोदि , बेबायदि अगेन जाथायजों लोब्बा थानाय देबेश्वर बराखौ थाबैनो हमनानै गोख्रों साजा होनांगौ होन्नानै खुंथायनिसिम दाबि दैखाङो । खौरागिरि मेलआव रंगिना बरगयारिआ बुंबावोदि , सरकारा आइजोफोरखौ रैखाथि होनांगौ होन्नानै गोख्रों आइन खालामसेयावबो दिनैसिम आइजोफोरा उदाङै ओंखारनो हायाखै ।

आइजोनि सायाव अगेन हाबा मावनाय उफ्रा जिल्ला खुंगिरि देबेश्वर बराखौ थाबैनो हमनानै गोख्रों साजा होनांगौः एबसु

गुवाहाटी , 4 डिसेम्बर : आसाम सरकारा गुबुन मोनसे गोख्रों थांखि लानाय बायदियै राइज्योनि सिङाव थानाय बेसरकारि फरायसालि आरो फरायसालिमाफोरनि बोसोरारि फिसखौ थि खालामना होदों । कमिसनार एन्ड सेक्रेटारि इडुकेसन बिफानआ मिथिहोनाय बायदियै बोसोरनि फिसखौ सरकारि नङै फरायसालिफोराव थि खालामना होनायनि गेजेरजों गुदि सोलोंथायनि बिथ'राय , थाखो 1 निफ्राय 6 थाखोसिम बोसोरारि फिसखौ 27 रोजा रां , 6 थाखोनिफ्राय 10 थाखोसिमनि गेजेराव 32 रोजा रां आरो आरिमु आयदानि 11 थाखोनिफ्राय 12 थाखोसिमनि बोसोरारि फिसखौ 32 रोजा रां खालामनाय जायो । बेनि अनगायैबो फालांगि आरो बिगियान आयदानि बोसोरारि फिसखौबो थि खालामना होयो । सोलोंथाय बिफानआ गासै सरकारि नङै फरायसालिफोरखौ फैगौ 2021.22 नि थाखाय फैगौ बोसोरनि 15 जानुवारीनि सिगांनो अनलाइननि गेजेरजों गथायनांगोन होन्नानै बिथोन होदों ।

राइज्यो सरकारा सरकारि नङै फरायसालि आरो फरायसालिमानि बोसोरारि फिसखौ थि खालामना होदों

चेन्नाइ , 24 आगस्ट : भारतनि चेस हान्जाया गोनों गेलेनानै रबिबारखालि चीननि चेस हान्जाखौ फेजेन्नानै फिडे अनलाइन चेस अलिम्पियाडनि क्वार्टार फाइनालआव सौहैनो हाबाय । अनलाइननि गेजेरजों बादायनाय बे टुर्नामेन्टआव भारतनि हान्जाया 4.2 मेचनि फारागथियाव चीन हान्जाखौ फेजेन्नो हानायजों क्वार्टार फाइनालआव सौहैनो हायो । भारतनि मिबथिसार जानाय लाइमोन गेलेगिरि दिब्या देशमुख आरो आर प्रागनन्दआ गाव - नि गेलेनाय मेचखौ देरहानो हानानै भारतनि हान्जाया चीनखौ फेजेन्नो हादोंमोन । गाव फार्सेथिं भारतनि दि हरिका , के हम्पि , बिदित सन्तष गुजराती आरो पि हरिकृष्णाया चीननि माखासे गेलेगिरिफोरनि हेंथायै ड्र गेलेयो । फिडेनि सुलुङा मिबथिहोनाय बादिब्ला , भारतनि आर प्रागनन्दआ मोन 6 मेचआव गासैबो मेचखौ देरहाजोबनानै बांसिन स्कर खालामनो हादों । भारतआ बे अलिम्पियाडनि ग्रुप - एआव दासिम गिबि जायगाखौ लानानै दं । भारतनि उनाव चीन आरो जर्जियाआ जायगा लादों । शनिबारखालि भारतनि चेस हान्जाया मंगलियानि आखाइयाव जेन्नो गोनां जादोंमोन । नाथाय बे सानखालिनो गेलेनाय मेचआव जर्जियाखौ 4.2 पइन्टआव फेजेन्नानै आवगायनो हायो आरो बे देरहानायनि उनावनो हान्जाखौबो फेजेनबावो । फारियै देरहानायजों हान्जानि गेलेनाया आरोबाव गोख्रोंसिन जानायजों आबुं गोहो मोन्नानै चीननि गेलेगिरिफोरखौबो फेजेन्नो हादों । भारतनि चेस हान्जाया क्वार्टार फाइनाल मेचखौ देरहानो थाखाय बे समाव गुबुन हान्जानि हेंथायै गेलेनो थियारि जादों ।

अनलाइन चेस अलिम्पियाडआव चीनखौ फेजेन्नानै भारतआ क्वार्टार फाइनालआव

चिरां , 5 डिसेम्बरःबि टि सि बिसायख'थिनि समआ खाथिनिफ्राय खाथिसिन सफैनाय हिसाबै गुबुन गुबुन बियाबफोरजों लोगोसे चिरां जिल्लानि मोन 7 बियाबफोरावबो दासान्दि गुबुन गुबुन राजखान्थि हान्जाफोरनि बिसायख'थि फोसावदिंनाया मुखुबै सोलिगासिनो । 4 डिसेम्बरखालि चिरां जिल्लानि सिङाव थानाय बेंतल जांख्रिखां फोथाराव बि पि एफ दोलोनि मोनसे बिसायख'थि फोसावदिं मेलआ जानानै थाङो । बे हाबाफारियाव बाहागो लानानै 13 नं चिरां बियाबनि बि पि एफनि बिजाथि बि . सावरायगोरा ( अमर बसुमतारी ) आ खौरांगिरिनि सिगाङाव फैगौ खुंजानो गोनां बि टि सि बिसायख 'थिखौ गोजोनै गोजोन खुंफुंजानो हानाय बादि बयखौबो बाहागो लानो थाखाय राइजो - राजाफोरखौ खावलायो । लोगोसे बिसायख'थियाव देरहायोब्ला बियाबनि सिङाव थानाय आबाद , लामा - दालांजों लोगोसे बारग' एन डि एफ बिफोरनि थानाय गोबां केस आरो रिहेबिलेटेसननि खामानिखौ सिगांग्रो मावगोन होननानै फोरमायो । लोगोसे खौरांगिरिनि सिगाङव बि . सावरायगोराया आगुनि एन डि एफ बिनि गाहाय नेहाथारी दानि 14 नं चिरां दुवार बियाबनि इउ पि पि एलनि बिजाथि रन्जित बसुमतारी ( बि . आर . फेरेंगा ) खौ थांखिनानै बारग' एन डि एफ बि सोद्रोमाफोरखौ गाज्रि राव बाहायनानै बखिनायनिफ्राय जानगाराव थानो आरो मोजां साननाय हनायजों आगान सुरनानै समाजनि मोजां खामानि मावनो खावलायो ।

बि आर फेरेंगाया बारग' एन डि एफ बिफोरखौ गाज्रि सोदोब बाहायनानै बखिनायनिफ्राय जानगाराव थानांगौः बि . सावरायगोरा

कक्राझार / दिल्ली , 23 डिसेम्बरः दिल्ली बर' बाथौ गौथुमनि गासै मावथि सोद्रोमाजों लोगोसे हादतनि राजथावनि दिल्लीआव थानाय एबा राइज्यो जानाय गोबां बर' फिसाफोरा बावैसो जानानै थांनाय बि टि सि बिसायख'थियाव देरहासार जानो हानाय गासै बिजाथिफोरखौ बरायनायजों लोगोसे गोदानै सरकार दानाय प्रमद बर' आरो बिथांनि गोदान सरकारनि गासैबो राजखान्थि दोलोनि मावफुं सोद्रोमा आरो एम सि एल एफोरनिसिम हामब्लायथि हरनानै जाहाथे बि टि सि / बि टि आरखौ मोजाङै मोजां दैदेनलांनानै बर' हारिनि सुबुंफोरनि आरो बि टि आर हालामनि थाखाय जौगानाय लाबोनो हायो बेनि थाखाय आनान गसाइ बोराइ बाथौनि सेराव आर'ज खालामदों ।

दिल्ली बर' बाथौ गौथुमआ बि टि आरखौ मोजाङै दैदेनलांनो हानायनि थाखाय बाथौसालियाव आर'ज गाबदों

कक्राझार , 5 डिसेम्बर : कक्राझार जिल्लानि गुबुन मोनसे बियाबनि बिजाथि एबा 9 नं बनरगाव बियाबनि बि पि एफ दोलोनि बिजाथि राजिब ब्रह्मआ दोलोनि मोनसे बिसायख'थियाव बाहागो लानानै गावनि मोन्दांथिनि गेजेरजों बुंनाय बायदिब्ला बि पि एफ दोलोआ फैगौ बिसायख'थि फोसावदिंनायाव 25 निफ्राय 30 मासिखौ देरहानानै फिन बि टि सि खुंथायखौ दखल खालामनो हाफिनगोन । अदेबानि हाग्रामा महिलारिआनो बि टि सिनि गाहाय खुंगिरि जाफिनगोन होन्नानै राजिब ब्रह्मआ दाबि खालामो । दोलोनि खुंनाय मेलआव रोजा - रोजा सुबुंफोरा बाहागो लानाय बे मेलआवनो इउ पि पि एल दोलोनि सा 400 हेफाजाबगिरिफोरा बि पि एफ दोलोआव हाबो । मेल जोबनायनि उनाव खौरांगिरिजों जानाय मोगा - मोगियाव 9 नं बनरगाव बियाबनि बि पि एफ दोलोनि बिजाथि राजिब ब्रह्मआ बुङोदि , बनरगाव बियाबआव बि पि एफ आरो इउ पि पि एल दोलोनि सानै बिजाथि दं । नाथाय बे बियाबआव आंनि देरहानाया रोखा होन्नानै दाबि खालामो । ब्रह्मआ बुंबावोदि , आं 12 निफ्राय 13 रोजा भटनि फारागथियाव देरहानो हागोन । मैया बि जे पिनि राइज्योयारि आफादगिरि रन्जित कुमार दासआ बनरगाव बियाबआव फोसावदिंनो फैदोंमोन । नाथाय बे मेलआव सुबुंनि बाहागो लानाया जोबोद खम । बिजाथि राजिब ब्रह्मआ खौरांगिरिफोरनि सिगाङाव मिथिहोनाय बायदिब्ला हरनि 10 रिंगा समाव इउ पि पि एल दोलोनि मावथिफोरा गंनै उइंगार गारि लानानै जोंनि बि पि एफनि मावख'आव गाग्लोबो आरो बाइकखौ थेर - बेथेर खालामनायजों लोगोसे दाल'वाबारिनि नारियाबारियाव थानाय गुबुन गंसे मावख'खौबो ख'हा खालामदों होन्नानैबो अजद खालामो ।

बि पि एफ दोलोआ 25 निफ्राय 30 मासिखौ देरहागोनः राजिब ब्रह्म

कक्राझार , 5 डिसेम्बर : 4 डिसेम्बरखालि खौरां बिजोंनिसिम दैथायहरनाय गांसे रादाब बिबुंसाराव कक्राझार जिल्ला ए जि पि दोलोनि आफादगिरि जाकिर हुसेइनआ बुङोदि , राइज्यो सरकार खुंथायाव गोरोबथा जादोंब्लाबो बि टि सि बिसायख'थियाव ए जि पि दोलोआ बि जे पि दोलोखौ हेफाजाब होया । दासान्दि राजखान्थिनि दुंहाव बारहावाया सोलिबाय थानायखौ नोजोर होनानै ट्राइबेल नङै सुबुंफोरखौ सरकारि हानिफ्राय बोखारनो नाजानाय बि टि आर गोरोबथानि फारसे गोनांथार बिफाव लानाय बि जे पि दोलो आरो इउ पि पि एल दोलोनि आखायाव खुंथायखौ लाबोनो होनाङा होन्नानै ए जि पि दोलोआ फोसावनायजों फैगौ बि टि सि बिसायख'थियाव बि पि एफ दोलोनि नांगोल सावगारियाव भट होनो दोलोनि मावफारि आरो हेफाजाबगिरिफोरखौ फोसावदों कक्राझार जिल्ला ए ज पिनि आफादगिरि जाकिर हुसेइनआ । फारसेथिं गुबुन मोनसे रादाब बिबुंसाराव दुलाराय बि टि ए डि ए जि पिनि नेहाथारि रहेन रायआ जायफोर गामिआ बि टि आर गोरोबथानि 3.1 दफानि सर्थखौ आबुं खालामदों बे गामिफोरखौ बि टि आरनिफ्राय दानख'नो खावलायो । बेनि अनगायैबो बि टि आरनिफ्राय गामि दानख'नाय आरो सोसन्नायनि थाखाय दाफुंनाय कमिसनआव बर' हारिनि अनगायै गुबुन हारिनि सासे सोद्रोमाखौबो थिसन्नो थाखाय सरकारनिसिम दाबि देखाङो ।

बि टि सि बिसायख'थियाव ए जि पि दोलोआ बि जे पिखौ हेफाजाब होया

कक्राझार , 23 डिसेम्बरः बि टि सिआव बि जे पि आरो जि एस पिखौ लोगोयाव लाफानानै सरकार दाखांनायनि उनाव इउ पि पि एल दोलोआ मंगलबारखालि कक्राझारनि बड'फा कालसारेल कमफ्लेक्सआव दोलोनि मिरु मावफुं आफादनि मोनसे मेल जथुमनाय जादों । बे मेलआव गोदानै बिबान आजावनाय बि टि सिनि गाहाय मावफुं सोद्रोमा प्रमद बर'आ बाहागो लायो । मेल जोबखांनायनि उनाव बिथां बर'आ खौरांगिरिफोरनि सिगाङाव फोरमायनाय बायदिब्ला बे मेलाव जोबलांनाय बि टि सिनि बिसायख'थियाव दोलोनि खामानि मावनाय आरो जाफुंसारनाय लोगोसे फैबाय थानाय समफोराव दोलोआ खामानि मावनो लानाय माखासे थांखिफोरनि सायाव सावरायलायनाय जादों । बिथाङा बुंबावोदि , इउ पि पि एल दैदेन्नाय बि टि सिनि जुथाय सरकारा हालामनि गासै हारि - माहारिनि थाखाय समान मोन्थाय आरो समान जौगाथायनि खामानि मावलांगोन होन्नानै फोरमायथियो । दोलोनि माव'फुं आफादगिरि रोनगोरा नार्जारिनि मासि सामलायनानै दैदेन्नाय दिनैनि बे मिरु मावफुं आफादनि मेलआव मिरु आफादनि सोद्रोमा आरो दैदेनगिरिफोरखौ लाफानानै खमैबो 1 रोजानि बांसिन सोद्रोमाफोरा बाहागो लाफैदोंमोन ।

कक्राझारआव इउ पि पि एल मिरु माव'फुं आफादनि मेल

कक्राझार , 13 डिसेम्बरः गोलाव सम जोबोद गोसो गुद गुद नेनानै थाबोनाय बिटिसि बिसायख'थिनि फिथाइआ मैया एबा 12 डिसेम्बरखालि हर गेजेर सिमनि गेजेराव नुजाफैबाय । बिसायख'थिनि सिगां आरो उनाव जरैबादियै बिसायख'थिनि बार बारनाय नुनो मोन्दोंमोन बिब्दि फिथाइ नुजायाखैब्लाबो नाथाय राइजोराजा भटार फोरा खावसे सोलायनाय , खावसे गोजाम थांखि आरो खावसे गोदान थांखिखौनो बोजबनानै लानाय नुनो मोनबाय । बिसायख'थिनि उन - सिगां मोनफ्रोमबो दोलोयानो जुथाय गोहो सामलायनायनि दाबि खालामनायबो नुनो मोन्दोंमोन । नाथाय फिथाइ बादियै मोनसेबो दोलोयानो बिटिआर सरकार दानो हानायसेबां मासि देरहानो हानायाव जाफुंनो हायाखिसै । मोन 40 मासिनि गेजेराव बिटिसि सरकार दानो थाखाय मोन 21 मासि गोनांथार । नाथाय नुनो मोन्दों बे खेबनि बिसायख'थियाव बिजेपि , बिपिएफ आरो इउपिपिएलआ गाव हार्सिङैनो सरकार दानो हानायसेबां मासि देरहानो हायाखिसै । बिसायख'थि फिथाइ बदियै - बिपिएफ 17 , इउपिपिएल 12 , बिजेपि 9 , जिएसपि 1 आरो कंग्रेस - एआइइउडिएफ 1 मासि देरहानो हादों । सरकार दानांगौ जायोब्ला मोनथामनि गेजेराव मोन्नैया ज' जालायनानैसो सरकार दाफुंनो हानायनि गोहो फैगोन । जुदि क्वालिसन सरकार दानायाव फैमाल जायोब्ला बे खेबयाव दिन्दां बिटिसि एसेमब्लि जानानै थानायनि मिजिं दङ । बेराफार्से क्वालिसननि बाथ्रा फैयोब्ला बे समाव बिजेपि - बिपिएफनि गेजेराव जुथाय सरकार दानायखौ जाथावै बादि नुहरो । मोनोना बिसायख'थिनि सिगांनिफ्राय एबा बिसायख'थि फोसावदिंनाय समाव बिजेपि - बिपिएफ दोलोनि गेजेराव जेरैबादियै सोंखारिलायनाय , अजद होलायनाय , गोखा - गोखै रावजों बाथ्रा बान गावनानै गाग्लोबलायनानै बिटिसि बिसायखथियाव एलाइन्स जाया होन्नानै आलादा - आलादायै बिसायख'थि गेलेदोंमोन बेनि उनाव फिन क्वालिसन जागोनखौ गोजान नुहरो । गुबुनफार्से बे रोखोमैनो गोलाव सम राजखान्थियारि सुथुर महरै राजखान्थि गेलेबोनाय बिपिएफ - इउपिपिएल क्वालिसन सरकार जागोनखौबो गोजान नुहरो । मानोना थांनाय 27 जानुवारीयाव खानाय बिटिआर रादायखौ बिपिएफआ मावफुङा होन्नानै बेनि हेंथायै बुबोबाय थादों । गुबुनफार्से बिटिआर रादाय मावफुंनायनि गासै बिबान लादों इउपिपिएल दोलोया । बिब्दिखौ नायोब्ला मोन्नै दोलोनि थांखिया गोरोबलाया । बेखायनो गोरोबलायनानै बिपिएफइउपिपिएल जुथाय सरकार दानो हानायखौ नुहरा । नाथाय बेखौबो बुंनो हायो - राजखान्थियाव जाथावै मोनबो हाबायानो गैया । हारिनि गेदेतथार स्वार्थयाव खौसे जालायनानै हाबा मावलांनायनि लामा लानायाबो जाथावै नङा । बेराफार्से गोबाङानो सावरायनो लादों बिटिआर रादाय मावफुंनायनि थागिदायाव बिजेपि - इउपिपिएलनि जुथाय सरकार जानाया गोनांथार । मानोना दासान्दि मिरु आरो राइज्यो सरकार मोननैयावबो बि जि पि दैदेन्नाय सरकार दङ । मख'नोगोनांदि बि जे पि हान्जायाबो थांनाय 3 थि बि टि सि बिसायख'थियाव सासेल' सोद्रोमा देरहानो हादोंमोनब्लाबो बे खेबनि 4 थि बि टि सि बिसायख'थियाव सा 9 सोद्रोमा देरहानो हानायजों बि टि सि ओनसोलाव गावसोरनि गोहो बांनायखौ एसेब्लाबो दिन्थिनो हादों । गुबुन फारसेथि उदालगुरि आरो बाक्सा जिल्लानि भटार राइजो राजाफओरा बि पि एफ हान्जाखौ नेवसिगारदों होनजायो मानोना बे मोननैबो जिल्लायाव बि पि एफआ मोन 3 ल मासि देरहानो हादों । बेनि गेजेराव उदालगुरिआव मोनसे 1 आरो बाक्सायाव मोन 2 । नाथाय चिरां आरो कक्राझार जिल्लानि भटार राइजो राजाफोरा बि पि एफ हान्जाखौ बजबना लादोंखौनो होनजायो मानोना चिरां जिल्लायाव मोन 5 आरो कक्राझार जिल्लायाव मोन 10 मासि देरहानानै गासै मोन 17 मासि देरहानायाव जाफुंसारनो हादों बि बि एफ हान्जाया ।

बिटिसि बिसायख'थिनि फिथाया फोसावजाबाय , मोनसेबो दोलोआ हारसिङै सरकार दानायाव गोनांथि जानाय मासि देरहानो हायाखिसै ! - बबे दोलोआ बिटिसिखौ खुंगोन ?

उदालगुरि , 24 डिसेम्बर : उदालगुरि जिल्ला दुलाराय बर' फरायसा आफादनि बान्जायनायाव आरो भेरगाव दख'रा एबसुनि हेफाजाबाव भेरगावनि के के बरुवा हिन्जावसा गोजौ फरायसालियाव मोनसे सोलोंथाय सांग्रांथि मेल खुंफुंनाय जायो । उदालगुरि जिल्ला दुलाराय बर' फरायसा आफादनि आफादगिरि आनान्द दैमारीनि मासि सामलायनानै दैदेननाय बे सांग्रांथि मेलखौ बेखेवनानै होयो उदालगुरि जिल्ला एबसुनि सोलोंथाय नेहाथारि बाबुल बर'आ । अदेबानि फैगौ 2021 मायथाइयाव खुंजानो गोनां मेट्रिक आन्जादआव जिरायगोन फरायसुला - फरायसुलिफोरखौ लानानै बे सोलोंथाय सांग्रांथि मेलाव गुवारै सावरायनाय जायो । मेलआव गाहाय आलासि महरै मिरु एबसुनि सोलोंथाय नेहाथारी कास्तम बसुमतारीआ बाहागो लानानै फरायसुला फरायसुलिफोरखौ सोलोंथाय लानाय बेलायाव माखासे बेसेनगोसा थुलुंगाखां बिबुंथि होयो । लोगोसे दुलाराय बर' फरायसा आफादआ गुन गोनां सोलोंथाय मावथांखिनि थांखि बादियै फैगौ समफोराव बर' बिजों आरो हारिनि गेजेराव गुन गोनां फरायसा सोरजिनो थाखाय सोलोंथाय बिथिङाव खामानि मावलांबाय थागोन होननानै फोरमायथियो ।

उदालगुरि जिल्ला एबसुनि बान्जायनायाव सोलोंथाय सांग्रांथि मेल

बि के डब्लिउ ए चिखौ दाफुंनायजों लोगोसे कक्राझारनि मिउजिक एण्ड फाइन आर्ट कलेजआबो सरकारि जासिगोन गुवाहाटी , 23 डिसेम्बर : सोलिफु बोसोरनि जोबथा दान एबा डिसेम्बरनि जोबथा सप्ताहयाव आसाम बिधान सभानि जथुमनाय जागोन । अदेबानि बे जथुमनाया आथिखालनि आसाम जुथाय सरकारनि जोबथा जथुम्मा जागोन । गिबि मन्थ्रि सर्बानन्द सनवालनि दैदेन्नाय राइज्यो सरकारा थांनाय माखासे दाननि सिगाङाव बर' रावखौ आसामनि गुबुन मोनसे राइज्योयारि राव एबा सरकारि राव महरै गनायथिनाय जादोंमोन । बेनि उनाव बर' रावआ राइज्योयारि राव महरै आबुं महर मोन्नो एबा गनायथि जानो थाखाय फैगौ आसाम बिधान सभानि जथुमनाया जोबोद गोनांथार । अदेबानि बे जथुमनायाव बर' रावखौ आसाम राइज्योनि राइज्योयारि राव महरै गनायथि जागोननि बांसिन मिजिंथिदों । फैगौ डिसेम्बर दाननि जोबथा दानाव खुंनो लानाय आसाम बिधान सभानि जथुमनायाव बर' रावखौ राइज्योयारि राव महरै गनायथिनाय आयेन एबा बिलखौ बारहोनायनि फारसे गोनांथारै सावरायगोन । मख'नो गोनांदि , बड'लेन्ड टेरिटरियेल रिजन सुंद'यै बि टि आर गोरोबथाखौ मिरु आरो आसाम सरकारजों दुलाराय बर' फरायसा आफाद आरो एन डि एफ बिनि मोनब्रै आफादफोरजों गोरोबथा जादोंमोन । मंगलबारखालि जनता भवनाव आसामनि गिबि मन्थ्रि सर्बानन्द सनवालनि दैदेन्नायाव जानाय राइज्योयारि केबिटेननि मोनसे जथुमनायाव फैगौ बिधान सभा जथुमनायनि सावरायमायाव बर' रावखौ राइज्योयारि राव महरै गनायथिनाय आरो हा अरायथा खालामना होनायनि सायाव गोनांथारै सावरायगोन । दिनैनि बे सावरायनायाव आइजोफोरनि समाज अन्साय बिथिङाव मोन्नै गोदान आयेनखौ दाफुंनायनि थांखि लानाय जायो । केबिनेटआ थांखि लाबावनाय जादोंदि , नाबार्डनिफ्राय आर आइ डि एफनि सिङाव 91 कौटि लन लानायनि गनायथि होनायजों लोगोसेनो डिग्री कलेजफोराव लाइब्रियान मासिनि बिजाथिफोरखौ सरकारि खालामनायनि मोनसे आयेनखौ आजावना लादों । केबिनेटआ कमतापुर मटक , मरान आरो बि टि सिनि बायजोयाव थानाय बर' कचारि वेलफेयार अट'नमास काउन्सिलखौ दाफुंनायनि मोनसे आयेनखौ गनायथिनायनि थांखि लानाय जादों । बेनि अनगायैबो मख'जाथावना बाथ्रादि , कक्राझार सदर सहरनि साखाथियाव थानाय कक्राझार मिउजिक एन्ड फाइन आर्टस कलेज आरो जरहातआव असम सत्रिय संगित महाबिद्यालय लुफुंनायनि फारसेबो गनायथिनाय बिलखौ आजावना लानाय जादों । गुबुन गुबुन मावनां थांखिफोरनि फारसे मावफुंनो थांखि लानायनि अनगायैबो आसामनि मेडिकेल कलेजआव बिबान सामलायनाय एबा साख्रि मावनाय फाहामगिरिफोरनि थाखाय मोनसे बिथांखिखौबो मावफुंनायनि थांखि लादों । बुंनो थाङोब्ला बोसोरनि जोबथा दान डिसेम्बरनि जोबथा सप्ताहयाव खुंजानो गोनां आसाम बिधान सभानि जथुम्मायाव गोजौयाव मख'नाय आयदाफोरा गनायथि जायोब्ला राइजो - राजाफोरनि थाखाय जोबोद मुलाम्फा गोनां जागोन । जरखायै बर' हारिनि थाखाय आसाम राइज्योनि गेजेराव बर' रावआ राइज्योयारि राव एबा सरकारि राव महरै गनायथि जानायानो बयनिख्रुइबो देरगाथाव जागोन । बेनि अनगायैबो गोलाव बोसोरनि कक्राझार मिउजिक एन्ड फाइन आर्टस कलेजनि लुफुंनो थांखि लानायाबो जोबोद गोजोन्थाव जादों बर' हारिनि थाखाय ।

बि टि आर गोरोबथा बादियै केबिनेटआ बर' सिगोन

कक्राझार , 23 डिसेम्बरः बि टि सिनि बिसायख'थियाव हाग्रामा महिलारि दैदेन्नाय बि पि एफ राजखान्थि दोलोआ बांसानखो मासि देरहानानैबो सरकार दानो होयैनि अजदजों इउ पि पि एल , बि जे पि आरो जि एस पिआ लोगो नांनानै बि टि सिआव सरकार दानायखौ आयेननि बेरेखा जानायनि अजदजों गसर थिसन्नाय बायदियै गुवाहाटी गोजौ बिजिरसालिया 22 डिसेम्बरखालि मोनसे गोनांथार बिसारखौ फोसावनायनि उनाव हाग्रामा महिलारिआ कक्राझाराव मोनसे खौरांगिरि मेल खुंनायनि गेजेरजों खौसेथिनि गारां दैखांदों । मंगलबारखालि बेलासियाव कक्राझारनि बि पि एफ दोलोनि मावखुलियाव मोनसे खौरांगिरि मेल खुंनानै हाग्रामा महिलारिआ बि टि सिआव गोजोन , खौसेथि आरो जौगानायनि थाखाय सरकार दानो थाखाय ओन्सोलारि राजखान्थि दोलोफोरखौ खौसेथि जानो हांख्रायदों । बिथाङा बुंदोंदि , बि टि सिआव जायगानि एबा हालामनि गासै हारि - माहारिनि समान जौगाथाय आरो गोजोन थासारिनि थाखाय बि पि एफआ जायखि - जाया ओन्सोलारि राजखान्थि दोलोफोरजों खौसे जानानै सरकार दानो थियारि । मानोना माहारियारि दोलोआ जायगानि एबा हालामनि जेंना - जेंसि आरो गांनाय उखैनायखौ सुफुंनो हाया आरो गोनांथि होया । बेनिखायनो ओन्सोलारि राजखान्थि दोलोफोरा सरकार दानो थाखाय खौसेथि जानांगौ । बि टि सिआव माहारियारि राजखान्थि दोलोखौ सरकार दानो खाबु होनो नाङा । बि टि सिनि साफ्रोमबो राइजो - राजाफोराबो बेखौनो हास्थायदोंदि , बि टि सिखौ गुबुन माहारियारि दोलोनि आखायाव हगारालासैनो ओन्सोलारि राजखान्थि दोलोफोरा खौसे जानानै सरकार दानांगौ । जुदि जायगायारि दोलोफोरा खौसे जानानै सरकार दायोब्ला थारैनो बे हालामनि गासै हारि - माहारिफोरनि थाखाय समानै गोजोन , खौसेथि आरो जौगानायनि थाखाय खामानि मावलांनो हागोन । बेयाव जेबो रोखोमनि सार्थ थानो नाङा । बेयाव सोरबा चिफ आरो डिपुटि चिफ जाथारनांगौनि खोथा फैया । जायखि जाया बि टि सिखौ गुबुन माहारियारि दोलोनि आखायावल' हगारनो नाङा । आंदि , चिफ जाथारनांगौ बेयाव दाबि गैया होन्नानै बि पि एफनि आफादगिरि आरो बि टि सिनि बारग' गाहाय खुंगिरि हाग्रा माहिलारिआ खौरांगिरिनि गेजेरजों बुंथियो ।

गासैबो ओन्सोलारि राजखान्थि दोलोफोरा खौसे जानानै बि टि सिआव सरकार दानांगौः हाग्रामा

कक्राझार / धुबुरी , 24 डिसेम्बरःधुबुरी सहराव थानाय बर' फिसाफोरा थांनाय 22 डिसेम्बरखालि सेल टेस्क कवार्टारआव मोनसे गोनांथार मेल जथुमनायनि गेजेरजों धुबुरी टाउनाव बर'फोरनि थाथायखौ बोखांफिननायनि राहा लानायनि सायाव गुवारै सावरायलायनाय जायो । बेनि गिबि आगान महरै बे जथुमाव धुबुरी हारिमु आफाद दानानै लाजेननाय जायो । हारिमुनि मुं लानानैनो धुबुरी सहराव न' लुनानै थानाय , साख्रि मावनो थाफैनाय , फरायनो थाफैनाय बर' फिसाफोरनि गेजेराव सिनायज्लायनाय लाबोनानै सोमोन्दो गायसननायनि हाबाफारि लानो सावरायज्लायनाय जायो । गोदानै दाजानाय बे धुबुरी हारिमु आफादआव ङ ० सुबुंसा मोसाहारीखौ आफादगिरि , बिरबल ब्रह्मखौ नेहाथारी , तृदिबेस नार्जारीखौ लोगो नेहाथारी , रबिराम दैमारीखौ रांगिरि आरो सुदेमा ब्रह्मखौ सुबुरुनगिरि महरै थिसननाय जायो । गोदानै दाजानाय बे आफादआ धुबुरी सहराव थाफैनाय बर' फिसाफोरनि सुबुं सानखो खालामनो थाखायबो थांखि लानाय जादों । लोगोसे 2012 मायथाइनिफ्राय नागारनानै दोनजानाय जारिमिनारि ब्रह्म बर्डिंखौ बोखांफिननानै बेयाव बर'फोरखौ थाहोफिननायनि राहा खालामनो , बेफोर गासै खामानिखौ साबसिनै मावफुंनो हानायबादि धुबुरी बर' एससियेसन मुंनि मोनसे आफाद दानानै होनायनि थांखि लायो ।

धुबुरी सहराव थानाय बर' फिसोफोरखौ खौसेयाव लाबोनो थाखाय धुबुरी हारिमु आफाद दादों

गोदान दिल्ली , 24 आगस्ट : बलिउड फावखुंगुर सुशान्त सिं राजपुतनि सुइसाइड मामलायाव सिबिआइ नायबिजिरनाया दिनै 4 थि सान जाबाय । शुक्रबारनिफ्राय लानानै रबिबार सिमआव सिबिआइनि टीमखौ गोबां गोख्रैथियै बे मामलाखौ नायबिजिरनाय नुनो मोन्दों । सुशान्त सुइसाइड मामलायाव सिबिआइनि थाखाय दिनैनि सानआ गिदिर सान फोरमान जानो हागौ । सिबिआइआ दिनै सुशान्त सिंनि लोगो रिया चक्रबर्ती नाव सोंथि सोंनो हागौ । सिबिआइआ रियानो समन दैथायहरनानै सोंथि सोंनो थाखाय लेंहरनो हागौ । मख'नो गोनांदि , रिया चक्रबर्तीनि अनगायैबो आरोबाव माखासे सुबुंफोरनाव दिनै सिबिआइनि टीमआ सोंथि सोंनो हागौ । रबिबारआव सिबिआइनि टीमआ बै रिपर्टयाव सौहैदों , जेराव रुंसारि जानाय फावखुंगुरआ 2 दान समखौ हगारहरदोंमोन । सिबिआइआ सुशान्तनि फ्लेटनि सुबुंफोर आरो स्टाफफोरनाव सोंथि सोंनायखौ सोलिबोबाय थादों , मानोना एजेन्सिआ बिसोरनि बिबुंथि होनायखौ एसे जेंना गोनां हमदांथिदों । बे जाहोननि थाखायनो सिबिआइआ 2 थि खेब पिठानी आरो स्टाफखौ लानानै सुशान्तनि फ्लेटआव सौहैदों । बान्द्रायाव थानाय बिनि फ्लेटआव क्राइम सीनखौ रीक्रिएट खालामनायनि सानसे उनाव सिबिआइ टीमआ वादर स्टन रिसर्टआव सौहैदों आरो बेखौ मोनथिनो नाजादोंदि , जेब्ला सुशान्तआ रिसर्टआव थादोंमोन अब्ला बिनि आखुआ माबायदिमोन । सुलुंनि बादिब्ला बिबुंथियाव जेंना सोमजिनायनि उनाव सिबिआइआ सुशान्तनि फ्लेटमेट पिठानी , पार्सनेल स्टाफ नीरज सिं आरो दिपेश सान्तखौ लानानै 2 थि खेब बेनि फ्लेटआव सौहैदों ।

सुशान्तनि सुइसाइड मामलायाव सिबिआइनि नायबिजिरनाया 4 थि सान जाबाय

हामलायथि जासिहरदों दिसपुर , 25 डिसेम्बर : गिबि मन्थ्रि सर्बानन्द सनवालआ गोथार बरदिन फोर्बोखौ लोब्बा लाखिनानै खृस्टान धोरोमारि सुबुंफोरजों लोगोसे दुलाराय आसामनि थागिबिफोरनिसिम गोथार गोसोजों गोजोन हामलायथि जासिहरदों । गांसे हामलायथि रादाबनि गेजेरजों गिबि मन्थ्रि सनवालआ बुङोदि , गोथार बरदिन फोर्बोखौ फालिनाया सुबुंफोरनि गेजेराव बिदा - फंबाय सानलायनाय आरो अनलायनायनि बेन्दोंखौ गोख्रोंसिन खालामनायनि अनगायैबो मोनसे गोहो गोरा धोरोमनि थासारिजों समाजखौ गोजोन आरो जौगानाय लाबोनो हागोन । गिबि मन्थ्रिआ बुङोदि , गोथार बरदिन फालिनायनि लोब्बायै जिसुनि सुबुंथिनि थाखाय होलांनाय बोसोनआ जोंनि समाजआव गोजोनै थानो हानायनि थाखाय जोंखौ थुलुंगा होगोन । गिबि मन्थ्रिआ गोथार बरदिन फालिनायनि लोबबायै जोंनि गेजेराव बिदा - फंबायनि नोजोरजों अनलायनाय थासारिखौ आरोबाव बांसिन गोख्रोंसिन खालामगोन होन्नानै बुङो ।

गोथार बरदिनजों लोब्बा लाखिनानै गिबि मन्थ्रि सर्बानन्द सनवालआ गोजोन

कक्राझार , 24 डिसेम्बर : गागि सोलोंथायगिरि आरो लिरगिरि प्रफेसार रमेश चन्द्र भारदवाजनो 2020 नि 17 थि उपेन्द्र नाथ ब्रह्म सुबुंथिनि फाइखि बान्थानि थाखाय सायख'दों । मख'नो गोनांदि , भारतनि राव आरो थुनलाइजों लोगोसे भारतआव ट्राइबेलफोरनि राव , थुनलाइ जौगाहोनायाव गोनांथार बिहोमा होनो हानायनि थाखाय बे बोसोरनि 17 थि इउएन ब्रह्म सुबुंथिनि फाइखि बान्थानि थाखाय सायख'नाय जायो । 23 डसेम्बरखालि गांसे रादाब बिबुंसारनि गेजेरजों उपेन्द्र नाथ ब्रह्म ट्रास्ट सुंद'यै इउएनबिटिनि मासिगिरि ङ सुबुं बसुमतारिआ फोसावनाय बादिब्ला 17 थि बड'फा उपेन्द्र नाथ ब्रह्म सुबुंथिनि फाइखि बान्थाखौ प्रफेसार रमेश चन्द्र भारदवाजनो होनो सायख'नाय जाबाय । इउएनबिटिआ हादरनि गेजेराव ट्राइबेल रावफोरखौ जौगाहोनाय बिथिङाव बिथाङा थोजासे बिहोमा होनो हानायनि थाखाय बे खेबनि सुबुंथिनि फाइखि बान्थाखौ होनो थांखि लादों । बेजों लोगोसे बिथाङा बर' रावखौ भारत संबिजिरनि 8 थि फारिलाइयाव थिसन्नाय आरो गोसारहोनायनि फार्सेबो गोनांथार बिफाव लाबोदों । रमेश चन्द्र भारदवाजआ थांनाय 1957 माइथायनि 25 एप्रिलखालि गोदान दिल्लीनि जवाहरलाल नेहरु मार्गनि सानेडिआव जोनोम मोन्दोंमोन । बिथाङा दिल्ली इउनिभारसिटिनि सासे फरायसामोन । गावनि सोलोंथाय आयदाखौ गुवारै लानायनि गेजेराव मोनसे समाव जापाननि टकिय मुलुगसोलोंसालिआव स्पेसिएल अडिटर - इन्डियान फिल'सफिनि सायाव फोरोंथाय लादोंमोन । हादरनि बिमा राव आयदानि फार्से बिथाङा सोलोंथाय लानायजों गावनि गुवार रोंगथि आरो गियान थानायाव गोबां बान्थाफोरखौबो आजावनो हाबोनायनि गेजेराव संस्कृता - बिद्या - मारतान्धा बान्थाफोरखौ आजावनो हाबोदों । दिल्ली संस्कृत एकाडेमिआ 2014 माइथायाव बे माननि बान्थाखौ होनाय जादोंमोन । बेनि अनगायैबो बे बोसोरावनो बिथाङा संस्कृत सेबा पुरुस्कारखौ हारियानानि संस्कृत एकाडेमिनिफ्राय आजावनो हादोंमोन । बेबादिनो दिल्ली इउनिभार्सिटिनि गान्धी भवननि डिरेक्टर महरैबो बिबान सामलायनायजों लोगोसे साउथ केम्पासआव संस्कृत बिफाननि प्रफेसार महरै बिबान सामलायो । गासै 33 बोसोर दिल्ली इउनिभार्सिटिआव प्रफेसार महरै खामानि मावबोनायनि उनाव सोलोंथाय आयदानि फार्से गुवार गियान आरो रोंगथिजों गोबां राव आरो थुनलाइ सोरजिनो हानाया रायखांजाथाव । मख'नो गोनांदि , बे बोसोरनि 17 थि उपेन्द्र नाथ ब्रह्म सुबुंथिनि फाइखि बान्थानि थाखाय प्रफेसार रमेश चन्द्र भारदवाजखौ सायख'नायनि गेजेरजों गोजोन्नाय फोरमायना हामलायथि जासिदों । बे माननि बान्थाखौ फैगौ 2021 माइथायनि 10 जानुवारीखालि गुवाहाटीआव खुंनो थांखि लानाय मोनसे गोजोन हाबाफारिनि गेजेरजों प्रफेसार भारदवाजनो गथायनानै होगोन आरो बे माननि बान्थायाव गांसे मान बिलाइजों लोगोसे नोगोद 1 लाख रांनि बान्था होनाय जागोन ।

प्रफेसार रमेश भारदवाजनो 17 थि इउएन ब्रह्म सुबुंथिनि फाइखि बान्था फोसावबाय

कक्राझार , 24 डिसेम्बरःमानगोनां गौहाटी गोजौ बिजिरसालिनि बिथोन बादियै बि टि सि सरकार दानो थाखाय दिनै बड'लेण्ड टेरिटरियेल काउन्सिल लेजिसलेटिभ एसेमब्लियाव फ्लर टेस्ट खुंनाय जागोन । बबेखानि बि जे पि , इउ पि पि एल आरो जि एस पि दोलोआ ज' जानानै बांसानखो सोद्रोमा दिन्थिनानै बि टि चिआव सरकार दानायनि उनाव बि टि सिनि गाहाय मावफिंगिरि आरो लेङाइ गाहाइ मावफिंगिरखौ लाफानानै माखासे मावफुं सोद्रोमाफोरा समायखिरा लाखांनायनि उनावबो बिसोरनि सरकार दानायखौ आयेन बेरेखा जानायनि अजद होनानै बि पि एफ दोलोआ गावसोर बांसानखो मासियाव देरहानाय हिसाबै सिगांग्रो सरकार दानो थाखाय खाबु होनांगौनि दाबिजों गौहाटी गोजौ बिजिरसालियाव गसर थिसननाय जादोंमोन । बि पि एफनि गसर थिसननायनि सायाव थांनाय सानखालि गौहाटी गोजौ बिजिरसालिआ बिसार खालामनायखौ राय होयो आरो बेनि थाखाय मोनसे नेम एबा खाबु खालामनानै होयोदि 26 डिसेम्बरनि सिगां बि टि सिआव सरकार दानो थाखाय जायखि - जाया दोलोआ बांसानखो सोद्रोमाफोरा दिन्थिनांगौ । बेनि थाखाय आसामनि राइज्यो बेंगिरिनि हांख्रायनायाव गाबोन बि टि सिनि एसेमब्लियाव बिसायख'जानाय गासै सोद्रोमाफोरा नुजाथिनानै फ्लर टेस्टआव बाहागो लागोन आरो बेनो बि टि सिआव सरकार दानायनि थाखाय जोबथा थिरांथा जानो हागौ । गाबोन कुंबिलिनि 10 रिंगायाव फ्लर टेस्ट खुंनो थाखाय खुंथाया आबुडै साखा - फारा जानानै दङ ।

दिनै बि टि सि एल एआव फ्लर टेस्ट खुंगोन , एसेमब्लियाव बांसानखो मदद मोननाय हान्जाया खुंथायनि गोहोआव थागोन

उदालगुरि , 25 डिसेम्बर : दुलाराय आसाम फरायसा आफादआ बोसोरफ्रोमबो 27 डिसेम्बराव होबोबाय थानाय पद्मश्री प्रतिमा बरुवा पान्डे गोसोखां बान्थाखौ बे खेबाव टंलानि फावखुंगुर पबित्र राभानो होनाय जागोन । 24 डिसेम्बरखालि दुलाराय आसाम फरायसा आफादनिफ्राय गेवलाङै फोसावनानै होनाय लोगोलोगो बिथांनि जालाहआव थानाय गामिआव आसुनि लोगो नेहाथारि जयन्त कुमार भट्टचार्जआ बिथांखौ फुलाम गामसाजों बरायनाय जायो आरो पबित्र राभाखौ इयुननि थाखाय गोजोन हामब्लायथि जासियो । लोगोसे टंला दखरा फरायसा आफाद , कलाइगाव फरायसा आफाद , उदालगुरि जिल्ला प्रेस गिल्ड , टंला प्रेस क्लाब , टंला प्रेस गिल्डनि फारसेनिफ्राय बिथांखौ बरायनाय जायो । मख'नो गोनांदि , फावखुंगुर पबित्र राभाआ दापन दा मिररनि बानजायनायाव माखासे बिथिङाव समाजनि मोजां फाव दिन्थिनाय आरो खामानि मावनायनि बिफाव लाबोदोंमोन । दुलाराय आसाम फरायसा आफादआ फैगौ 27 डिसेम्बरआव फावखुंगुर पबित्र राभानो पद्मश्री प्रतिमा बरुवा पान्डे गोसोखां बान्थाजों मान होनो थांखि लानायखौ उदालगुरि जिल्लानि गुबुन गुबुन आफाद गौथुमफोराबो गोजोन्नाय फोरमायदों ।

फावखुंगुर पबित्र राभानो पद्मश्री प्रतिमा बरुवा पान्डे गोसोखां बान्था

गुवाहाटी , 25 डिसेम्बर : आसामनि राइज्यो बेंगिरि प्रफेसार जगदिश मुखिआ दिनै दुलाराय राइज्योनाङैनो फालिनो लानाय गोथार बरदिन एबा खृस्टमास फोर्बोखौ लोब्बा लाखिनानै राइज्योनि सुबुंफोरनो गाहाम हामलायथि जासिहरदों । हामब्लायथि रादाब बिलायखौ मोनसे बिबुंसारनि गेजेरजों राइज्यो बेंगिरि प्रफेसार जगदिश मुखिआ ख़ृस्टान धोरोमारि सुबुंफोरनि थाखाय गाबोननि गोथार फोर्बोनि समाव जर'खायै हामलायथिखौ जासिहरनायनि अनगायैबो राइज्योनि गासै सुबुंफोरनि गेजेराव बे फोर्बोनि गेजेरजों गोरोबनानै थानाय गोजोन थासारिखौ लाबोनो हागोन होन्नानै मिजिंथियो । राइज्यो बेंगिरिआ बुङोदि , इसोर जिसु खृस्टआ जोंनो गोजोन , अन्नाय अन्थोबखौ होलांदों । बेनिखायनो खृस्टमासनि समाव जों साफ्रोमबो बिदा - फंबाय महरै अनलायनानै गोरोबनानै थानांगौ आरो इसोर जिसुनि होलांनाय बोसोनखौ सिगाङाव दोन्नानै आवगायलांनांगौ । राइज्यो बेंगिरिआ खावलायबावोदि , फोर्बोनि समाव सुबुंफोरा थुबुर जानायनि सिगां कभिड - 19 नि प्रटकलखौ मानिनानै सोलिनांगौ आरो बेनि सायाव खुंथायफोरा नोजोर लाखिनांगौ होन्नानै फोसावो ।

राइज्यो बेंगिरि जगदिस मुखिआ खृस्टमास फोर्बोजों लोब्बा लाखिनानै गाहाम हामलायथि जासिहरदों

गुवाहाटी , 25 डिसेम्बरः आसाम पाब्लिक सारभिस कमिसन ( ए पि एस चि ) 2018 आनजादनि फिथायखौ 24 डिसेम्बरखालि फोसावना होबाय । बे आनजादआव गासै 135 सा बिजाथिफोरा उथ्रिसार जानो हादों । बे आनजादआव उथ्रिसारनाय सा 135 बिजाथिफोरनि गेजेराव सा 7 बर' फरायसाफोरा एस टि ( पि ) खथानि गेजेरजों उथ्रिसारनो हादों । एस टि ( पि ) खथायाव गासै 14 मासिनि गेजेराव मोन 7 मासिआव बर' फरायसाफोरा उथ्रिसारनानै जाफुंसारनो हादों । बे आन्जादआव उथ्रिसारनो हानाय सा 7 बर' फरायसाफोरनि मुङा फारियै - निजोरा बर' , निसन बर' , देभिडसन दैमारि आरो सिमन्त बसुमतारीमोना ( ए सि एस ) आसाम सिभिल सार्भिसआव सायख'जादों आरो लेण्ड एण्ड रिभिनिउ सार्भिसआव रिया मेच , स्राभानि बर' आरो चरण नार्जारिमोना साइखजायो । सा 135 आ ए सि एस , सा 55 आ ए एल आर एस , सा 8 आ ए पि एस महरै उथ्रिसारनायजों लोगोसे फोनांजाब गोबां बिफानाव गोबां बिजाथिफोरा उथ्रिसारनो हायो । मख'नो गोनांदि , गुवाहाटी गोजौ बिजिरसालिआ थांनाय मंगलबारखलि आसाम पाब्लिक सार्भिस कमिसन ( ए पि एस सि ) नि जोबथा आनजाद सि सि इनि फिथायखौ फोसावनो बिथोन होदोंमोन । बबेखानि गोजौ बिजिरसालिनि बिथोन मोननायनि सानसेनि उनावनो आनजादनि फिथायखौ फोसावो । मख'बावनो गोनांदि थांनाय 2018 मायथाइयावनो गासै 261 थिखानाय ए सि एस , ए पि एस आरो गुबुन जुथाय सिबिथाय मासिनि थाखाय बे आनजादखौ खुंनाय जादोंमोन ।

ए पि एस सि आन्जादनि फिथायखौ फोसावबाय , सा 7 बर' फरायसायाबो बे आनजादाव जाफुंसारै उथ्रिसारनो हादों

तामुलपुर , 28 डिसेम्बर : आधार बानायग्रा मिरुनि मुङाव राइजो - राजाफोरखौ थगायनानै गोबां रोजा - रोजा रां लुथिनायनि अजद सिखांदों । मिथिनाय बायदिब्ला बेबायदि नंखाय आधार बानायग्रा मिरुखौ बोखारनाय जाथाया बागसा जिल्लानि तामुलपुरआव नुजाथिदों । शनिबारखालि मोनसे जर'खा सुलुंखौ बिथा खालामनानै तामुलपुर पुलिसआ तामुलपुर थानानि सिङाव थानाय सापातल गामियाव मामिनुल हक मुंनि सासे सुबुंनि न'आव आयेन बेरेखायै फसंनाय बे नंखाय आधार कार्ड बानायग्रा मिरुखौ बोखारनाय जायो । तामुलपुर पुलिस थानानि बिबानगिरि मनरन्जन मेधी आरो लोगो नायसंगिरि कामेस्वर बर'नि दैदेन्नायाव मोनसे सांग्रां पुलिस हान्जाया नंखाय आधार कार्ड बानायग्रा मिरुनि गाहाय दायनिगिरि सामाद आलीखौ हमनाय जायो । लोगोसे आधार कार्ड बानायनायनि थाखाय बाहायनाय गंनै लेपटप , स्केनार मेसिन , जेरक्स मेसिन , फिंगार प्रिन्ट मेसिन आरो गोबां नंखाय फोरमानलाइ फोरखौबो बोखांनो हायो । पुलिसआ मिथिहोनाय बायदिब्ला नंखाय आधार कार्ड बानायग्रा मिरुजों लोब्बा थानाय गुबुन सासे सोद्रोमा एबा दायनिगिरिया दासान्दि गुबुन जायगायाव खारखुमानानै दङ आरो दासान्दि गाहाय दायनिगिरि सामाद आलीखौ हमनानै गोनों साजा होनाया सोलिगासिनो दं होननानै मिथिनो मोननाय जादों ।

नंखाय आधार बानायनायनि अजदाव तामुलपुरनि आधार बानायग्रा मिरुखौ बोखारनायजों लोगोसे सासे हमदों

कक्राझार , 28 डिसेम्बरः कक्राझारनि दिपशिखा बसुआ मिस इन्डिया कुइन अफ हार्टस 2020 नि बादायनायाव देरहासात बिमुं मोननो हायो । गोदान दिल्लीनि नयदायाव 23 डिसेम्बराव खुंनाय हायनारि बादायलायनायाव कक्राझार सहरनि वार्ड नं 5 नि थागिरि दिपक कुमार बसु आरो सान्तना बसुनि फिसाजो दिपशिखा बसुआ मिस इन्डिया कुइन अफ हार्टस 2020 नि बिमुं देरहानानै कक्राझारजों लोगोसे बि टि आरनि गोग्गानाय लाबोनो हायो । गोदान दिल्लीनिफ्राय बान्था लानानै कक्राझार रेल स्टेसनआव ओंखारफैनानैनो खौरांगिरिफोरनो बिथाङा फोरमायोदि , हाइनारि बादायलायनायाव आसामजों लोगोसे हादरनि गुबुन गुबुन राइज्योनि गोबां बादायगिरिफोरा बाहागो लाफैदोंमोन । बिब्दिनो फैयै फैयै 23 डिसेम्बर अक्ट'आव जोबथा ग्रेण्ड फिनालेआ खुंफुं जादोंमोन । बे जोबथा फिनालेआव गासैबो बादायारिफोरखौ फेजेननानै मिस इन्डिया कुइन अफ हार्टस 2020 नि मुकुतखौ मोनगाननो हायो । बिथांखौ कक्राझार रेलवे स्टेसनआवनो जायगानि गोबांथार आफाद - गौथुमफोरनिफ्राय बरायनाय जायो ।

दिपशिखा बसुआ मिस इन्डिया कुइन अफ हार्टस 2020 बादायनायाव गिबि बिमुं देरहादों

कक्राझार , 25 डिसेम्बर : गोबां दान्थे - बिदान्थेनि गेजेरजोंबो जोबथारनायाव इउ पि पि एल – बि जे पि - जि एस पि बे मोनथाम दोलोनि जुथाय सरकारआ फोथाय भटआव देरहानानै 5 बोसोरनि थाखाय बि टि आर खुंथायखौ सामलायनो थियारि जानाया 24 डिसेम्बर बृहस्पतिबारखालि रोखा जाबाय । अदेबानि बि टि आर खुंथायनि गाहाय खुंगिरि महरै प्रमद बर'आ बिबान सामलायनो थियारि जाबाय । मख'नो गोनांदि , थांनाय ब्रैथि बि टि सि बिसायख'थिनि भट सोनाया गोजोनै जोबलांनायनि उनाव 12 डिसेम्बरखालि भट सान्नाय एबा फोसावनाय बिसायख'थिनि फिथाइ बादियै मोनसेबो राजखान्थि दोलोआ सरकार दानायनि थोजासे मासिखौ देरहानो हायाखैब्लाबो प्रमद बर'नि दैदेन्नाय इउ पि पि एल , बि जे पि आरो जि एस पि बे मोनथाम दोलोनि गेजेराव सरकार दानो आवगायो आरो राइज्यो बेंगिरिनि गनायथि मोन्नानै थांनाय 15 डिसेम्बरखालि ग्रीनफिल्डआव गिबि मन्थ्रि सर्बानन्द सनवाल , रांखान्थि मन्थ्रि हिमन्त बिश्व शर्मा आरो गोबां रोजा - रोजा सुबुंफोरनि बाहागो लानाय एबा नुजाथिनायाव जुथाय सरकारनि गाहाय खुंगिरि आरो लेङाइ गाहाय खुंगिरि महरै प्रमद बर' - गबिन्द बसुमतारिआ समायखिरा लायो । नाथाय एसेयावनो बि टि सि बिसायख'थिनि जेंनाया जोबनानै थाङाखैमोन । मानोना बि पि एफ दोलोआ बांसिन मासि देरहानाय दोलो हिसाबै सरकार दानायनि फार्से सिगां खाबुखौ मोन्नांगौ होन्नानै खावलायनाय बादियै जुथाय दोलोनि हेंथायै गुवाहाटी गोजौ बिजिरसालिआव गसर थिसनो । बे गसर बादियैनो बिजिरसालिआ समान नोजोरजों बिटिआर खुंथायनि थाखाय बिनायसा मासिनि फोरमानखौ होनो फोसावनाय बिथोन बादियै थोंजोडै 24 डिसेम्बरखालि फ्लुर टेस्ट एबा फोथाय भट दिन्थिनो बिथोन होयो । बेबादियैनो 24 डिसेम्बरखालि बि टि सि सेक्रेटारियेटआव फुंनि 10.00 रिंगानिफ्राय जुथाय दोलोनि एम सि एल एफोर आरो बि पि एफ दोलोनि एम सि एल एफोरा बाहागो लानायनि गेजेराव फ्लर टेस्ट खालामनाय हाबाफारिआ खुंजायो । बेनि गेजेरावनो जुथाय दोलो आरो बि पि एफ दोलोनि गेजेराव बिजिरसालिनि बिथोन होनाय आयेनखौ फालियाखै होन्नानै अजद खालामनायजों सदनाव दुंहाव थासारिआ सोमजियो । जर'खायै हाग्रामा महिलारिनि दैदेन्नाय बि पि एफ दोलोनि एम सि एल एफोरा प्रटेम बुंथिगिरि कातिराम बर'नि मासि सामलायनायखौ गोख्रों हेंथा होनानै सदननि सिङावनो स्लगान होनायनि अनगायैबो माखासे खान्थि बेरेखा आखु दिन्थिनायखौ नुनो मोनो । बे दुंहाव थासारिनि समाव बि पि एफ दोलोनि माखासे एम सि एल एआ हेंथा होनो थांनानै माइकखौ गाहायाव बोख्लायनाय आरो मोगा - मोगि बाथ्रा बुंलायनाय थासारिखौ नुनो मोन्दों । जाहोनाव थासारिखौ सुग्लायहोनो थाखाय सदननि हाबाफारिखौ 10 मिनिट सम दोन्थ'नो गोनां जायो आरो दान्दिसे समनि उनाव जागायजेनफिन्नानै बुंथिगिरिआ बिसायख'जानाय एम सि एल एफोरखौ फारियै समायखिरा लाहोयो आरो जोबथायाव गोबां हेंथा थानायनि गेजेरजोंबो बुंथिगिरिआ प्रमद बर'नि दैदेन्नाय जुथाय दोलोनि सरकारखौ फोथाय भटआव देरहाबाय होन्नानै फोसावो । लोगो लोगोनो इउपिपिएल दोलोनि गोबां हेफाजाबगिरिफोरा रंजाखाङो । फ्लर टेस्ट लानाया जोबनायनि उनावनो सेक्रेटारियेटनिफ्राय ओंखारनाय समाव दोलोनि हेफाजाबगिरिफोरा लामायाव लारियै थानानै गोदान गाहाय खुंगिरिजों लोगोसे मावफुं सोद्रोमा , एम सि एल एफोरखौबो बिबार सारनानै बरायनाय आरो रंजानाय थासारिखौ नुनो मोनो । मख'नो गोनांदि , आसामनि आरो बड'लेण्ड हालामनि राजखान्थि जारिमिनआव बेयो गिबि खेब जादोंदि , सरकार दानो थांनायाव बिजाथि एबा एम सि एल एफोरखौ गुबुन जायगायाव लांनानै दोनखोमाहैनाय आरो फ्लर टेस्ट खालामनाय राजखान्थिखौ नुनो मोन्दों । बि टि सिनि बिसायख'थिया थांनाय माखासे साननिफ्रायनो आसाम राइज्योनि अनगायैबो गुबुन राइज्योआव मोनसे सावरायजाथाव आरो नोजोर बोजाथाव बिसायख'थिबो जानानै थादों । जोबथायाव प्रमद बर'नि दैदेन्नाय जुथाय दोलोनि फोथाय भटआव देरहानायखौ बुंथिगिरि कातिराम बर'आ फोसावनानै होयो आरो बेनि गेजेरजों रोखा जादोंदि , प्रमद बर'आ गाहाय खंगिरि महरै फैगौ 5 बोसोरनि थाखाय गोदान बि टि आर खुंथायखौ सामलायगोन । गुबुन फार्सेथिं हाग्रामा महिलारिनि दैदेन्नाय बि पि एफ दोलोआ बुंथिगिरि कातिराम बर'नि मासि सामलायनायाव जानाय सदननि फ्लर टेस्ट खालामनाय हाबाफारिखौ गोजोन्नाय गैयै फोरमायदों आरो बि पि एफआ बुंथिगिरिनि जागायजेन्नायनिफ्राय जोबथा समसिम बिबान सामलायनायखौ संबिजितनि खान्थि बेरेखा जादों होन्नानै अजद खालामनायजों लोगोसे बेनि सायाव गेबें बिजिरनायखौ मोन्नो बिजिरसालिसिम थांगोननि इसाराखौ खौरां बिजोंनि सिगाङाव फोरमायथिदों । फ्लर टेस्ट लानाय हाबाफारिआ जोबनायनि उनाव गाहाय खुंगिरि प्रमद बर'आ बुङोदि , थामथि खेब बिसायख'जानाय बि पि एफ दोलोनि थान्दैफोरा बेबादि सुबुंखान्थि बेरेखा आखु दिन्थिनाया थारैनो सुबुं खुंथायनि थाखाय दुखुनांथाव आरो सोंखारिथावना । गाहाय खुंगिरिआ बुंबावोदि , भारतबादि दरसे गेदेर सुबुं खुंथाय हादर आरो गुवाहाटी गोजौ बिजिरसालिनि बिथोनआव खुंजानाय फोथाय भटनि हाबाफारिआ जागायजेन्नायनिफ्रायनो बि पि एफ दोलोआ बे रोखोमनि हिंसायारि आखुथायखौ दिन्थिनाया बिजिरसालिखौ मान गैयै खालामनाय जादों । बे सरकारआ हारि , धोरोम , मोनफ्रोमबो बिथिङाव समान मोन्थाय आरो समान जौगानाय खालामनो थांखिजों खामानि मावनो ओखारदों होन्नानै खौरां बिजोंनि सिगाङाव गाहाय खुंगिरिआ खोथा होयो । गुबुन फार्सेथिं बारग' राइज्यो सभानि एमपि बिस्वजित दैमारिआ बुङोदि , बेबादि आखु दिन्थिनाया सुबुंखान्थिनि बेरेखा । बेबादिनो थांनाय माखासे साननिफ्राय गोबां दान्थे - बिदान्थेजों दिन्दांनानै थानाय गोदान बिटिआर खुंथायनि लामाया बृहस्पतिबारखालि फ्लर टेस्टनि गेजेरजों रोखा जाबाय आरो फैगौ 5 बोसोरनि थाखाय प्रमद बर'आ जुथाय दोलोनि दैदेन्नाय बिटिआर सरकारनि गाहाय खंगिरि जानो हाबाय ।

गोबां दान्थे - बिदान्थेनि गेजेरजोंबो फोथाय भटआव प्रमद बर' दैदेनाय जुथाय सरकारआ देरहाबाय

कक्राझार , 7 जानवारीः कक्राझार जिल्लानि कसुगाव पुलिस थानानि सिङाव थानाय थान्दा बाजार गामिनि थागिबि जितेन ब्रह्मनि आंगो बिसि सुदेम ब्रह्मआ सोलिफु जानुवारी दाननि थांनाय 2 अक्टनिफ्रायनो गोमानानै दङ । दासान्दि जितेन ब्रह्मनि नख'रआ गोमानाय सुदेम ब्रह्मखौ नागिरनानै जेरावबो खौरां लानायनि उनावबो जेबो गुमुर मोनैजों हालाय - हाफाय थासारिजों मोगामोगि जानांदों । नख'रनि सोद्रोमाफोरा फोरमायनाय बादिब्ला , 25 बोसोर बैसोनि सुदेम ब्रह्मआ 10 बोसोर बैसोनि सासे फिसाज्ला दङ । ब्रह्मनि नख'रआ सुदेम ब्रह्मखौ दासिम खौरां लानायनि गेजेरावबो जेबो गुमुर मोनैयाव सोरबाफोर सुबुङा नुसनोब्ला एबा नुयोब्ला दुखुथिया नख'रनो 7896067126 मबाइल नम्बरआव खोन्थाहरनो एबा मिबथिहोहरनो गुरैयै खावलायदों ।

कसुगाव थान्दा बाजारनि हाबा जानाय आइजो सुदेम ब्रह्मआ गोमानानै दङ

चेन्नाइ , 24 आगस्ट : भारत हादरनि फुटबल गेलेमुखौ मुलुगनां फोथाराव लांनायनि असिलायै जर'खायै खुंनाय इन्डियान सुपार लीग सुंद'यै आइएसएलनि फैगौ 2020.21 सिजननि थाखाय हान्जाफोरा मिजिंथिजानाय गोख्रों गेलेगिरिफोरखौ गोबां धोननि गेजेरजों गोरोबथा खालामनाय समनि गेजेरावनो दिनै मिड फिल्डार जार्मानप्रीट सिंआ माखासे बोसोरसिम गेलेनो थांखिआव चेन्नाइयान एफसिजों गेलेनो गोदानै गोरोबथा जाबाय । चेन्नाइ एफसिनि बिबानगिरि सुलुङा बुंनाय बादिब्ला , भारतनि फुटबल हान्जायाव मिड फिल्डार महरै गेलेबोनाय जार्मानप्रीट सिंखौ माखासे बोसोरसिम गेलेनो गोरोबथा खालामबाय । 24 बोसोर बैसोनि लाइमोन गेलेगिरिआ बे गोदान गोरोबथाखौ लानानै बुङोदि , थांनाय 3 बोसोराव चेन्नाइयान एफसिजों गेलेबोनानै आं गोबां सोलोंनो हादों । गावनि गोदान गोरोबथाजों सिंआ फैगौ सिजननि गेलेनायाव साबसिन खालामनो नाजानाय बाथ्राखौबो फोरमायो आरो बे क्लाबजों फैगौ समावबो गेलेनो मोनगोनखौ गोजोन्नाय आरो गोग्गानाय फोरमायदों । लोगोसे गेलेगिरिआ बुंबावोदि , चेन्नाइआ आंनि नैथि बिमानि न'बादि जादों । जेराव चेन्नाइयान एफसिजों गेलेनानै आं गोबां सुबुंफोरजों अन्सायजादों होन्नानै बुङो । मिड फिल्डार जार्मानप्रीट सिंआ भारतआव खुंजानाय इन्डियान सुपार लीगनि ब्रैथि सिजनसिम फारियै गेलेनो हानाय गुबुन सासे गोख्रों गेलेगिरि जादों । बेनि सिगां जार्मानप्रीट सिंआ 2017 माइथायआवबो मिनार्भा पान्जाब क्लाबजों गावनि गेलेनायखौ जागायजेन्दोंमोन । मख'नो गोनांदि , जार्मानप्रीट सिंनि गोख्रों गेलेनायनि हेफाजाबजों चेन्नाइयान एफसिआ थांनाय सिजननि आइएसएलआव फाइनाल राउन्डसिम सौहैनो हादोंमोन । लाइमोन समावनो रोंगथि थानाय गेलेगिरिआ भारतनि फुटबल हान्जायाव थांनाय 2016 आव भुटाननि हेंथायै मुलुगनां लोगोयारि मेचखौ गेलेनो खाबु मोन्दोंमोन । 2020.21 सिजननि इन्डियान सुपार लीगआ बे सोलिफु बोसोरनि फैगौ नभेम्बर दाननिफ्राय जागायजेनगोन । नाथाय करना भाइरासनि जाहोनआव दासिम आइएसएलनि गेलेगोन अक्टखौ रोखायै फोसावनो हायाखै । Regionalदरं पुलिसआ पिस्टलजों लोगोसे साब्रै सिखावखौ खादों दरं , 24 आगस्ट : दरं पुलिसआ जिल्लानि सिङाव गुबुन गुबुन जायगायाव संदान्नायनि गेजेरजों साब्रै सिखावफोरखौ हाथियार आरो गुलिजों लोगोसे हमदों । जाथायनि बागै पुलिस सुलुंनिफ्राय मिबथिनाय बादिब्ला , दरं जिल्लानि सिङाव थानाय सिलबारि बन्धन बेंकआव सिखाव खावनो फैनाय साब्रै लाइमोनफोरखौ हमनो हानानै बिसोरनिफ्राय गंसे पिस्टल , गरबा गोथां गुलि आरो गंसे देगारखौ बोखांनो हादों । लोगोसे बिसोरनिफ्राय एएस 12 एक्स 4696 नम्बरनि गंसे सेलेरिय गारिखौबो जब्द खालामनो हाबावदों । पुलिसआ हमनो हानाय साब्रै सिखावफोरनि मुङा फारियै - बङालीगाव गुरमुरिनि आब्दुल हानिफ ( 32 ) , इक्रामुल इस्लाम ( 27 ) , हाबुल इस्लाम ( 25 ) आरो रङागारा गामिनि सामसुल हुसेइन ( 27 ) होन्नानै सिनायथिनाय जादों । बिसोर साब्रै सिखावफोरा जिल्लानि सिङाव गुबुन गुबुन मुवा - बेसाद खावनाय जाथायफोरजों लोब्बा दङमोन होन्नानै पुलिसनि सुलुङा फोरमायदों । मख'नो गोनांदि , दलगाव पुलिस थानानि सिङाव थानाय सिलबारिनि साखाथि कपातिनिफ्राय पुलिसआ संदान्नानै बिसोरखौ हमनो हानायाव जाफुसारदों । दासान्दि पुलिसआ बिसोरखौ जाथायफोरनि सायाव संदान्नायखौ साजानि गेजेरजों सोलिहोबाय थादों होन्नानै सुलुङव फोरमायदों । Regionalसेबायाबो बोसोरनि सोलोंथाय फरा - फारिखौ खमायनो हागौ गुवाहाटी , 24 आगस्ट : आसाम हायार सेकेन्डारि इडुकेसन काउन्सिल सुंदयै एएइचएसइसि बायदि सोलिफु बोसोरनि सोलोंथाय फरा - फारिखौ खमायगोन सेबाया । सेबाया मोनसे सुलुङव मिथिहोनाय बायदिब्ला सोलिफु बोसोरनि सोलोंथाय होनाय फरा - फारिखौ खमायनायनि थांखि लादों । नाथाय माब्लानिफ्राय फरायसालिफोरनि फोरोंथाय होनाया जागायजेनगोन बेनि सायावसो फरा - फारिखौ खमायनायनि थांखि लागोन । जौसिन सोलोंथाय आन्जाद एबा मेट्रिक आन्जादआ 2022 माइथायाव दानसे फावसयनो हागौ होन्नानै सुलुङाव मिथिहोदों । मख'नो गोनांदि , करना भाइरासनि थाखाय आसाम हायार सेकेन्डारि इडुकेसन काउन्सिलआ थांनाय माखासे साननि सिगां सोलोंथायनि फरा - फारिखौ 30 जौखोन्दो खमायनायनि बाथ्राखौ फोसावना होबाय । फारसेथिं फैगौ 29 आगस्टआव खुंनो गोनां सोलोंथाय आफादनि जथुमनायासो बे थांखिखौ लानाय जागोन । बे गोदान फरा - फारियाव बबे फरा - फारिखौ थिसन्नाय जागोन बेनि सायाव सायख'नो थाखाय दासान्दि बिबान होनाय जादों । सेबानि सुलुङा मिथिहोनाय बायदिब्ला फरायसालिफोरनि खुलिनाय थासारिया फैयोब्लासो बे बोसोरनि सोलोंथाय फरा - फारियाव बेसेबां जौखोन्दो फरा - फारिखौ खमायनाया जाथावना जागोन । सुलुंनि बायदिब्ला फैगौ 1 सेप्तेम्बरनि गेजेरावनो सेबाया बे हाबाफारिखौ आजावना लानो थाखाय थियारि जादों । Regionalधुबुरी पुलिसआ आयेन बेरेखायै फालांगि महराव लांनाय मा 37 मोसौफोरखौ बोखांदोंधुबुरी , 24 आगस्ट : धुबुरी पुलिसआ रबिबारखालि मोनसे समाव आयेन बेरेखायै फालांगि महराव लांनाय पिकआप टेम्प'निफ्राय मा 37 मोसौफोरखौ बोखांदों । आयेन बेरेखा खामानिआव फालांगिफोरा मोसौ लांनो थाखाय गंसे स्करपिय गारिखौबो बाहायदों होन्नानै मिबथिनो मोन्दों । धुबुरी पुलिसआ जिल्लानि गुबुन गुबुन जायगानिफ्राय बेफोर मोसौफोरखौ बोखांनो हादों । लोगोसे बे जाथायाव धुबुरी पुलिसआ गौरिपुर पुलिस थानानि सिङाव थानाय तियामारि गामिनि साइफुल हकखौ खानो हादों । गुबुन फार्सेथिं धुबुरी पुलिसआ गान्जा फानग्रा सैजल मिश्रा मुंनि सासे सुबुंखौबो धुबुरी जिल्लानि सेनपारा ओन्सोलनिफ्राय खानो हादों । पुलिसआ बेजों लोगोसे तियामारि गामिनि महम्मद मालेख हुसेइनखौबो खादों । दासान्दि धुबुरी जिल्लायाव आयेन बेरेखा मोसौ - मैसो आरो ड्रागस फालांगि खालामनाय जाथायफोरा बांसिन्नो लानायनि सायाव पुलिसआ गोखों नोजोर लाखिनानै मोनसेनि उनाव गुबुन मोनसे आयेन बेरेखा खामानिखौ फेलें खालामनो हादों । थांनाय माखासे साननिफ्राय लानानै धुबुरी पुलिसआ दासिम समाज बेरेखा खामानियाव लोब्बा थानाय सा 17 सुबुंफोरखौ खानो हादों । रबिबारखालि जिल्लानि सिङावनो पुलिसआ 3 रोजा लिटार केरासिनखौ जब्द खालामनो हाबावदों । BTADकक्राझार मेइन मार्केटनि थावनिखौ लानानै फालांगिरिफोरा गोजोन्नाय मोनै फोरमायदों कक्राझार , 24 आगस्टःबावैसो राइज्यो बेंगिरि प्रफेसार जगदिश मुखिआ कक्राझार मेइन मार्केटनि गोदानै लुफुंजानाय सेथि आरो नैथि फ्लरनि निउ मार्केट कमफ्लेक्सखौ फालांगिरिफोरनि थाखाय बेखेवनानै होदोंमोन । नाथाय बेखेवनानै होनायनि दान मोन्नैनि उनावनो गोजोन्नाय मोनै फोरमायदों कक्राझार मेइन मार्केटयाव सानफ्रामबो जिरायग्रा फिसा थाखोनि फालांगिरिफोरा । जायखौ लानानै दिनै मार्केट कमफ्लेक्सनि आवथायाव फालांगिरिफोरा धर्ना होयो । फालांगिरिफोरा अजद होनाय बादिब्ला जाय मार्केट कमफ्लेक्सयाव फालांगिरिफोरखौ खुंथाइआ फजनानै होदोंमोन बेफोर जायगाफोरा फालांगि मावनो थाखाइ साबजाथाव जायगा नङ । बेबादिनो सानफ्रामबो मैगं - थाइगं आरो आइजें - आइलाफोरखौ गोजौयाव बोखोलाय - बोख्लायलाय खालामबाय थानाया जाथावना नङा होन्नानै फोरमायनायजों लोगोसे बुङोदि , बांसिन फिसा थाखोनि फालांगिरिफोरानो बैसो जानायगोजा आरो आइजो माहारिनि । बेखायनो फान्नो गोनां मैगं - थाइगंफोरखौ गोजौयाव बोखोलांनो आरो बोख्लायनो थाखाय मानसि हमनो गोनां जानायलाय सानफ्रामबो हाजिरा होनोबो गोनां जादों होन्नानै फोरमायदों । बेखायनो खुंथायनिसिम धर्ना होनानै फालांगिरिफोरा मोजां जायगा थि खालामना होनो दाबि दैखांदों । खुंथाया बेनि सायाव मा राहा लायो बेनि सायावनो फालांगिरिफोरनि इयुनआ सोनारगोन । गोबांथार फालांगिरिफोरानो दिनबाव खालामाजासे बे जेंनाखौ बोस्रांनानै होनो खावलायदों । BTADआसाम नेपालि थुनलाइ आफादनिफ्राय गाहाय मन्थ्रिनिसिम गोसोखां बिलाइ कक्राझार , 24 आगस्ट : जारिमिनारि थामथि बिटिआर गोरोबथानि गेजेरजों बाक्सा जिल्लानि बरमायाव लुफुंजानो गोनां बड'फा उपेन्द्रनाथ ब्रह्म मिरु सोलोंसालियाव नेपालि राव आरो हारिमुनि फरायसं मिरु सोसन्नो थाखाय आसाम नेपालि थुनलाइ आफादया गाहाय मन्थ्रि नरेन्द्र मदिनिसिम गोसोखां बिलाइ दैथायहरदों । आसाम नेपालि थुनलाइ आफादनि आफादगिरि कृष्ण बाहादुर थापानि दैदेन्नायाव कक्राझार , चिरां , उदालगुरि आरो बाक्सा जिल्ला जुथाइ नेपालि थुनलाइ आफादया जुथायैनो दिनै बिटिसि प्रिन्सिफाल सेक्रेटारिनि गेजेरजों गोसोखां बिलाइ दैथायहरना जालांनाय थामथि बिटिआर गोरोबथाखौ बरायनायजों लोगोसे बे गोरोबथानि गेजेरजों ओन्सोलाव गोजोनआ गोजोरै गायसनजागोन होन्नानै मिजिंथिनाय फोरमायो । नेपालि थुनलाइ आफादया भारतनि 150 बोसोरनिबो बांसिन गोजाम आफाद होन्नानै मख'ना नेपालि राव आरो थुनलाइनि जौगाथायनि थाखाय फसंजानो गोनां बड'फा उपेन्द्र नाथ ब्रह्म मुलुग सोलोंसालियाव नेपालि राव आरो हारिमुनि मोनसे मिरु गाहाय मन्थ्रिनो दैथायहरनाय बिबुंसाराव मख'दों । गाहाय मन्थ्रि नरेन्द्र मदिनि मैखोम बिफाव लानायाव जागायजेन्नायनिफ्रायनो बे राहाया मावफुंजानायखौ हास्थायनानै बिटिसिनि खैला - मैला , मंग्लाझरा , उल्थापानी , बलजरा , आतियाबारि बायदियाव गोबांथार नेपालि हारिफोरा गोदो - गोदायनिफ्रायनो बिटिसि ओन्सोलाव गोजोरै राइज्यो जाबोदों होन्नानैबो गाहाय मन्थ्रिनो दैथायहरनाय बिबुंसाराव मख'दों । BTADचिरांनि दादगारियाव मैदेर हाथायजों लोगोसे सुरां फालांगिखौ खादों काजलगाव , 24 आगस्टःचिरां जिल्लानि दादगारियाव थांनाय हरनि समाव हाग्रानि मैदेरनि हाथायजों लोगोसे सासे सुरां फालांगिखौ पुलिसआ खानो हादों । पुलिसनि सुलुंनिफ्राय मिथिनाय बायदिब्ला जिल्लानि रुनिखाथा पुलिस थानानि सिङाव थानाय भारत - भुटान सिमानि दादगारि ओन्सोलाव पुलिस आरो हाग्रा बिफानआ रबिबारखालि बेलासि समनिफ्राय मोनसे जुथाय संदानो आरो बे संदान्नायनि गेजेरजों 2 नं खाग्राबारिनि एलेन बसुमतारि मुंनि सासे सुबुंखौ खानो हायो । हमनो हानाय सुबुंनिफ्राय 10 कि : ग्रा : लिरथायनि थ'नै मैदेरनि हाथाय , मबालइ फन , रेनकट फोरखौ बोखांनो हायो । एलेन बसुमतारिया हाग्रानि जिब - जुनात बुथारनायजों लोगोसे सुरां फालांगियाव लोब्बा थानाय हान्जानि गुबुन सासे सोद्रोमा होन्नानै जिल्ला पुलिस बिबानगिरि सुदाकर सिंआ मिथिहोदों । बे जाथायनि सोमोन्दोयाव दादगारि पुलिस सकियाव जिडिइ नं 321 नम्बराव गसर थिसन्नानै पुलिसआ दासान्दि संदान्नायखौ सोलिहोबाय थादों । BTADकभिड - 19 जों कक्राझार आरएनबि देहा फाहामसालिनि फाहामगिरिया जिउ ख' हा ( कक्राझारनि असि आरो बिटिसिनि पिआरअ आबो कभिड - 19 पजिटिभ ) कक्राझार , 24 आगस्ट : कक्राझार जिल्ला सदर सहरनि गेजेर बाहागोयाव थानाय रुपनाथ ब्रह्म सिभिल देहा फाहामसालिनि फाहामगिरि ड ० अमल मुसाहारिआ दिनै सान्जौफु 12.00 रिंगायाव जिउ ख'हा जाबाय । कभिड - 19 जों थांनाय 10 आगस्टखालि फाहामगिरि ड ० अमल मुसाहारिआ सन्देरजानानै देहा फाहामथायनि थाखाय थिसन्नाय जादोंमोनब्लाबो साबसिन फाहामथाय होनो थाखाय बिथांखौ गुवाहाटीनि जिएमसि देहा फाहामसालियाव थिसन्नाय जादोंमोन । नाथाय गागि फाहामगिरि अमल मुसाहारिखौ कभिड - 19 जों सन्देरजानायनि जाहोनाव बेनि देहायाव थानाय भाइरासनि हेंथायै फाहामथाय होनो नारा - नाथाद नाजाथाबदोंमोनब्लाबो फाहामथाय सोलिहोबाय थानायावनो दिनै सान्जौफु समाव जोबथा हां बोनाय खौरांखौ मोन्नाय लोगो - लोगो आरएनबि देहा फाहामसालिया गोथौ दुखु मोन्नाय फोरमायदों । रुंसारि ड ० अमल मुसाहारिनि बैसोआ 56 बोसोर जाबायमोन । मख'नो गोनांदि , कक्राझार जिल्लायाव सानफ्रोमबो कभिड - 19 जों सन्देरजानाय गोदान - गोदान केसफोरखौ मोन्नो हानायनि गेजेरावनो दिनै बिटिसिनि पिआरअ समेश्वर बसुमतारि आरो कक्राझार पुलिस थानानि असि बि . बसुमतारिनि देहायावबो कभिड - 19 पजिटिभ केसखौ मोन्नो हादों ।

आइएसएल 2020.21 नि थाखाय मिड फिल्डार जार्मानप्रीट सिंआ चेन्नाइयान एफसिजों गेलेनो गोरोबथा जाबाय

कक्राझार , 28 डिसेम्बर : कक्राझार जिल्लानि सिङाव थानाय माख्रिझाराजों नांजाबनाय 17 नं माहारियारि राजा लामायाव मैया एबा 27 डिसेम्बरखालि गारिनि जाब्रथायाव खमैबो सा 7 सुबुं थैदों आरो सा 20 सुबुंआ जखम जादों । जाथायनि बागै मिथिनाय बायदिब्ला जिल्लानि सिङाव थानाय बग्रिबारि पुलिस थानानि साखाथि माख्रिझराआव गंसे दावबायारि बास आरो गंसे ट्राकनि गेजेराव सौग्रावलायो । फुंनि 10.30 रिंगायाव सातागुरिनि माहारियारि राजा लामायाव ए एस - 16 चि - 2875 नम्बरनि गंसे बास आरो ए एस - 17 चि - 3073 नम्बरनि गंसे ट्राकजों गिथावनायै सौग्रावलायनाय जाथाया नुजाथियो आरो बे जाथायनि बागै खाथि नोजोरावनो नुनाय गामियारि सुबुङा फोरमायनाय बायदिब्ला फुंनि समाव गोबारै फैबाय थानाय दावबायारि बासखौ गुबुन फार्सेनिफ्राय फैनाय ट्राकआ गोख्रोङै सौख्राङो । जाहोनाव दावबायारि बासनि सा 7 सुबुंफोरा जिउ गोमायो आरो गुबुन सा 20 सुबुंफोरा जखम जायो आरो जाथायाव जखम मोन्नाय सुबुंफोरखौ धुबुरी सरकारि सिभिल देहा फाहामसालि आरो माखासेखौ कक्राझार आर एन बि सिभिल देहा फाहामसालियाव थिसन्नाय जायो । गुबुन फार्सेथिं जाथायाव गोब्राबै जखम मोन्नाय साथाम सुबुंफोरखौ गुवाहाटी मेडिकल कलेज देहा फाहामसालियाव लांनाय जादों होन्नानै जायगानि पुलिसआ सुलुङाव मिथिहोदों । पुलिसनि बायदिब्ला दावबायारि बासआ सुबुंफोरखौ लानानै सापतग्रामनिफ्राय थांबाय थादोंमोन आरो गुबुन फार्सेथिं गंसे ट्राकआ गुवाहाटी फार्से थांबाय थानाय समावनो हरखाब मोगा - मोगि सौग्रावनाय जाथायआ नुजाथिदों होन्नानै बुङो । कक्राझार जिल्लानि बग्रिबारि पुलिस थानानि सिङाव थानाय माक्रिझरानि माहारियारि राजा लामायाव जालांनाय बास आरो ट्राकनि गेजेराव मोगा - मोगि सौग्रावलायनाय जाथायाव जिउ खहा जानाय सुबुंफोरनि नख'फोरनिसिम दुखु मोन्नाय फोरमायदों गिबि मन्थ्रि सर्बानन्द सनवालआ । मोनसे दुखु रादाबनि गेजेरजों गिबि मन्थ्रि सर्बानन्द सनवालआ बुङोदि , जाथायाव अबथिरायै जिउ खहा जानाया जोबोद दुखुनांथाव । गिबि मन्थ्रिआ बे जाथायाव जिउ खहा जानाय सुबुंफोरनि गोजोन जिउमानि थाखाय इसोरनि खाथियाव आर'ज गाबनायनि अनगायैबो दुखुथिया नख'रनिसिम गावनि दुखु मोन्नायखौ फोरमायहरो । गिबि मन्थ्रिया बे सौग्रावनाय जाथायाव जखम जानानै फाहामथाय लाबाय थानाय सुबुंफोरनि देहा हालोदखौ थाबैनो मोजाङाव फैफिनगोननि आर'ज खालामनायजों लोगोसे सुबुंफोरखौ मोजां फाहामथाय होनायनि फारसे बिबान लानो जिल्ला खुंथायखौ बिथोन होदों ।

कक्राझार जिल्लानि माख्रिझराआव बास - ट्राक सौग्रावलायनानै सा 7 सुबुंफोर थैदों , सा 20 जोखोम , माक्रिझरानि जिउ गोमानाय जाथायखौ गिबि मन्थिआ दुखु फोरमायदों

गुवाहाटी , 7 जानुवारीःगुदि थाखोनिफ्राय लानानै गोजौ थाखोनि गेजेराव फरायसानि थाखाय बयनिख्रुइबो गोब्राबसिन आन्जाद महरै सानजानाय 10 थाखोनि मेट्रिक आन्जादखौ 6 जानुवारीखालि फोसावनानै होबाय । आसाम गेजेर सोलोंथाय बर्डआ फोसावनानै होनाय बादिब्ला , 2021 माइथायनि मेट्रिक आन्जादआ फैगौ 11 मेनिफ्राय जागायजेनगोन । आनजादआ 11 मेनिफ्राय जागायजेन्नानै 1 जुनआव जोबथाहैगोन । गुबुन गुबुन बोसोरफोरनि रुजुनायाव बे बोसोराव कभिड - 19 नि गोहोम गोग्लैनायनि थाखाय फैगौ मे दाननिफ्रायसो जागायजेनगोन मेट्रिक आन्जादआ । बर्डआ फोसावनाय मेट्रिक आन्जादनि अक्ट'फोरा फारियै 11 मेखालि इंराजि आयदा , 13 मेखालि असमीया , 17 मे खालि सानखान्थि , 19 मेखालि मनिपुरी / बर' सान्ठाली , 21 मेखालि एमआइएल / अल्टार्नेटिभ इंलिस , 25 मेखालि गोर्लै बिगियान , 29 मेखालि समाज बिगियान , 31 मेखालि हिन्दी / आरबिक , 1 जुनआव संस्कृत / आरबिक ( इ ) / पार्सियान / एडभान्स सानखान्थि ( इ ) / जारिमिन ( इ ) / जियग्राफी ( इ ) / नख'र बिगियान ( इ ) / नेपाली ( इ ) / कम्पिउटार साइन्स ( इ ) / बेंगली ( इ ) । बेनि उनाव 4 आरो 5 मार्चखालि प्रेक्टिकेल आन्जादखौ खुंनाय जागोन । बेजों लोगोसे सेबाया 30 जौखोन्दो फराफारिखौ खमायनायबो जादों । बर्डआ मिबथिहोबावनाय बादिब्ला , सोलिफु बोसोरआव कभिड - 19 नि गाज्रियै गोहोम गोग्लैनाय थासारिनि जाहोनाव गुदि थाखोनिफ्राय लानानै गोजौ थाखोनि फरायसाफोरनि थाखाय थाखो फोरोंथाय होनायखौ गोनांथि बादियै होनो हायैजों थाखो फरा - फारिखौ 30 जौखोन्दो खमायनाय जादों आरो फैगौ आन्जादआव 70 जौखोन्दो फराफारिखौल' फरायसाफोरनि थाखाय होनाय जागोन ।

11 मेनिफ्राय मेट्रिक आन्जादखौ खुंनो फोसावबाय

गोदान दिल्ली , 28 डिसेम्बरःमुलुगनि गुबुन गुबुन हादतफोरजों लोगोसे भारतआवबो कभिड - 19 जों सन्देरजानाय सुबुं अन्जिमाया बारायफिन्नो हमनायनि गेजेरावनो सुबुंफोरनि थाखाय एसे मोजां खौरां जानानै फैदों । भारत सरकारा थांखि लादोंदि , फैगौ जानुवारी दाननिफ्राय दुलाराय हादतआवनो कभिड भेक्सिन थुनाय हाबाफारिया जागायजेनगोन । बेनि थाखाय मिरु सरकारा हादतनि मोनब्रै राइज्योआव कभिड भेक्सिननि ड्राइ रान एबा ट्राइल खालामनाय हाबाफारिखौ जागायजेनसिगोन । मिथिनाय बायदिब्ला हादतनि पान्जाब , आसाम , अन्ध्र प्रदेश आरो गुजराटआव गाबोन 28 डिसेम्बरनिफ्राय भेक्सिननि ड्राइ रानआ जागायजेनगोन । भेक्सिननि ट्राइल खालामनाय हाबाफारिया सान्नैनि थाखाय गोजौआव मख'नाय राइज्योफोराव सोलिबाय थागोन । भारत सरकारनि बेबायदि गोनां हाबाफारि लानायाव माखासे भेक्सिनखौ बाहायनायनिफ्राय जानगाराव दोन्नाय जादों । बेयाव थांखि लानायनि हाबाफारिया नायबिजिरनाय एबा टेस्ट खालामनायल' जागोन । जेराव मोनसे एप्सनि गेजेरजों थि समावनो फोरमानखौ मोन्नो हागोन । मिथिनाय बायदिब्ला दासिम भारतआव इमार्जेन्सि बाहायनायनि थाखाय मोनसेबो भेक्सिनखौनो गनायथि होनाय जायाखै । नाथाय बे समाव बांसिन जौखोन्दो दाबिदार जादोंदि , भारतआव टेस्ट खालामग्रा सिराम इन्सटिटिउटनि गेजेरजों बानायफुनाय अक्सफर्ड - एस्ट्रा जेनेका भेक्सिनखौनो बयनिख्रुइबो सिगाङाव बाहायनो थांखि लादों । मिरुनि ड्राग्स स्टेनडार्ड कन्ट्रल अर्गेनाइजेसननि मोनसे गोनां जथुम्मा खुंनायनिबो थांखि लादों । बे जथुमनायाव माखासे थांखिखौ लानायजों लोगोसे गनायथिबो होनाय जागोन । कभिड - 19 निफ्राय रैखा मोन्नो थाखाय भेक्सिन होनायनि लाहार - फाहारआव राइज्योनि बिबानगिरि , कल्ड सेन बिबानगिरि , फोसावदिं , सोलोंथाइ आरो फोनांजाब बिबानगिरिफोरा माहारियारि थाखोनि फोरोंथाय लानाय जादों आरो गासै सा 2.360 बिबानगिरिफोरा फोरोंथाय लानाय हाबाफारियाव बाहागो लादों । दिनैनिफ्राय सान्नैनि हाबाफारिजों मोनब्रै राइज्योआव भेक्सिननि ट्राइल खालामनो लानाय लाहार - फाहार बायदियै भेक्सिनखौ बाहायनायनि सिगां मोनफ्रोमबो बेसादफोरखौनो आन्जाद खालामनाय जागोन । लोगोसे कल्ड स्टरेजनि सायावबो आन्जाद लानाय जागोन । भेक्सिन होनायनि थाखाय जेसेबां जाथावना बेखौ नोजोर होनानै बाहायनाय जागोन । बेनिखायनो ट्राइल खालामनायनि सिगांनो राइज्योनि गंफ्रोमबो जिल्ला देहा फाहामसालि , देहा मिरु आरो गुदि देहा मिरुजों लोगोसे बेसरकारि देहा फाहामसालि फोरावबो मिथिहोनानै ट्राइल खालामनो थांखि लादों । सान्नैनि हाबाफारिजों ट्राइल खालामनो थांखि लानायाव बेसादफोरखौ सिगां आन्जाद खालामनानै सिनायथिनाय आरो बेनि गुदिखौ मोन्दांथिनाय । ट्राइल खालामनाय हाबाफारियाव राइज्यो आरो मिरुजों दैथायजानाय बिबानगिरिफोरा गोनांथार नोजोर लाखिगोन ।

दिनैनिफ्राय आसामखौ लानानै मोनथाम राइज्योआव करना भेक्सिननि ट्राइल होनाया जागायजेनगोन

मरिगाव , 7 जानुवारीःतिवा गावखुंथाय गौथुमनि बिसायख'थियाव बिजेपि दोलोआ थोजासे मासिखौ देरहानो हानानै बिजेपि आरो ए जि पि जुथाय गोरोबथा दोलोआ गौथुमखौ दाफुंनो हाबाय । मख'नो गोनांदि , तिवा गावखुंथाय गौथुमनि गाहाय मावफुंगिरि मासिखौ लानानै बारग' गाहाय मावफुं सोद्रोमा पवन मान्ता आरो मरिगाव बिधान सभा बियाबनि एम एल ए रमाकान्त देवरिनि गेजेराव मोनसे सेलायलायनाय थासारिखौ नुनो मोन्दोंमोनब्लाबो बिजेपिनि राइज्योयारि दैदेनगिरिआ 4 नं कुवरगाव परिषद बियाबनिफ्राय बिसायख'जानाय एबा देरहानाय जिबन चन्द्र कुवँरखौ गाहाय मावफुं सोद्रोमा महरै सायख'नाय लोगो लोगो जोबथायाव समायखिरा लाबाय । मख'नो गोनांदि , गाहाय मावफुंसोद्रोमा मासिनि थाखाय माखासे सोद्रोमाफोरनि मुङा फारिलाइयाव सायख'जादोंमोन । नाथाय जोबथायाव जिबन चन्द्रआ तिवा गावखुंथाय गौथुमनि गाहाय मावफुं सोद्रोमा मासिनि थाखाय सायख'जायो । मरिगाव पबितरा हात जथुमसालिआव 6 जानुवारीखालि गोदानै बिसायख'जानाय तिवा गावखुंथाय गौथुमनि गोदान सोद्रोमाफोरखौ समायखिरा लाहोनाय हाबाफारिआव आफादगिरि महरै मदन बरदलै , लेङाइ आफादगिरि महरै अंकुर देवरि , मावफुं गाहाय सोद्रोमा महरै जिबन कुवँर , लेङाइ गाहाय मावफुं सोद्रोमा महरै तुलसि बरदलैजों लोगोसे गौथुमनि मावफुं सोद्रोमा महरै खगेन चन्द्र बरदलै , मदन देवरि , बिनय कुवँर , बिनिता दैमारि , मिहिराम बरदलै , प्रनबज्यति मत्रं , सुरज कवर , बिस्वजित पातर , जबा इंति , परेश रंहांमोनहा समायखिरा लायो । तिवा गावखुंथाय गौथुमनि समायखिरा लानाय बे हाबाफारिआव बाहागो लादोंमोन जागिरड बियाबनि एमएलए एबा राइज्योयारि देहा बिफाननि मन्थ्रि पियुष हाजरिका , मरिगाव बिधान सभा बियाबनि एमएलए रमाकान्त देवरि , रहा बियाबनि एमएलए गुनेस्वर दास , दिसपुर बियाबनि एमएलए अतुल बराजों लोगोसे मरिगाव जिल्ला खुंगिरि लिना दास आरो पुलिस बिबानगिरि नन्दसिं बरकलामोनहाबो बाहागो लादोंमोन ।

तिवा गावखुंथाय गौथमनि गाहाय मावफुंगिरि महरै जिबन चन्द्र कुवँरआ समायखिरा लाबाय

सरासनस्रायै मुलानि बिलाइखौ खायसे सुबुङा गारो नाथाय मुलानि बिलाइयाव नोंथाङा मुला बिलाइ जानायनि मुलाम्फाखौ मिथिनांगोन , जेरैबायदियै नोंथाङा मुला बायदिनो बेनि बिलायखौबो जानो हागोन । बेनि मुलाम्फाखौ गाहायाव होनाय जाबाय - 1 . मुलानि बिलाइयाव भिटामिन ए , बि , सिजों लोगोसे क्लरीन , फस्फरास , सडियाम , आइरन , मेग्नीसियाम आरो गुबुन देरहोनो लावहोनो हानाय गुणफोरजों बुंफबनाय , जाय नोंथांनि उदैनि थाखाय जोबोद मुलाम्फा गोनां जायो । 2 . मुलानि बिलाइखौ नोंथाङा ओंख्रि एबा पराठा बानायनायाव बाहायनो हागोन । बेखौ जानायजों देहानि बेमार होबथानो हाग्रा गोहोया बाङो आरो मेंनाय मोना । 3 . पाइल्स बेमारिफोरनि थाखाय मुला आरो बेनि मैगं ओंख्रि जानाया जोबोद मुलाम्फा गोनां जायो । बेखौ सानफ्रोमबो जानायजों नोंथांनि जेंनाया जोबनो हागौ । 4 . बेयाव सडियाम थायो आरो देहायाव संख्रिनि आंखालखौ सुफुङो , बेनिखायनो ल ब्लाड प्रेशारनि बेमारिफोरनि थाखायबो बेयो जोबोद मुलाम्फा गोनां । बेनि अनगायैबो बेयाव थानाय एन्थेकाइनिनआ बिखानि थाखाय मुलाम्फा गोनां जायो । 5 . बेयाव गोबां बिबांनि फाइबार थायो , बेनिखायनो बेयो खि गोरा खिनायनिफ्रायबो रेहाय होयो । बेनि रसखौ दै आरो बानलुजों लोगोसे लोङोब्ला जन्दिस बेमाराव मुलाम्फा मोनो । लोगोसे बेयो खानाय गनायखौबो बाङाइ खालामो ।

गुसु बोथोराव मुला बिलाइ जानाया आयुर्वेदिक मुलि बायदि मुलाम्फा गोनां

कक्राझार , 8 जानुवारीः दुलाराय बड'लेन्ड आरिमु आफादआ बावैसो गोदानै दाफुंजानाय बि टि आर सरकारखौ गोसो गोजोनै बरायदों । आरिमु आफादआ गांसे रादाब बिबुंसारनि गेजेरजों फोरमायहरदोंदि , गिबियाव दुलाराय आरिमु आफादनि जानानै गोदान बोसोर 2021 इं माइथायनि गाहाम हामब्लायनायखौ बयनिसिमबो बाउहरनायजों लोगोसे खुलुमनायखौ जासिहरदों । मख'नो गोनांदि , हारिमुआ हारिनि सिनस्रि , आरिमुआ हारिमुजों खाथि सोमोन्दो दं हिसाबै हारिमु सिबिनायनि नोजोरजों आरिमु आयदाखौबो फेहेरनाय आरो फोजौखांनायनि असिलायै गुबुन गुबुन फसंथानाव सोसन्नायखौ बिथा खालामनानै महरगिरिफोरखौ मान होनायनि गेजेरजों दुलाराय बड'लेन्ड आरिमु आफादआ गोदान सरकारखौ थांनाय 6 जानुवारी , 2021 अक्टखालि बि टि सि सेक्रेटारियेटआव थांनानै आफादनि आफादगिरि , नेहाथारिजों लोगोसे बिबानाव थानाय गासै सा 7 सोद्रोमाफोरा मान बिलाइ , आफादनि गांसे संबिजितलाइ , गोसोखां बिलाइ आरो आरिमुगिरि बिक्रम नार्जारिनि सुजुनाय गांसे ग्रापिक प्रिन्टजों बरायनाय जायो होन्नानै दुलाराय बड'लेन्ड आरिमु आफादआ रादाब बिबुसारनि गेजेरजों फोरमायहरदों ।

दुलाराय बड'लेण्ड आरिमु आफादआ गोदान सरकारखौ बरायदों

कक्राझार , 7 जानुवारीःराइज्यो सभानि बारग' एमपि बिस्वजित दैमारिनि फिसाज्लाया हरखाब गोमानानै थानाय जाथाया दसे नो कक्राझार जिल्लायाव सोमोनांनाय थासारि सोमजिहोदों । ससेल मिडियानि गेजेरजों गावनि फिसाज्लाखौ मोनफिन्नो हानाय एबा गोमानायखौ दिहुन्नो हानायनि थाखाय खौरां बिजों खौ साबायख'र होदों बारग' एमपिआ । कक्राझारआव थानाय गावनि थाग्रा नआव खौरां बिजोंजों जानाय मोगामोगिआव बारग' एमपि बिस्वजित दैमारिआ बुङोदि , आंनि फिसाज्लाया गोमानायनि उनावनो ससेल मिडियाआव भाइरेल जादों सावगारि आरो बेनि खौराङा । बेनि उनाव साफ्रोमबो आंनि फिसाज्लाखौ नागिरनायाव एबा दिहुन्नायाव हेफाजाब होदों । जायनि गेजेरजों सासे सुबुङा लामायाव नुसन्नाय लोगो लोगो बिस्वजित दैमारिनि बिनानावनो खौरां हरो । बेनि उनाव बिस्वजित दैमारिनि फिसाज्ला अमित राज दैमारिखौ रैखाथिनि दखलाव लानो हायो एबा मोनफिनो । बेबादि खौरांखौ मोन्नानै दैमारिनि नख'रआ बे सुबुंनि खाथियाव साबायख'र होयो । खौरां बिजोंनि सिगाङाव बिस्वजित दैमारिआ मिबथिहोनाय बादिब्ला , गोमानाय जाथायनि सायाव गावनि फिसाज्लाजों दासिम बाथ्रा सावरायनाय जायाखैब्लाबो फिसाज्लानि लोगोजों बाथ्रा सावरायनायनिफ्राय मिबथिनो हादोंदि , हस्टेलआव थानो बादोंमोन आंनि फिसाज्लाया । बेनिखायनो हस्टेलनिफ्राय ओखारलांदोंमोन अमित राज दैमारिआ । जोबथायाव गावनि फिसाज्लाखौ रैखाथियै मोनफिन्नो हानायाव खौरां बिजोंखौ साबायख'र होनानै गोजोन्नाय फोरमायो बिस्वजित दैमारिआ ।

ससेल मिडियानि थारखायनो दिहुन्नो हाबाय बारग एमपि बिस्वजित दैमारिनि फिसाज्लाखौ , दैमारिआ खौरां बिजोंखौ साबायखर होदों

कक्राझार , 7 जानुवारीःबड'लेण्ड टेरिटरिएल रिजन सुंद'यै बिटिआरनि दर बै जिल्लाफोराव थानाय गासै बिफानफोराव नुजाथिनाय जायखि - जाया गेनाखान्थि आरो बेले - बेजेखौ सहायनाय नङा । बे बाथ्राखौ बुंदों बिटिआर खुंथायनि गाहाय खुंगिरि प्रमद बर'आ । बुधबारखालि गाहाय खुंगिरि प्रमद बर'आ सोलोंथाय बिफाननि सेक्रेटारि । एसिएस अमरज्यति बर्मनजों लोगोसे सोलोंथाय बिफाननि बिथोनगिरि जगदिश प्रसाद ब्रह्मजों मोनसे गोनांथार मेल खुंनाय जायो । सोलोंथाय बिथोनगिरिजों लोगोसे सोलोंथाय बिफाननि गासै बिबानगिरिफोरजों बड'फा नोगोरआव थानाय बिटिसि हायुङारि गौथुमनि जथुम हलआव गोनांथारै बे सावरायनायाव बिटिआर ओन्सोलनि सोलोंथायनि फार्से राहा लानाय आरो फोजौखांनायनि सायाव गोनांथि होनाय जायो । गाहाय खुंगिरि प्रमद बर'आ बुङोदि , बिटिआर खुंथाया मोजां खुंथायखौ सुबुंफोरनो सिबिथाय होनो थियारि जानायजों बे बेलायाव गेनाखान्थि आरो बेले - बेजे आखुथायफोरनिफ्राय उदां खालामनाया जोबोद गोनांथार जागोन । बर'आ बुंबावोदि , आजिरा मोन्नाय फोरोंगिरिफोरनो थाबैनो पेन्सनखौ हरनांगोन आरो बिथांमोनहा जेंनाजों जेबो मोगा - मोगि जानो मोन्नाय नङा । बे गोनां सावरायनायाव थांखि लादोंदि , फोरोंगिरिफोरा साबसिन सोलोंथाय होनायनि फार्से नाजानांगोन । लोगोसे फरायसालिनि जौगानाय मान थाखो आरो थासारिनि सायाव थाबैनो आबुं फोरमायथि आरो खेंफोरथिखौ जमा खालामनो थाखायबो बिथोन होयो गाहाय खुंगिरि प्रमद बर'आ । बे जथुमनायाव ओन्सोलनि सोलोंथाय आबहावाखौ साबसिन खालामनायनि गोनांथि होनानै फरायसालिनि सियार , टेबल आरो गुबुन बेसादफोरखौ मोजाङै जगायथाय होनाय आरो बेनि सायाव लेहेम जानाङा होन्नानै बिबानगिरिखौ बिथोन होयो । बेजों लोगोसे गोबां फरायसालिफोराव दिनैसिम मोब्लिब मोनै , गोगो दै लोंनायनि राहा गैयै बेफोर फरायसालिफोराव जगायथाय होनायनि गोख्रै राहा लानो गाहाय खुंगिरिआ बिथोन होबावो । बेनि अनगायैबो बे गोनां सावरायनाय जथुमआव थांनाय गोलाव बोसोरनिफ्रायनो सोलोंथाय बिफानआव लांदां जानानै थानाय मासिफोरखौ सुफुंनायनि फार्सेबो थाबैनो राहा लागोन होन्नानै बुङो । बेबादिनो गाहाय खुंगिरि प्रमद बर'आ सोलोंथाय बिफाननि बिबानगिरिफोरजों जथुमनाय बे मेलआव गोनांथार आयदानि सायाव सावरायनानै ओन्सोलनि सोलोंथाय आबहावाखौ साबसिन खालामनायनि फार्से राहा लानो बिबानगिरिफोरखौ बिथोन होदों ।

जायखि - जाया गेनाखान्थिखौनो बिटिआर खुंथाया सहायनाय नङा प्रमद बर'

ढेकियाजुलि , 8 जानुवारी : बि टि आरनि बाइजोयाव थानाय दुलाराय आसामनि बारग' एनडिएफबि सोद्रोमाफोरा थांनाय 6 जानुवारी , 2021 अक्टखालि लखिमपुर जिल्ला सोमलिगुरियाव मोनसे कअर्डिनेसन डेभेलपमेन्ट कमिटि दाफुंनानै लानाय जायो । गोदानै दाजानाय बे क - अर्डिनेसन डेभेलपमेन्ट कमिटिनि आफादगिरि रिंसार बसुमतारिआ फोरमायनाय बादिब्ला थांनाय डिसेम्बर दाननि 30 अक्टखालि आसाम आइन आफादयाव बर' कसारि वेलफेयार अट'नमास काउन्सिल बिल पास खालामनायखौ लानानै आसाम सरकारनि गिबि मन्थ्रि सर्बानन्द सनवाल , रांखान्थि मन्थ्रि ङ ० हिमन्त बिश्व शर्मा आरो खौसेथि बर' सुबुं आफाद एबा इउ बि पि अनि आफादगिरि मिहिनीश्वर बसुमतारिनिसिम साबायखर जासियो । लोगोसे बि टि सिनि बाइजोयाव थानाय बर' हारिनि माखासे गांनाय आरो उखैनायखौ सुफुंनो थाखाय बारग' एनडिएफबि सोद्रोमाफोरा बे क - अर्डिनेसन डेभेलपमेन्ट कमिटिखौ दाफुंनाय जादों होन्नानै फोरमायथियो । गोदानै दाफुंनाय आफादआव आफादगिरि महरै रिंसार बसुमतारि , लेङाइ आफादगिरि महरै मिजिं बसुमतारि ( शनितपुर ) , सबिन रामशियारि ( धेमाजि ) , हाकिम बसुमतारि ( बिश्वनाथ सारिआलि ) , लोमस्राव बसुमतारि ( शनितपुर ) आरो भद्र नार्जारि ( धेमाजि ) खौ सायख'नाय जायो । गाहाय नेहाथारि महरै हरेश्वर बसुमतारि , लोगो नेहाथारि महरै फारियै - राजेश नार्जारि ( धेमाजि ) , रबेन दैमारि ( सनितपुर ) , राजु नार्जारि ( बिश्वनाथ सारिआलि ) , बुंथिगिरि महरै बिसजित दैमारि ( लखिमपुर ) , लेडाइ बुंथिगिरि महरै कैलास बसुमतारि , सुजुगिरि बसुमतारि आरो रैदुब बसुमतारिमोनखौ सायख'नाय जायो ।

बिटि आरनि बाइजोयाव थानाय बारग' एनडिएफबि केडारफोरा क - अर्डिनेसन कमिटि दाफुंबाय

कक्राझार , 8 जानुवारी : कच राजबंशि हारिसानि राव , हारिमु , हा , अरायथा रैखाथिनि बिथिङाव गोख्रों खामानि मावनाय आरो अबथिरायै जिउ बाउसोमनाय हारिसानि मुंख्लंफोरखौ गोसोखांथिनानै 8 जानुवारिखालि फालिनाय जायो आसामनि कच राजबंशि गोबां थानाय गाहाय ओन्सोलाव मुंख्लं सान । बेबादिनो कक्राझार जिल्लानि सिङाव थानाय सेरफांगुरिआव फालिनाय जायो 20 थि मिरु मुंख्लं सान । सेरफांगुरि कल'बारिआव आक्रासुनि आफादगिरि कर्मेस्वर रायआ मासि सामलायनाय मिरु मुंख्लं सानआव बराय बिबुंथि लाखिनानै आफादनि गाहाय नेहाथारि जिबेस्वर रायआ बुङोदि , कच राजबंशिफोरा आसामनि मोनसे हारिसा । कच राजबंशि हारिसानि आलादा कमतापुर राइज्यो दाफुंनाय आरो एसटि खालामनांगौनि दाबिजों सोमावसारबोबाय थादों । जाय समाव सोमावसारनायनि गेजेरजों गोबां दैदेनगिरिफोरा जिउ बाउसोमनो गोनां जादों आरो बिसोरखौ गोसोखांथिनानै दिनैनि सानआव मुंख्लं सान फालिनाय जायो । सरकारआ दाबिफोरखौ जेरैखि - जाया मावफुंनानै होनांगोन होन्नानै बिबुंथियाव दाबि खालामो जिबेस्वर रायआ । बेलासिनि 2.58 रिंगायाव गाहाय आलासि महरै बे मुंख्लं सान फालिनाय हाबाफारिआव आसाम सरकारनि मन्थ्रि हिमन्त बिस्व शर्माया बाहागो लायो । हिमन्त बिश्व शर्माजों लोगोसे राइज्यो सभानि बारग' एमपि बिस्वजित दैमारि आरो टुरिजिम बिफाननि मासिगिरि जयन्त मल्लआबो आलासि महरै बाहागो लादोंमोन । गाहाय आलासि महरै मन्थ्रि हिमन्तआ गावनि बिबुंथियाव फोरमायनाय बादिब्ला , चिलाराय मुंजों गंसे मुलुग सोलोंसालि फसंनाय जागोन । कमतापुर अटनमास काउन्सिल दाफुंनायाव आबुं जानो गेजेराव दान मोनसेल' सम दंसै । बे हाखौ रावबो आइन बेरेखा सुबुंनो फान्नो मोना बेखौ सिगाङाव दोन्नानै साफ्रोमबो सांग्रां नोजोरजों बिबान लानांगौ । मानोना धुबुरी , सालमारा , गवालपारा बायदि जिल्लायाव थांनाय 50 बोसोरनि सिगां हानि फोरमानलाइखौ कच राजबंशिफोरा मोन्नो हागोन । आसाम सरकारआ कच राजबंशि हारिसानि सोमावसारनायाव जिउ बाउसोमनाय सा 14 मुंख्लं नख'रनो 5 लाख राङै अनसुंथाय होनाय जागोन । खौरांगिरिनि सिगाडाव हिमन्तआ कृषकनि दैदेनगिरि अखिल गगैनि बिमानि सोंथि खालामनायनि सोमोन्दै बुङोदि , जों साफ्रोमबो बिमाफोरखौ मान होयो आरो सिबियो । गुबुन फार्सेथिं आक्रासुनि बोसोनगिरि हितेस्वर बर्मनआ कच राजबंशि हारिसानो एसटि होनाय आयदाखौ रायखांनानै जों सरकारनि बिफाव लानायखौ गोजोन्नाय गैया होन्नानै बुंनायजों लोगोसे आफां आसामनि गेजेराव चिलाराय मुंजों मुलुग सोलोंसालि फसंनो लानाय आरो कमतापुर अटनमास काउन्सिल दाफुंनायनि हाबाफारिखौ फैगौ दानसेनि गेजेरावनो आबुं जागोन होन्नानै मन्थ्रिआ शर्माआ रायखांनाय बाथ्राखौ साबायखर बाउयो । मिरु मुख्लं साननि गेवलां मेलआव दुलाराय बर' फरायसा आफादनि गाहाय नेहाथारि लरेन्स इसलारि , नाथयगी फरायसा आफादनि दैदेनगिरि आरो गुबुन गुबुन हारि - हारिसानि दैदेनगिरिफोराबो बाहागो लादोंमोन ।

आफां आसामाव चिलाराय मुलुग सोलोंसालि फसंगोनः हिमन्त

गुवाहाटी , 24 आगस्ट : आसाम हायार सेकेन्डारि इडुकेसन काउन्सिल सुंदयै एएइचएसइसि बायदि सोलिफु बोसोरनि सोलोंथाय फरा - फारिखौ खमायगोन सेबाया । सेबाया मोनसे सुलुङव मिथिहोनाय बायदिब्ला सोलिफु बोसोरनि सोलोंथाय होनाय फरा - फारिखौ खमायनायनि थांखि लादों । नाथाय माब्लानिफ्राय फरायसालिफोरनि फोरोंथाय होनाया जागायजेनगोन बेनि सायावसो फरा - फारिखौ खमायनायनि थांखि लागोन । जौसिन सोलोंथाय आन्जाद एबा मेट्रिक आन्जादआ 2022 माइथायाव दानसे फावसयनो हागौ होन्नानै सुलुङाव मिथिहोदों । मख'नो गोनांदि , करना भाइरासनि थाखाय आसाम हायार सेकेन्डारि इडुकेसन काउन्सिलआ थांनाय माखासे साननि सिगां सोलोंथायनि फरा - फारिखौ 30 जौखोन्दो खमायनायनि बाथ्राखौ फोसावना होबाय । फारसेथिं फैगौ 29 आगस्टआव खुंनो गोनां सोलोंथाय आफादनि जथुमनायासो बे थांखिखौ लानाय जागोन ।

सेबायाबो बोसोरनि सोलोंथाय फरा - फारिखौ खमायनो हागौ

बिटिआरनि दैबाना , हा खुरख'नाय जेंनाखौ सुस्रांनो नाजागोन गोदान सरकारआ भवानीपुर , 8 जानुवारीःबिटिआर खुंथायनि दै सम्पद बिफाननि मावफुं सोद्रोमा उखिल मोसाहारिआ 8 जानुवारीखालि सालबारि बियाबआव बेकि , पहुमरा , रुपही दैमाया गाज्रियै हा खुरखानानै दोन्नाय जायगाखौ नायगिदिंहैदों । मख'नो गोनांदि , बेकि दैमाया मानास नेसनेल पार्कनि साखाथि एलेंमारि , बाङअरपार ओन्सोलाव गाज्रियै हा खुरख'नाय जायगाखौ नायगिदिंहैदों मावफुं सोद्रोमा उखिल मोसाहारिआ । बेनि अनगायैबो मोसाहारिआ पहुमरा दैमाया खुरख'नाय रुपही ओन्सोलजों लोगोसे राजाबिल , करेबारि , दावराइबारि , लाहरीपारा बायदि ओन्सोलावबो हा खुरखानायखौ नायगिदिंहैयो । गुबुन मोनसे रायखांजाथाव बाथ्रादि , सिगाङाव बेकि आरो पहुमरा दैमानि हा खुरखानायखौ होबथानायनि मुङाव दै सम्पद बिफाननि मावफुंनायनि राहा लायै बिथांखिफोरखौबो गोनांथि होयो मावफुं सोद्रोमा उखिल मोसाहारिआ । गुबुन फार्सेथिं सालबारि बियाबआव बेकि , पहुमरा दैमाया दैज्लां समाव जाय़ गिख्रंथाव थासारि सोमजिहोयो बेखौ सांग्रांथि होनो दैबाना आरो हा खुरख'नायखौ होबथानो थाखाय गोनांथार राहा लानो जायगानि राइजोराजाफोरा दाबि खालामो मावफुं सोद्रोमा मोसाहारिनि सिगाङाव । मावफुं सोद्रोमा बिथाङा सालबारि बाजारआव हा खुरखानाय ओन्सोलखौबो नायगिदिं हैयो । बिटिआर खुंथायनि मावफुं सोद्रोमा मोसाहारिआ सालबारि बियाबआव बेकि , पहुमरा दैमानि दैबाना , हा खुरखानाय जेंनाखौ सुस्रांनो थाखाय थि समावनो बिथांखि मावफुंनानाय जागोन होन्नानै बाथ्रा होयो । दुलाराय बिटिआर ओन्सोलावनो सोलिबोनाय दैबाना आरो हा खुरखानाय थासारिखौ नायगिदिंनानै बे जेंनाखौ होबथानायनि थाखाय थि समावनो गोनां बिथांखिखौ मावफुंनाय जागोन होन्नानैबो मावफुं सोद्रोमाआ मिबथिहोयो । मावफुं सोद्रोमा उखिल मोसाहारिनो दै सम्पद बिफाननि बिबानगिरिजों लोगोसे इउपिपिएलनि सालबारि जिल्ला आफादनि गाहाय नेहाथारि बिनद मोसाहारि , दोलोनि मिरु आइजो आफादनि गाहाय नेहाथारि बिउटि बसुमतारि , सालबारि जिल्ला लाइमोन आफादनि आफादगिरि सत्यजित बर'आबो जेंनानि सायाव मिबथिहोयो ।

सालबारिआव मावफुं सोद्रोमा उखिल मोसाहारिआ बेकि , पहुमरानि हा खुरखानायखौ नायगिदिंहैदों

कक्राझार , 11 जानुवारीः गुवाहाटीनि मासखवा आइ टि ए सेन्टाराव 10 जानुवारि रबिबारखालि खुंनाय मोनसे मेहेर गोनां हाबाफारिनि गेजेरजों 17 थि बड'फा उपेन्द्र नाथ ब्रह्म सुबुंथिनि फाइखि बान्थाखौ गागि सोलोंथायगिरि , गान्धीजीनि सान्थौजों सोलिग्रा आरो दिल्ली मुलुग सोलोंसालिनि संस्कृत आयदानि प्र . रमेश चन्द्र भरद्वाजनो 2020 माइथायनि बे बान्थाखौ गथायनाय जायो । बे मान गोनां बान्थाखौ गथायनानै होयो उपेन्द्र नाथ ब्रह्म ट्रास्ट आरो दुलाराय बर' फरायसा आफाद ( एबसु ) आ । बे बान्थायाव दङ 1 लाख रांनि गांसे चेकजों लोगोसे इन्दि सिनि गस्ला , आर'नाइ आरो गंसे मुसुखा । बान्था गथायनायनि सिगां हाबाफारि बादियै बड'फा उपेन्द्र नाथ ब्रह्मनि सावगारियाव बिबार बाउग्रोयो प्र . रमेश चन्द्र भरद्वाजआ । बान्था गथायनाय बे हाबाफारियाव बाहागो लायो बिटिआरनि सिफ प्रमद बर' , इउ एन बि ट्रास्टनि मासिगिरि ड ० सुबुं बसुमतारि , राइज्यो सभानि बारग' एम पि फारियै उर्खाव गोरा ब्रह्म , बिस्वजित दैमारि , इउ एन एकाडेमिनि बिथोनगिरि कृष्णगपाल बसुमतारि आरो गोबां मान गोनां सुबंफोरा । गागि खौरांगिरि आरो राइज्योयारि फोरमायथि कमिसनार समुद्र गुप्त काश्यपनि मासि सामलायनायाव खुंनाय बे बान्था गथायनाय हाबाफारियाव ट्रास्टनि मासिगिरि ड ० सुबुं बसुमतारिआ बुङोदि , बे मान गोनां बान्थाखौ प्र . भरद्वाजनो बिथांनि थुनलाइयारि आरो समाजयारि बिथिङाव गिदिरथार बिफाव लाबोनायनि थाखाय होनो मोन्नानै ट्रास्टआ जोबोर गोजोन्नाय मोनदों । गिबि खेबनि थाखाय 2004 माइथायाव उपेन्द्र नाथ ब्रह्म सुबुंथिनि फाइखि बान्थखौ बर' थुनलाइ आफादनि बारग आफादगिरि आरो गागि लिरगिरि रुंसारि यगेन्द्र कुमार बसुमतारिनो गथायनानै बे बान्था होनायखौ जागायजेन्दोंमोन । उपेन्द्र नाथ ब्रह्म सुबुंथिनि फाइखि बान्था रान्नाय बे हाबाफारियाव गाहाय आलासि महरै बाहागो लाफैयो गागि खौरांगिरि आरो नर्थ - इस्ट लाइभनि इडिटर इन चिफ वाजबीर हुसेइनआ । बिथाङा गावनि बिबुंथियाव बड'फा उपेन्द्र नाथ ब्रह्मखौ गिबि खेबनि थाखाय गुवाहाटीयाव लोगो मोनजेन्दोंमोन होन्नानै बिथांखौ मोगथाङारि मोन्दांथिजों सिगांलांग्रा थार दैदेनगिरि आरो बर'फोरजों लोगोसे गुबुन गुबुन उन गोग्लैसोनानै थानांनाय सुबुं हारिनि थाखाय मोन्थाय बिख'नायनि सोमावसारनायाव नांथाबदोंमोन । प्र . भरद्वाजआ बान्था आजावनानै बुङोदि , दुलाराय बर' फरायसा आफादनि दैदेनबोनायजों दिनै बर' राव हारिमुआ जौगाखांनो खाबु मोन्दों , बे राव हारिमु आरो थामोन्थानि मोन्थायखौ मोन्नो थाखायनो बड'फा उपेन्द्र नाथ ब्रह्मनि दैदेन्नायाव सोमावसारनानै दिनैनि बे थासारियाव बर'फोरा सौफैनो हाबाय होन्नानै बुङो ।

बड'फा इउ एन ब्रह्म सुबुंथिनि फाइखि बान्थाखौ प्र . रमेश चन्द्र भरद्वाजनो गथायबाय

कक्राझार , 9 जानुवारीः दिनै गोदान बिटिसि सरकारनि गिबि बाजेद जथुम्मायाव प्रमद बर' दैदेन्नाय इउपिएिल , बिजेपि आरो जिएसपिनि जुथाय सरकारआ 2020.21 रांखान्थि बोसोरनि थाखाय बिटिसिनि मोन 39 बिफाननि थाखाय गासै 1741 कौटि 69 लाख 06 रोजा रांनि बेरेखा हान्जा गैयै सदनाव बाजेट थिसन्नानै गनायथि होयो । बिटिसि सिफ प्रमद बर'आ बुङो - खुंथाय गोहोयाव थायोब्लाल' सदनाव फैनाय आरो खुंथायाव गैयाब्लानो सदनाव नुजाफैयैआ जोबोद सोंखारिथाव बाथ्रा । मानोना राइजोराजाफोरा बिसोरखौ सायख'नानै राइजो - राजानि थान्दै महरै दैथायहरदों , बेखायनो बेरेखा दोलोनि एमसिएलएफोरा सदनाव नुजानानै बाजेद सेसनाव बाहागो लानाया जोबोद गोनांथार मावनो गोनां बिबान । जथुम्मा जागायनायनि उनावनो इउपिपिएलनि एमसिएलए सन्जय स्वर्गियारिआ दैखांनाय आयदानि सायाव फिन होनानै बिटिसिनि डिपुटि सिफ गबिन्द बसुमतारिआ सदनआव बुङोदि , बारग' एनडिएफबि केडारफोरखौ फिन फसंथाफिन्नायनि मुङाव मिरु सरकारआ 4 लाख आरो आसाम सरकारनिफ्राय 2 लाख गासै 6 लाख खहा सुफुंथाय होगोन सोमावसारनायाव जिउ बाउनाय मुंख्लं एनडिएफबि सोद्रोमाफोरनो । बेजों लोगोसे बारग' एनडिएफबि सोद्रोमाफोरजों लोगोसे बर' लाइमोनफोरखौ सिआरपिएफ , आइआरबिएन , सिआइएसएफ बायदि रैखाथि हान्जायाव थिसन्नायनि सरकारआ बाथ्रा होदों होन्नानैबो बिथाङा फोरमायो । बेराफार्से जेलाव जोबजानानै थानाय एनडिएफबि सोद्रोमाफोरनि केसफोरनि सोमोन्दै फैगौ 24 जानुवारीआव कक्राझारआव फैनो गोनां मिरु नख'र मन्थ्रि अमित शाहजों गुवारै सावरायनायनि बाथ्रा बुङो । सोमावसारनाय समाव भुटानआव जोबजानानै दंगासिनो थानाय सा 25 बारग' एनडिएफबि सोद्रोमाफोरखौ दिहुन्नानै लाबोनायनि थाखाय मिरु सरकारखौ भुटानजों सावरायनायनि राहाफारि लानायनि बाथ्राबो सदनआव थिसनो डिपुटि सिफ गबिन्द बसुमतारिआ । बे गिबि बाजेट जथुम्मायाव गासै 1741.6906 एबा गासै 18 जौ कौटि रांखौ 2020 21 रांखान्थि बोसोरनि थाखाय बाजेटआव थिसन्नाय जादोंब्लाबो थांनाय हाग्रामा महिलारि सामलायनाय सरकारनि समाव 2000 कौटिनिखुइबो बांसिन लायेबेलिटिज दङहोन्नानै सदनआव फोरमायथियो बिटिआरनि सिफ प्रमद बर'आ । बेनि गेजेराव सुबुं बानायफुं बिफानाव 1000 कौटि आरो चिडि बिफानाव 350 कौटि लायेबेलिटिज दङ होन्नानै बुङो । गिबि बाजेट जथुम्मायाव बाहागो लायै हाग्रामा महिलारि दैदेन्नाय बेरेखा दोलोनि सायाव सोंखारिनानै बिटिआरनि सिफ प्रमद बर'आ हाग्रामा महिलारिखौ राइजो - राजा सुबुंफोरनि थाखाय नङा गोहोनि थाखायल' सरकार सालायदोंमोन होन्नानै बुङो । बे बाजेट जथुम्मायाव नुजाफैयालासे राइज्योनि मन्थ्रि चन्दन ब्रह्मआ चिराङाव गावसोरनि दोलोनि गासैबो एमसिएलएफोरखौ लानानै पिकनिक जादों होन्नानै बर'आ बुङो - जिबा बोसोरनाङै संसदयारि रोंगौथि गोनां , मोनसे समनि बिटिसिनि डिफुटि सिफ आरो आथिखालसिम मन्थ्रि जानाय ब्रह्मनि बे रोखोम बिबान गैथारैनि हाबाया गनायथाव जायाखै आरो गनतन्त्रखौ मान होयै खालामनाय जादों होन्नानै अजद होनानै सोंखारियो ।

गोदान बि टि सि सरकारनि गिबि बाजेटआव 2020.21 रांखान्थि बोसोरनि थाखाय मोन 39 बिफाननि गासै 1741 कौटि 69 लाख 16 रोजा रांनि बाजेट थिसनबाय

गोदान दिल्ली , 12 जानुवारी : भारत हादरनि गेजेराव दासान्दि कभिड - 19 नि गोसारनाया सोलिबाय थानायनि गेजेरावनो गुबुन मोनसे बेरामनि गोसारनायजों माखासे राइज्योफोरा मोनसे खैफोदजों मोगा - मोगि जानांदों । मिबथिनाय बादिब्ला , हादरआव दासिम कभिड - 19 नि गोसारनाया सोलिबाय थानायनि गेजेरावनो गोबां राइज्योफोराव बार्ड फ्लुनि गोसारनाया गोबां गोहोम खोख्लैदों । बेफोर राइज्योफोराव एबियन इनफ्लुएन्जानि गोसारनाय होन्नानै मिबथिनाय जादों । गुबुन फार्सेथिं बेफोर राइज्योफोरनि अनगायैबो गुबुन राइज्योआवबो बार्डफ्लु बेरामनि गोसारनाया बारस्लायनो हमदों । दासान्दि उत्तर प्रदेश आरो उत्तराखन्डआव बार्डफ्लुनि गोसारनाया जागायजेन्नो हमदों । बे गिथावना थासारिनि समाव जिब - जुनात फिसिग्रा आरो डायेरी बिफाननि बिबानगिरि सुलुङा मिबथिहोनाय बादिब्ला , उत्तर प्रदेशनि कानपुरआव थानाय दाव दोनग्रा न'आव दावराइनि गांनि सेम्पलखौ आन्जाद खालामनायाव पजिटिभ मोन्नाय लोगो लोगो थासारिआ दुंहाव जायो । एरैहाय उत्तराखन्डनि खतडार आरो डेहराधुन जिल्लायाव दावखानि फारियै थैनायनि सायाव आन्जाद खालामनायनि गेजेरजों बार्डफ्लुनि सन्देरनाय एबा गोसारनायखौ मिबथिनो मोनो । बेनि अनगायैबो दिल्लीआव दावखा आरो गुबुन रोखोमनि दावफोरा थैनाय जाथायनि सायावबो आन्जाद खालामनायजों बार्डफ्लुनि सन्देरनायखौ मिबथिनो मोन्दों । राजस्तान , गुजरात , महारास्ट्र , झारखन्ड बायदि राइज्योफोराव दासान्दि बार्डफ्लुनि गोसारनाया जागायजेन्दों ।

हादतनि गोबां राइज्योफोराव बार्ड फ्लुआ गिथावनायै गोसारदों

उदालगुरि , 12 जानुवारी : बिटिआर गोरोबथानि मोनफ्रोमबो दफाफोरा फारि - फारियै मावफुं जायोब्ला दुलाराय बिटिआर ओन्सोलावनो जौगानाय फैगोन । गोदानै दाफुंनाय बिटिआर खुंथाया बिटिआर ओन्सोलनि गुबुन गुबुन हारि - हारिसानि जौगानाय , समान मोन्थायनि थाखाय खामानि मावलांगोन होन्नानै जों मिजिंथिदों । बे बाथ्राखौ बुंदों दुलाराय बर' फरायसा आफादनि आफादगिरि दिपेन बर'आ । भेरगाव दुलाराय बर' फरायसा आफादनि खुंगा 31 थि बोसोरसालिया जथुम्मानि 11 जानुवारिखालि जोबथा साननि गेवलां मेलआव गाहाय आलासि महरै बाहागो लानानै बेबादि गोनां बाथ्राखौ बिथाङा बुंथियो । फरायसा आफादनि दैदेनगिरिआ गावनि बिबुंथिआव बुंबावोदि , दानिया भिसिडिसिनि सियारमेन , सोद्रोमाफोरनि रां लुथिनाया गैलिया । दानिया ओन्सोलनि दुलाराय जौगानाय बिथिङावसो गोनांथारै खामानि मावनायनि सम फैबाय । बिटिआर ओन्सोलाव खुंथायखौ गोख्रोङै दाफुंनायजों लोगोसे जौगाखां खामानि - दामानिफोरखौ मावफुंनायाव दैदेनगिरिफोरा गोसो होनांगोन । ओन्सोलनि जौगानाय जायोब्ला साफ्रोमबो मुलाम्फा गोनां जागोन । बे गोहोनि थाखाय राइजो - राजा सुबुंफोरा आथिखालनि बिटिआर खुंथायखौ सायख'नानै दैथायहरदों आरो बेनि थाखाय जों साफ्रोमबो जौगाखांनायखौ लानानै मिजिंथिना दङ । बिसायख'थिनि सिगांजों मेल - मिथिंनि गेजेरजों बाथ्रा होनाय बादियै मोनसे गेनाखान्थि उदां सरकार दाफुंनायनि थाखाय साफ्रोमबो नाजानाया गोनांथार । बन्द जानानै थानाय जौगाखांनि खामानि - दामानिखौ दानिया सिगां फार्से लांनायनि थाखायसो 6 दाननि माव बिबाननि थाखाय भिसिडिसिफोरखौ दाफुंनाय जादों । 6 दाननि उनावनो बिसायख'थिनि गेजेरजों भिसिडिसिफोरखौ फिन दाफामफिन्नाय जागोन । दुलाराय बर' फरायसा आफादआ गुबुन गुबुन हारिहारिसाफोरनि गेजेराव गोजोन - खौसेथि , बिदा - फंबाय सानलायनायनि गेजेरजों सिगांफार्से आवगायलांनांगोन होन्नानै बिथाङा गावनि बिबुंथियाव फोरमायो । भेरगाव सारिआलि बड'फा फोथाराव भेरगाव एबसुनि आफादगिरि मैथुन खुंगुर बर'नि मासि सामलायनायाव जानाय गेवलां मेलआव आलासि महरै बाहागो लायो बिटिआर खुंथायनि लेङाइ गाहाय खुंगिरि गबिन्द चन्द्र बसुमतारिआ । गावनि गाहाय आलासिनि बिबुंथियाव लेङाइ गाहाय खुंगिरि बसुमतारिआ सिगांनि बिपिएफ दोलोनि दैदेन्नाय सरकारआव गोबां गेनाखान्थि सोलिनाया बे खेबआव सोलिनाय नंलिया होन्नानै बुङो ।

बिटिआर गोरोबथानि दफाफोरा माव'फुं जायोब्ला फारफ्रोमावबो जौगानाय फैगोनः दिपेन बर'

कक्राझार , 12 जानुवारी : खौरां बिजोंनि फोथाराव गोब्राब थासारिनि गेजेरजोंब्लाबो गावखौ बाउसोमानानै राइजो - राजा आरो समाजनि थाखाय सिबिथाय होनायखौ मान होनानै आसामनि गिबि मन्थिनिफ्राय 11 जानुवारिखालि कक्राझार आरो चिरां जिल्लानि सरकारजों गनायजानाय खौरांगिरिफोरनो जिल्ला खुंथाय आरो फोरमायथाय आरो सुबुं फोनांजाब बिफाना आन्थोब गथायो । कक्राझार प्रेस क्लाबआव मोनसे हाबाफारि खुंनायनि गेजेरजों फोरमायथि आरो सुबुं फोनांजाब बिफाना कक्राझार जिल्लानि गासै सा 22 खौरांगिरिफोरनो 2021 गोदान बोसोरनि गिबि मन्थ्रिनि आन्थोबखौ गथायनानै होयो । बे आन्थोब एबा मुवा - बेसाद रान्नानै होनाय हाबाफारियाव बि टि सिनि सेक्रेटारि भवानी प्रसाद शर्मा , बि टि सिनि डिपुति सेक्रेटारि अनित्य कुमार ब्रह्म , बि टि सि फोरमायथि आरो सुबुं फोनांजाब बिफाननि गाहाय बिफानारि अन्सुमा महिलारि , कक्राझार डि आइ पि आर अ' त्रिदिब नन्दन बरामोनहा बाहागो लादोंमोन । चिरां जिल्लायावबो सार्किट हाउसआव खुंनाय मोनसे मेहेर गोनां हाबाफारिनि गेजेरजों लेङाइ जिल्ला बेंगिरि कर्मदेब ब्रह्मआ सा 8 खौरांगिरिफोरनो आन्थोबखौ गथायनानै होयो । गिबि मन्थ्रिनिफ्राय बे आन्थोबखौ मोन्नो हानाय साफ्रोमबो खौरांगिरिफोरा गोजोन्नाय आरो राइज्यो सरकारनिसिम साबायखर जासिनायजों लोगोसे बे आन्थोब होनाया थारैनो खौरांगिरिफोरनि थाखाय थुलुंगाखांथाव होन्नानै फोरमायो । लोगोसे खौरांगिरिफोरनो उननि समावबो बेबायदि आन्थोब होलांबाय थागोनखौ मिजिंथिनाय फोरमायो । बे हाबाफारिनि गेजेरजोंनो आसाम सरकारा खौरांगिरिफोरनि थाखाय गोबांथार अन्सायलु बिथांखि आजावनानै लानाय जेरै - जार्नालिस्ट मेडिकेल वेलफेयार बिथांखि , जिउ खहा जानाय खौरांगिरिनि नख'रनो रांखान्थि अन्सुंथाय होनाय , खौरांगिरि नख'रारि मुलाम्फा फान्ड , प्रेस टुर , गुडउइल मिसन , रिपाब्लिक डे जार्नालिजम एवार्ड बायदि बिथांखिफोरनि सायावबो गुवारै सावरायलायनाय जायो ।

कक्राझार आरो चिरां जिल्लानि खौरांगिरिफोरनो गिबि मन्थिनिफ्राय आन्थोब गथायदों

बि टि सिआव सोलोंथायनि थाखाय गोदान आइन थिसनगोनः प्रमद बर 'कक्राझार , 12 जानुवारी : बि टि सिनि गाहाय थावनि कक्राझार सहरनि साहा फार्से साखाथियाव थानाय तितागुरि गोजौ फरायसालिनि बेंखनाव गोदानै लुफुंनाय कस्टुरबा गान्धी बालिका बिद्यालय हिन्जावसा हस्टेलखौ 11 जानुवारि समबारखालि बेखेवनानै होयो बि टि सिनि गाहाय खुंगिरि प्रमद बर'आ । राइज्यो सोलोंथाय बिफाननि सर्बसिक्षा अभियान बिथांखिनि सिङाव लुफुंनाय बे हिन्जावसा हस्टेलखौ बेखेवनायजों लोब्बा लाखिनानैनो ओन्सोलनि राइजो - राजा आरो तितागुरि गोजौ फरायसालिनि फरायसुला - फरायसुलिफोरखौ लाफानानै मोनसे मेलबो खुंनाय जायो । हस्टेलखौ बेखेवनाय एबा रिबन हास'खांनायनि उनाव बिटिसि गाहाय खुंगिरि बर'आ हस्टेलनि खथाफोराव हाबनानै नायगिदिंखांनायनि उनाव मेल खुंनायाव बाहागो लायो । बिथां बर'आ बि टि सि हालामाव जर'खायै गामियारि ओन्सोलाव सोलोंथायनि मानदान्दाया जौगासिन्नांगौनि सायाव गोनांथि होनानै सोलिफु बि टि सि सरकारा सोलोंथाय आबहावाखौ गोग्गो आरो गुन गोनां सोलोंथाय होनायनि फार्से गोख्रों राहा लागोननि खोथा होयो । गावनि बिबुंथियाव बि टि सिनि गाहाय खुंगिरि प्रमद बर'आ बुंबावोदि , गुदि सोलोंथायनिफ्राय जागायनानै गासै फरायसाफोरनि केरियारनि थाखाय थाबैनो सरकारा सार्भे खालामनायनि राहा लागोन । सासे फरायसानाव खेबथामै सोंथि सोंनाय जागोन , फरायसाया जिउआव मा जानो हास्थायो । बिसोरनि थाखाय साखा - फारानि राहाखौ सरकारा खालामनानै होगोन । बि टि सिआव सोलोंथायनि मानखौ जौगाहोनो आरो गुन गोनां सोलोंथाय होनायनि थाखाय गोदान सोलोंथाय आइन थिसनगोन । सह र ओन्सोलजों लोगोसे गामियारि ओन्सोलनि फरायसुला - फरायसुलिफोरखौ सोलोंथाय बिथिङाव समानै लांफानायनि राहाखौ सरकारा थाबैनो लागोन होन्नानै प्रमद बर'आ फोरमायथिबावो ।

तितागुरिआव गोदानै लुफुंनाय कस्टुरबा गान्धी हिन्जावसा फरायसालिनि हस्टेल बेखेवदों

कक्राझार , 2 फेब्रुवारीः बर' हारिनिफ्राय दासिम गोबां बादायारिफोरा मुलुगनां थाखोनि गुबुन गुबुन इभेन्टयाव देरहाबोनो हानायजों हारिखौ गोग्गानाय खालामनो हादों । बेबायदि समावनो कक्राझार सदर सहरजों नांजाबनाय तेङपारानि सासे हाइनारिया मुलुगनां थाखोनि बादायलायनायाव देरहानो हानायाव जाफुसारदों । मिथिनाय बादिब्ला गुवाहाटी नोगोरमानि आइटिए मासकवाआव 31 जानुवारीखालि खुंनाय मिस नर्थ - इस्ट इन्डिया इन्टारनेसनेल ग्लबेल 2021 नि किडस केटागरि ग्रुप - बिनि साबसिन रेमवाक महरै सायख'जायो एबा देरहानो हायो कक्राझार तेङपारानि थागिबि हिरन्जय बसुमतारि आरो जसदा ब्रह्मनि आंगो फिसानो नन्दिता बसुमतारिआ । वार्ड नं 5 तेङापारानि 11 बोसोर बैसोनि थराइना नन्दिता बसुमतारिआ दासान्दि कक्राझारनि रियेलिटि पाब्लिक स्कुलआव 5 थाखोयाव फरायगासिनो दं । लाइमोन बैसोयावनो नन्दिता बसुमतारिआ बे मुलुगनां थाखोनि मुखुद एबा बिमुंखौ देरहानो हानायजों गावनि बिमा - बिफा , नख'र आरो बर' हारिखौ जोबोद गोग्गाथाव आरो देरगाथाव खालामनो हादों । t here . . .

कक्राझार तेङपारानि नन्दिता बसुमतारिआ मिस नर्थ - इस्ट इन्डिया इन्टारनेसनेल ग्लबेल 2021 आव देरहादों

जोंनि गेजेराव बांसिन सुबुंफोरानो सजनाखौ बाहायो , नाथाय खालि ओंख्रि संनाय समावल' । अदेबानि सजनाआ जैरै बादियै देहानि मुलाम्फा होयो बेनि थाखाय नोंथाङा बेखौ गावनि गासै ओंख्रियाव बाहायनांगौ । मानोना सजना जानाया देहानि थाखाय जोबोद मुलाम्फा गोनां । बेखौ ओंख्रियाव होनायनि अनगायैबो सुप , शरबक , आसार बानायनाय आरो सालादआवबो होनो हागोन । बबेखानि बेयाव माखासे एरैबादि गुणफोर दङ , जायनि सोमोन्दै नोंथांमोनहा मिबथिफेरा जानांगौ । बेनिखायनो जों बेयाव नेमखान्थि बादियै सजना जानायनि मोन 7 मुलाम्फाफोरनि सोमोन्दै सावरायगोन । ( 1 ) जुदि नोंथांनि ब्लाड सुगार लेभेलआ बाराब्ला नोंथाङा गावनि जाग्रा आदाराव सजनाखौ बाहायनो हागोन । बेयो देहायाव ब्लाड सुगारनि लेभेलखौ कन्ट्रलै लाखिनायाव मदत खालामो । ( 2 ) सजना ( ड्रमस्टिक ) आव थानाय भिटामिन - सि आरो गुबुन गाज्रि जिबख्रिफोरनि गुण आरो गगा मोन्नाय , गुजुनाय बायदि बोथोरारि इन्फेक्सनफोरखौ होबथानायाव मदत खालामो । ( 3 ) सजना ( ड्रमस्टिक्स ) आव केल्सियाम आरो आयरनजों बुंफबनानै थायो , जाय गोखों बेगेंफोरनि थाखाय गोनां । बेनि जाहोनाव गोर्बोआव थानाय आइजोफोरखौ सजना ( ड्रमस्टिक्स ) जानो थाखाय बोसोन होनाय जादों । ( 4 ) सजना ( ड्रमस्टिक ) आव थानाय फाइबारआ मोनसे जोबोद मख'जाथाव देरहोग्रा - लावहोग्रा गुण , जाय नोंथांनि बाउल मुभमेन्टखौ ट्रेकआव लाखिनायाव मदत खालामो । बेनि अनगायै बेयाव भिटामिन - बि नियासिन , राइबफ्लबिन आरो भिटामिन - बि 12 थायो , जाय नोंथांखौ गेस्ट्रिक जेंनानिफ्राय रैखा खालामो । ( 5 ) सजना ( ड्रमस्टिक ) आव थानाय एन्टिबायटिक एजेन्टआ थैखौ सोदांनायाव साबस्रांनाय लाबोयो , जाय थैयाव थानाय अक्सिजेननि थाखोखौ साबसिन खालामनायाव मदत खालामो । ( 6 ) कभिडनि समाव सजना ( ड्रमस्टिक ) आ हां लानायनि जेंना गोनां बेरामिनिफ्राय रेखा खालामनायाव जाफुंसार महरै फोरमान जादों । बेयाव थानाय एन्टि - इनफ्लेमेटरी गुणआव बेयाव जोबोद हेफाजाब होयो । ( 7 ) बेयो आइजोफोरनि आथोनारि अंग'खौ जौगाखां होनायाव मदत खालामो । मानोना बेयो जिंकनि मोनसे गिदिर फुंखा । बेनिखायनो नोंथांमोननि गेजेराव जायफोर सुबुङा सजना ( ड्रमस्टिक ) जाया बिसोरो गावनि जाग्रा आदारजों ड्रमस्टिकखौ लाफानानै बेनि मुलाम्फानि गोजोन्नाय लानो हागोन ।

सजना ( ड्रमस्टिक्स ) आ देहाजों लोगोसे आथोनारिनि थाखायबो मुलाम्फा गोनां

धुबुरी , 24 आगस्ट : धुबुरी पुलिसआ रबिबारखालि मोनसे समाव आयेन बेरेखायै फालांगि महराव लांनाय पिकआप टेम्प'निफ्राय मा 37 मोसौफोरखौ बोखांदों । आयेन बेरेखा खामानिआव फालांगिफोरा मोसौ लांनो थाखाय गंसे स्करपिय गारिखौबो बाहायदों होन्नानै मिबथिनो मोन्दों । धुबुरी पुलिसआ जिल्लानि गुबुन गुबुन जायगानिफ्राय बेफोर मोसौफोरखौ बोखांनो हादों । लोगोसे बे जाथायाव धुबुरी पुलिसआ गौरिपुर पुलिस थानानि सिङाव थानाय तियामारि गामिनि साइफुल हकखौ खानो हादों । गुबुन फार्सेथिं धुबुरी पुलिसआ गान्जा फानग्रा सैजल मिश्रा मुंनि सासे सुबुंखौबो धुबुरी जिल्लानि सेनपारा ओन्सोलनिफ्राय खानो हादों ।

धुबुरी पुलिसआ आयेन बेरेखायै फालांगि महराव लांनाय मा 37 मोसौफोरखौ बोखांदों

कक्राझार , 13 जानुवारीःबिटिसिनि गाहाय थावनि कक्राझारखौ सिटी अफ पीस एबा गोजोननि नोगोर महरै दाफुंनो सिगाङाव फोसावखानाय बादियै बिटिसिनि गाहाय खुंगिरि प्रमद बर'आ बे हाबाफारिखौ मावफुंनो थाखाय राहा जागायनायखौ नुनो मोन्दों । बेनिनो बिदिन्थि महरै 12 जानुवारिखालि कक्राझार जिल्लानि सिङाव थानाय कारिगावनि माहारियारि राजा लामायाव गाव - गावनि नख'र दैदेन्नो थाखाय नारें कमला फिथाय फानग्रा गोबां बर' आइजोफोरनो बिटिसिनि गाहाय खुंगिरि प्रमद बर'आ गावनि फार्सेनिफ्राय ओन्थोब महरै गंफा गंफा गार्डेन साथा रान्नानै होयो । कारिगावनि गेजेरजों सिंखावलांनाय 31 नं माहारियारि राजा लामा सेराव नारें कमला फिथाय फान्नाय आइजोफोरनो गासै गं 32 साताफोरखौ गाहाय खुंगिरि बर'आ अन्थोब महरै रान्नानै होयो । बे साताफोरखौ सिटी अफ पीस बिथांखिनि जोहै रान्नाय जादों । साता रान्नाय बुब्लियाव गाहाय खुंगिरि प्रमद बर'आ बुंदोंदि , कक्राझार जिल्लानि कारिगावआव लामा सेराव कमला फिथाय फानग्रा आइजोफोरनि थाखाय आंनि फार्सेनिफ्राय फिसा अन्थोब । आं बिसोरनि गोब्राब खामानि मावनायखौ मान होयो । जेब्ला नोंथांमोनहा कारिगाव लामाजों थांगोन अब्ला अन्नानै बिसोरनि जिउखां राहाखौ गोख्रोंसिन खालामनो थाखाय बिसोरनि कमला फिथायखौ बाय । बिथाङा बुंबावोदि , बिटिसि खुंथायनि गाहाय बिखा नोगोर कक्राझारखौ गोदान सान्थौ आरो आदोबजों गोसो बोहोनो हानायबादि गोजोननि सहर महरै दाफुंगोन । एरैहाय कमला फानग्रा आइजोफोराबो बिटिसिनि गाहाय खुंगिरि प्रमद बर'आ गावसोरनो अन्थोब होनायखौ गोजोन्नाय फोरमायनानै साबायख'र जासियो । मख'नाय जायोदि , बावैसो सान सिगांबो प्रमद बर'आ कारिगाव लामाजों थांलाय - फैलाय खालामनाय समाव आइजोफोरनि कमला फिथायखौ बायनानै लांनायखौ नुनो मोन्दोंमोन ।

बिटिसिनि गाहाय प्रमद बर'आ लामायाव कमला फानग्रा आइजोफोरनो गार्डेन साथा ओन्थोब रान्नानै होदों

कक्राझार , 2 फेब्रुवारीःमैया फुंनि 11.00 रिंगासो समाव बड'लेन्ड हायुङारि गौथुमनि सेक्रेटारियेटआव गुबुन माखासे एमसिएलएफोरा समायखिरा लानाय हाबाफारिखौ खुंनाय जायो । बि टि आर खुंथायनि गाहाय खुंगिरि प्रमद बर' , लेङाइ गाहाय खुंगिरि गबिन्द बसुमतारि , बुंथिगिरि कातिराम बर'नि गाहायै नुजाथिनायाव सा 6 एमसिएलएफोरा संबिधाननि खान्थि फरायथिनानै प्रिन्सिफाल सेक्रेटारि चिधार्थ सिंनि सिगाङाव गोदान मावफुं सोद्रोमा महरै समायखिराखौ लायो । मिथिनाय बादिब्ला मैया 1 फेब्रुवारी , 2021 समबारखालि इउ पि पि एल दोलोनिफ्राय सा 3 एमसिएलए आरो बिजेपि दोलोनिफ्राय सा 3 एमसिएलएफोरा गोदान मावफुं सोद्रोमा महरै समायखिराखौ लायो । समायखिरा लानाय गोदान मावफुं सोद्रोमाफोरनि गेजेराव फारियै - ङ निलुत सर्गियारि , दावबायसा बर' , राकेश ब्रह्म , धर्म नारायान दास , रेवरेवा नार्जिहारि आरो सन्जिब तान्ति । बिसोर सा 6 गोदान मावफुं सोद्रोमाफोरनिसिम गाहाय खुंगिरि प्रमद बर'आ गोजोन्नाय फोरमायनानै गाहाम हामब्लायथिखौ जासियो । गावनि बिबुंथियाव गाहाय खुंगिरि प्रमद बर'आ मिथिहोनाय बादिब्ला दिनै खुंथायाव गुबुन सा 6 गोदान मावफुं सोद्रोमाफोरखौ मोन्नो हाबावनायजों आरोबाव गोख्रोंसिन जादों । जों मोनसे हान्जा हिसाबै बिटिआर ओन्सोलनि गासै सुबुंफोरनि सिबिथायनि थाखाय थाबैनो गाव गावनि मावबिबानखौ सामलायलांगोन । खौरांगिरिफोरनिनि सोंथि फिन्नाय होनो थांनानै गाहाय खुंगिरि बर'आ बुङोदि , बिटिसियाव नुजाथिनाय बेले - बेजे रांखान्थि जेंना आरो बिथांखिफोरनि सायाव नायसंनो थाखाय मावफुं सोद्रोमा रन्जित बसुमतारि आरो गौतम दासनि दैदेन्नायाव मोनसे नायबिजिरसंग्रा कमिटिखौ दाफुंनानै लानाय जाबाय । गावनि दैदेन्नाय बिटिआर खुंथायखौ मोनसे गेनाखान्थि उदां सरकार हसाबै लांनायनि थांखिजों दासान्दि ओन्सोलनि आबाद , सोलोंथाय आरो बायदि बिथिङाव खामानि मावनाया गोख्रै आवगायदों होन्नानै गाहाय खुंगिरिया मिथिहोयो । लोगोसेनो बे खुंथाया राइजो - राजाफोरनि आबुं हेफाजाबजों सुबुंफोरनि थाखाय मोजां खामानि मावलांनो हागोनखौबो मिजिंथि लाखियो गाहाय खुंगिरिया । मख'नो गोनांदि , मैया सा 6 गोदान मावफुं सोद्रोमाफोरनि समायखिरा लानायजों बिटिआर खुंथायाव दासिम

बिटिआर खुंथायाव सा 6 एमसिएलएफोरा गोदान मावफुं सोद्रोमा महरै समायखिरा लाबावबाय

गोदान दिल्ली , 2 फेब्रुवारी : मिरु रांखान्थि आरो कर्परेट मावफुं मन्थ्रि निर्मला चीतारमणआ मैया समबारखालि पार्लियामेन्टआव मिरु बाजेट 2021.22 खौ थिसनो । बे बाजेटआ गोदान जौथायनि गिबि बाजेट महरै गनायजादों आरो मिजिं थिथावै कभिड - 19 अलखदखौ नोजोर लाखिनानै मोनसे डिजिटेल बाजेटबो महर होनाय जादों । आत्मनिर्भर भारतनि भिजन बानायनानै बिथाङा बुङोदि , - बेयो गुबैयै 130 कौटि भारतयारिफोरनि जौगाखांनायखौ रोखा खालामनाया मोनसे सावगारि , जायजों गावनि गोहो आरो सोलोखान्थिजों गसंथानानै थानो हानायनि मिजिंजों बुंफबनाय । बिथाङा बुङोदि , बाजेटनि थांखियाव हादतआ सिगां , आबादयारिफोरनि दिहुन्थाय मुलाम्फाखौ फान्नै बांहोनाय , गोखों फारिखान्थि दानाय , गोग्गो भारत , गोग्गो खुथाय , लाइमोनफोरनि थाखाय थिसन्थाय , समान जौगाथाय बाइदिसिना थांखिफोरा गोख्रों महर मोनगोन । बेनि अनगायैबो थांनाय मावबुब्लिनि बाजेटआव 2015.16 नि मोन 13 बाथ्रा होनायखौबो लाफानाय जादों , बेफोर बिथांखिफोरखौ हादतनि 75 थि उदांस्रि सान एबा 2022 नि अमृत महोत्सभनि समाव सुफुंनो थांखि लादों । रांखान्थि मन्थ्रिआ बुंबावोदि , बेफोर गासैबो बाथ्रा होनायफोराबो आत्मनिर्भरनि बे भिजनजों रोखोमसे जागोन । बोसोर 2021.22 नि बाजेट थांखिनि देहा आरो सुखु - गोजोन लाखिनायनि खाबुफोरखौ थिसन्नायाव मख'जाथावनायै बांहोनाय जादों आरो बोसोर 2020.21 नि बाजेट हमनानै लानायाव देहा एबा सुखु - गोजोननि थाखाय बाजेटआव 2.23,846 कौटि रां थिसन्नाय जादों । बेराफार्से बे बोसोरनि बाजेटआव 94.452 कौटि रां थिसन्नाय जादों आरो बेयो 137 जौखोन्दोसिम बांहोनाय जादों । रांखान्थि मन्थ्रिआ फोसावोदि , - 6 बोसोरनि गेजेराव गासैफ्राम 64.180 कौटि रा बाहायनो गोनां मोनसे गोदान मिरुनि थिसन्नाय स्कीम 'पिएम आत्मनिर्भर स्वास्थ्य भारत यजना' खौ जागायनाय जासिगोन । बेनि हेफाजाबै गुदि , नैथि आरो थामथि खोलोबनि देहा फाहामथाय राहानि आदोबखौ सोदांनाय जागोन , थाखानाय माहारियारि फसंथानफोरा गोख्रों जागोन आरो गोदान फसंथानफोरबो गायसन्नाय जागोन , जायनि हेफाजाबै गोदान आरो जाफ्लायग्रा बेरामफोरखौ हमदांनाय आरो फाहामथाय होनायाव गोर्लै जागोन । बे हाबाफारिया राष्ट्रीय स्वास्थ्य मिसननि उफ्रा बिथांखियाव थागोन । बे बिथांखिनि हेफाजाबै दर 17.788 गामि आरो मोन 11.024 सहरफोराव देहा आरो सुखु - गोजोननि थाखाय गोनांथि जानाय बादियै मदत होनाय जागोन । बिब्दिनो दर 11 राइज्योनि दरफ्रोमबो जिल्ला आरो गं 3382 खोन्दो देहा मिरुफोराव जुथायै गंसेयै देहा आन्जादसालि गायसन्नाय जागोन । दर 602 जिल्ला आरो मोन 12 मिरु फसंथानफोराव गोब्राब बेराम नायसंनायजों लोब्बा थानाय फाहामसालि ब्लक गायसन्नाय , माहारियारि बेराम सामलायग्रा मिरु ( एनसीडीसी ) , बेनि मोन 5 ओन्सोलारि आरो मोन 20 नोगोरमाफोराव गायसन्नाय देहा फाहामथाय फसंथानफोरखौ गोख्रों खालामनाय , गंफ्रोमबो राइजोयारि देहा फाहामसालिफोरखौ फोनांजाबनो देहा फोसावदिं पर्टेलखौ फेहेरनो दरफ्रोमबो राइज्यो आरो मिरु बेंनाय राइज्योयाव मावफुंनाय , हाबग्रा लामा एबा मोन 32 उरां गाथोन , मोन 11 लैथो बन्दर आरो मोन 7 लेन्ड क्रसिंआव मोन 17 गोदान राइजोयारि देहा मिरु गायसन्नाय आरो मोन 33 थाखानाय राइजोयारि देहा मिरुफोरखौ गोख्रों खालामनाय जागोन । गोब्राब आरो हर्खाब अलखद अपारेसननि थाखाय मोन 15 सोमजिब्रबनाय अलखद अपारेसन मिरु आरो गं 2 मबाइल फाहामसालि गायसन्नाय जागोन । बोसोर 2021.22 नि बाजेटआव हमनानै लानाय बादियै कभिड - 19 भेक्सिननि थाखाय गासै 35.000 कौटि रां गोनांथि होनाय जादों । भारतआव दिहुन्नाय 'न्युमोकोकल भेक्सिन' आ दासान्दि दरबा राइज्योआवल' मोनफुंनो हानायखौ उननि समाव हादतनाङैनो मोनफुंहोनायनि राहा खालामनानै बेनि हेफाजाबै बोसोरफ्रोमबो 50.000 गथ'फोरखौ थैनायनिफ्राय जिउ रैखा खालामनो हानाय जागोन । रांखान्थि मन्थ्रिआ फोसावयोदि , हादतनि 2.86 कौटि नख'रफोराव दै जगायनायनि पाइप फोनांजाबनायजों लोगोसे मोन 4378 सहर आफादफोराव दै मोनफुंनायनि थाखाय जल जीवन मिसनखौ जागायगोन । बार गुबुंले बादि गोब्राब जेनानिफ्राय रैखा मोन्नो हानाय बादियै सरकारआ बे बाजेटआव 10 लाखनिख्रुइ बांसिन सुबुं अन्जिमा थानाय मोन 42 सहरफोरनि थाखाय 2217 कौटि रां थिसन्नायनि थांखि लादों । गोजाम सोलियै गारिफोरखौ बाहायैनि राहा खालामनो गारि स्क्रैप खान्थिबो फोसावनाय जादों बे बाजेटआव । गावयारि गारिनि थाखाय 20 बोसोर आरो फालांगियारि गारिनि थाखाय 15 बोसोर सालायनो हानायनि फिटनेस मिरुआव फिटनेस आन्जाद नायनायनि थांखि लानाय जादों । आत्मनिर्भर भारत बिथांखिनि सोमोन्दै रांखान्थि मन्थ्रि सीतारमणआ बुङोदि , भारतनो 5 ट्रिलियन डलार रांखान्थियारि राहा बानायनो थाखाय हादतनि बानायफुंनाय बिथिंखौ ओन्थोरजयै राहाजों लांनानै बेनि सानखोयाव बांहोनाय लाबोनांगोन । जोंनि लुफुंथाय कम्पानीफोरखौ मुलुगनां थाखोयाव एंगारनो हायै बाहागो दाफुंनायनि गोनांथि होयो । बेफोर गासैखौबो मोनफुंहैनायनि थांखिजों आत्मनिर्भर भारतनि थाखाय लुफुंथाय हाबाखौ मुलुगनां महर होनो थाखायनो मोन 13 सेक्टराव पीएलआइ स्कीम फोसावयो रांखान्थि मन्थ्रिआ । बेनि थाखाय सरकारआ फैगौ 5 बोसोराव गासैफ्राम 1.97 लाख कौटि रांनि गोनांथि होयो । बेनि जागायनाया बोसोर 2021.22 निफ्रायनो जागोन । बेनि गेजेरजों हादतनि लाइमोनफोरा थिसन्थायनि खाबु मोनगोन होन्नानै रांखान्थि मन्थ्रि सीतारमणआ बाजेटआव रायखाङो ।

रांखान्थि मन्थ्रिआ मैया मिरुनि बाजेटखौ थिसन्दों

गोदान दिल्ली , 2 फेब्रुवारीः भारतनि आइजो हकी हान्जाया आर्जेन्टिना दावबायनानै गेलेनाय हकी सिरिजनि मैया गेलेनाय मोनसे मेचखौ आर्जेन्टिनानि हेथायै ड्र गेलेदों । मख'नो गोनांदि , बेनि सिगां आर्जेन्टिना हान्जाया भारतखौ फारियै मोन्नै मेचयाव फेजेन्नो हानायनि उनाव मैया गेलेनाय थामथि मेचखौ ड्र गेलेयो । बे मेचखौ भारतया जोबथा समसिम 1.1 गलजों ड्र लाखिनो हादों । गेलेनायाव भारतनि जानानै केप्टेन रेनी राम्फल आरो आर्जेन्टिनानि जानानै एमेलियाआ गलखौ होनो हादोंमोन । मख'नो गोनांदि , थांनाय 26 जानुवारीखालि गेलेनाय गिबि मेचयाव आर्जेन्टिनाया 2.0 गलाव भारतखौ फेजेन्नो हादोंमोन आरो बेनि उनाव 29 जानुवारीखालि गेलेनाय मेचयाव भारतखौ 3.2 गलाव फेजेन्नो हादोंमोन । मेचनि गिबि गेलेनाय समाव आर्जेन्टिनानि गेलेगिरिया साबसिन गेलेनायखौ दिन्थिनो हादोंमोनब्लाबो नाथाय भारतनि गेलेनायाव गल होनो हानायाव फेलें जायो । भारतनि गलकिफार सबिताआ बे गेलेनाय मेचयाव गोबां गल होनायखौ फेलें खालामनो हानायाव जाफुसारदों । आर्जेन्टिना हान्जाया भारतनि हेथायै 3.1 मेचजों आवगायनानै दङ आरो बे सिरिजखौ देरहानो हायो । मख'नो गोनांदि , कभिड - 19 नि जाहोनाव थांनाय गोलाव दाननिफ्रायनो भारतनि हकी हान्जाया गेलेग्रा फोथाराव ओंखाराखैमोन । जाहोनाव फैगौ अलम्पिक गेम्सखौ नोजोर होनानै भारतनि हौवा आरो आइजो हकी हान्जाया गुबुन हादत दावबायनानै बे समाव हकी सिरिज गेलेनायखौ सोलिहोबाय थादों । भारतनि आइजो आरो हौवा हकी हान्जाया फैगौ माखासे दानफोरनि गेजेराव टकिय सहराव खुंजानो गोनां अलम्पिक गेम्सनि थाखाय दासिम क्वालिफाइ जानो हाखाबाय । बेनि सिगां भारतनि हकी हान्जाया आर्जेन्टिनानि बि हान्जानि हेंथायैबो जेन्नो गोनां जादोंमोन । भारतनि हौवा हकी हान्जायाबो दासान्दि गुबुन हादतनि हकी हान्जानि हेंथायै मेच गेलेबाय थादों ।

भारतनि हान्जाया जोबथा मेचयाव मुलुगनि नैथि हान्जा आर्जेन्टिनानि हेथायै ड्र गेलेदों

मुम्बाइ , 2 फेब्रुवारी : भारत आरो इंलेन्ड क्रिकेट हान्जानि गेजेराव टेस्ट सिरिज गेलेनाया सोलिफु फेब्रुवारी दाननि फैगौ बावैसो साननिफ्राय जागायजेनगोन । अदेबानि फैगौ 5 फेब्रुवारीनिफ्राय दरनै हादतनि क्रिकेट हान्जानि गेजेराव सिरिजनि गिबि टेस्ट मेच गेलेनाया जागायजेनगोन । भारत आरो इंलेन्डनि गेजेराव मोनब्रै टेस्ट - मेच , मोनथाम सानसेयारि मेच आरो मोन 5 टी - 20 मेचनि सिरिजखौ गेलेगोन । बे जोबथा सिरिजनि गेलेनाया फैगौ 6 जुनखालि जागोन । जुदि भारतनि हान्जाया वर्ल्ड टेस्ट सेम्पियनसिपनि फाइनालाव सौहैनोब्ला 18 जुननिफ्राय लर्डसआव जानो गोनां फाइनालाव सौहैनांगोन । दरनै हादतनि क्रिकेट हान्जाफोरा दासान्दि सिरिजखौ गेलेनो थाखाय बराट कहलीनि केप्टेन महरै दैदेन्नायाव माखासे मिजिंथिजानाय गेलेगिरिफोरखौ लानानै इंलेन्डनि हेंथायै गेलेनो थियारि जादों । मख'नो गोनांदि , फैगौ 5 फेब्रवारीनिफ्राय जागायजेन्नो गोनां टेस्ट सिरिजनि गिबि मेचखौ गेलेनायनि समा फैगौ 5 दाननि गेजेराव सोलिबाय थागोन । मानोना फैगौ 5 दाननि गेजेराव भारतनि गेलेगिरिफोरा सानथाम - सानथामनि गेजेराव मोनसे मेचखौ गेलेगोन । थांनाय टेस्ट सिरिजखौ अस्ट्रेलिया हान्जानि हेंथायै देरहानो हानायनि उनाव भारतनि क्रिकेट हान्जाया दासान्दि गोख्रोंसिन महराव दङ । बेनि अनगायैबो भारतया गावनि नख'र सहरावनो गेलेगोन सिरिजनि फार्से इंलेन्ड हान्जाया भारतनि साफ्रोमबो गेलेगिरिफोरनि सायाव गोख्रोङै नोजोर लाखिदों । बे सिरिजयाव बिराट कहलीनि अनगायैबो रहित शर्मा , जसप्रित बुमराहजों लोगोसे माखासे गेलेगिरिफोरखौबो हान्जायाव लाबोफिन्नाय जादों । बिसिसिआइआ थांनाय माखासे साननि सिगांनो इंलेन्डनि हेंथायै गेलेनो लानाय सिरिजनि थाखाय हान्जायाव मिजिंथिजानाय गेलेगिरिफोरखौ सायख'नाय जाबाय ।

भारत आरो इंलेन्ड क्रिकेट सिरिजनि उनावनो आइपिएल , टेस्ट सेम्पियनसिप गेलेगोन

कक्राझार , 5 मेःराइजोनाङै करना भाइरासनि नैथि दोहौनि साग्लोबनाया गोख्रोङै गोसारगासिनो थानाय आरो आसामाव गोदानै सुबुंफोरनि देहायाव करना सन्देरनाया बांसिनगासिनो थानायखौ मिरू खालामनानै आसाम सरकारा फोसावनाय बिथोन बायदियै राइजोनि गुबुन जिल्लाफोरजों लोगोसे कक्राझार सहर आवबो बेलासि 2.00 रिंगा जानाय लोगो लोगो गासै गलाफोरखौ बन्द खालामनाय नुनो मोनदों । मखनाय जायोदि आसाम सरकारआ राइज्योयाव किभड - 19 साग्लोबनायखौ होबथानाय एबा दबथायनायनि नोजोरजों थांनाय सानखालि मोनसे गोदानै एस अ पि गाइडलाइन फोसावफिनबावदों । बे गाइडलाइन बादियै दिनैनिफ्राय रइज्यो नाङै गासै हाथाइसालि , बाजार आरो गलाफोरा बेलासि 2.00 रिंगानिफ्राय बन्द जायो । लोगोसे सिगाङाव फोसावनाय कार्पिउ आइननि समखौबो आवगायनानै मोनाबिलि 6.00 रिंगानिफ्राय खालामनाय जायो । बेनि सिगां राइज्यो सरकारआ आसामाव बेलासि 6.00 रिंगानिफ्राय गासै हाथाइसालि , बाजार , गलाफोरखौ बन्द खालामनो आरो मोनबिलि 8.00 रिंगानिफ्राय कार्पिउ आइन जाबसिन्दोंमोन । नाथाय राइज्योयाव करनानि थासारिया गाज्रिसिन महर लानायलाय सरकारआ बेलासि 2.00 रिंगनिफ्रायनो गासै गलाफोरखौ बन्द खालामनो बिथोन होयो आरो मोनाबिलि 6.00 रिंगानिफ्राय राइज्यो नाङै कार्पिउ आइन फोसायो ।

आसाम सरकारनि बिथोन बादियै कक्राझार सहरनि गासै गलाफोरा 2.00 रिंगानिफ्राय बन्द जाजोबदों

@ media ( min - width : 300px ) { : not ( # tve ) [ data - css = " tve - u - 1793be67cda " ] { color : var ( - - tcb - skin - color - 4 ) ! important ; - - tcb - applied - color : var $ ( - - tcb - skin - color - 4 ) ! important ; - - tve - applied - color : var $ ( - - tcb - skin - color - 4 ) ! important ; } [ data - css = " tve - u - 1793be73f4e " ] { width : 720px ; } } . widget . widget - title { font - size : 1.1em ; } . widget - area a { font - size : 16px ; } . . sidebar . widget - inner { text - align : right ; } December 25.2022Latest NewsMay 5.2021 कक्राझार , 4 मेःथांनाय आसाम बिधान सभा बिसायख'थिनि फिथाय फोसावखांनायनि उनावनो बि टि आरनि राजखान्थि फोथाराव गोबां सोलायनायखौ नुनो मोन्दों । महाजतआव थानाय कंग्रेस , बि पि एफ , ए आइ इउ दि एफ आरो राइजर दोलोखौ बि जे पि , एजिपि आरो इउ पि पि एल मित्रजतआ गाज्रियै फेजेनखांनायनि उनावनो आसाम दिसपुराव खुंथाय गोहोखौ मित्रजत सरखकारा आवग्रिनो हाबाय । बिनि उनावनो बि टि आरनि राजखान्थि फोथारआव गोबां सोलाय - सोल' जानायखौ नुनो मोननाय जादों । महाजत सरकारआ आसामाव एसेल' मासि आवग्रिनो हानायोय़ बेराफार्से बि टि आरावबो कंग्रेसनि लोगो बि पि एफ दोलोआ बि टि आरनि गं 12 मासिनि गेजेराव‌ मोन 4 मासिल' आवग्रिनो हायो आरो खुंथायनि गोहोखौ खोमाना लानो गोनां जायो । बे समावनो बि टि आरनि बेरेखा हानजायाव थानाय बि पि एफनि साथाम बिजाथि फारियै बि . सावरायगोरा ( Amar Basumatary from 13 No Chirang Duwar ) , धनन्जय बसुमतारि ( Dananjay Basumatary , From 18 No Manash Serfang ) बिथांमोना बि टि आरनि खुंथाय गोहोआव थानाय इउ पि पि एल दोलोआव आखाय गोरोब फैयो ।

बि पि एफनि गेदेर खहाः सानै बि पि एफनि एम सि एल एफोरा इउ पि पि एलआव गोरोबफैबाय

कियेभ , 1 मार्चःभारतनि आइजो रेसलार भिनेश फगातआ करना भाइरास महामारिनि जाउनाव गोलाव सम गेलेनायनिफ्राय गोजानाव थानो गोनां जादोंमोन । नाथाय बावैसोनि उनाव इउक्रेनियान रेसलार्स एबा कोसेज मेम'रिएल टुर्नामेन्टआव बाहागो लानानै गावनि गेलेनायखौ जागायफिनो । रेसलार भिनेश फगातआ मैया 53 कि : ग्राः लिरथाइनि बाहागोआव गेलेनानै 2017 माइथायनि वर्ल्ड सेम्पियन भानेसा कालादजिंस्कीखौ फेजेन्नानै सना मेडेल देरहानानै बिमुं देरहायो । वर्ल्ड रेंकिंआव थामथि नम्बरनि सिरिआव थानाय भारतयारि आइजो पालवानखौ 7 थि नम्बरआव थानाय बेलारुसनि गेलेगिरिआ गोखों बादायनाय होयोब्लाबो 10.8 जों सिगांनानै मेचखौ देरहानो हायो । फगातआ जागायनायावनो आग्दा आथिंजों गाग्लोबनानै 4.0 पइन्टजों सिगांनानै थानो हादोंमोन । बेनि उनाव किलादजिंस्कीआ गोख्रों गेलेफिन्नानै स्करखौ 4.4 खालामनानै ड्र लाखिनो हायो । ब्रेकनि 10 सेकेन्ड सिगां भिनेशआ मोननै पइन्ट बुथुमबावनो हानानै स्करखौ 6.4 खालामनानै देरहानो हायो । बेनि उनावबो कालादजिंस्कीआ 4 पइन्ट लानानै आरोबाव स्करखौ 10.8 खालामनो हायो । नाथाय मेचखौ भारतयारि रेसलार फगातआनो देरहानो हायो । मख'नो गोनांदि , 2020 माइथायाव करना भाइरास साग्लोबनायनि जाउनाव बे गेलेमुखौ दोन्थ'नायनि उनाव भिनेशनि बे मेचआनो गिबि बादायनायमोन । बेनि गेजेरजोंनो भिनेश फगातआ टकिय अलिम्पिकनि थाखाय क्वालिफाइ जायो आरो बिथाङानो सासेल' भारतयारि आइजो रेसलार ।

आगु वर्ल्ड सेम्पियनखौ फेजेन्नानै रेसलिंआव सना मेडेल देरहाबाय भिनेश फगातआ

कक्राझार जिल्लानि सिङाव थानाय गसाइगाव महखुम्मानि सिमलागुरि गामिनि थागिबि प्रदिप ब्रह्मनि फिसाजो लक्ष्मी ब्रह्मआ माखासे साननिफ्रायनो गोब्राब बेरामजों गोग्लैनानै दं । दुखुथिया निखावरि नखरा गाहाम फाहामथाय होनो थाखाय रांखान्थियारि हालाय हाफाय जानांदों । खाथिनि गसाइगाव RNB देहा फाहामसालिआव लक्ष्मी ब्रह्मखौ थिसनदोंमोनब्लाबो गोब्राब लोमजानायनि थाखाय बेयाव फाहामनो हायैयाव कक्राझार MRM देहा फाहामसालियाव फाहामथाय होनो गोनां जाहैयो होननानै बिफाया खोरांआव फोरमायना होदों । गाहाम फाहामथाय होनो थाखाय रांखानथिनि गोनांथि जानानै दं । बेनिखायनो लक्ष्मी बृरह्मखौ गाहाम देहायाव लाबोनायाव मदद होयो बेनि थाखाय बिफा प्रदिप ब्रह्मआ खौरांनि गेजेरजों हेफाजाब आरो मददनि थाखाय सुबुं अनसायगिरि रायजो राजाफोर आरो आसाम सरखारनिसिमबो बिथांआ आरज खालामहरदों । गोसो गुदुं सुबुंफोरा बिफा प्रदिप ब्रह्मनि UCO BANK नि A / C no . 26480110051856 , IFSC - UCBA0002648 आव राङारि अनसुंथाय हरनो हागो लोगोसे 9957106579 आव सुलु लानो हागोन ।

दुखुथिया निखावरि नखरा देहा फाहामथायनि थाखाय सुबुं अनफावरि राइजो - राजाफोरनिसिम मदद हांख्रायहरदों ।

लन्डन , 1 मार्चःजुभेन्टासनि कच आन्द्रे पिर्लोआ मोनसे गोदान टीम लानानै भेरोनानि हमग्राउन्डआव मेच गेलेनानै गावनि हान्जाखौ देरहागोन होन्नानै मिजिं थिदोंमोन । नाथाय बे मिजिङा पिर्लोनि थाखाय जाफुंनो हायाखिसै । मेचनि गिबि गलखौ रनाल्डआ फ्रेडारिन्क सिसानि मदतजों जोसन्नो हादोंमोन । बेनि उनाव 60 मिनिटआव जुभेन्टासनि अपेनसिपआ आरोबाव फान्नै गोख्रोंसिन जाबावो । नाथाय एरान रामसेनि गोख्रों शटखौ बेरेखा हान्जानि गल किपारआ होबथानानै गल जानायनिफ्राय रैखा खालामो । बेनि उनाव 77 मिनिटआव भेरोनानि एन्टनिन बराकआ गरसे गल जोसन्नानै स्करखौ 1.1 खालामनो हायो । जुभेन्टासआ 46 पइन्टसजों सिरि - ए पइन्टस फारिलाइयाव थामथि जायगायाव थानो हायो । इन्टारमिलानआ 53 पइन्टजों सिगांसिनआव आरो एसि मिलानआ 49 पइन्टजों नैथि सारिआव जायगा लानो हायो । बेराफार्से प्रिमियार लीगनि मेचआव मन्चेस्टार सिटिआ वेस्टहमखौ 2.1 जों फेजेनो । सिटिनि कच पेप' गार्डियलानि केरियारआव बेयो 500 थि मेच देरहानायनि रेकर्ड खालामो । कच महरैबो बिथांनि 200 थि मेच देरहानाय जायो । लोगोसे कच महरै गार्डियलानि मोन 273 थि मेचबो जायो । जार्मान लीगनि मोनसे मेचखौ बेयार्न मिउनिकआ मोनसेनग्लादबागखौ 3.2 जों फेजेन्नानै लीगआव क्लाबनि देरहानायखौ जागायफिनो । बे देरहानायनि हिर' महरै मुं मोनो रबार्ट लेभान्डस्की आरो सर्ज ग्नाबीआ । बिसोर सानै गेलेगिरिआ बेयार्ननि थाखाय गरनै - गरनै गल सोनो हायो । बे देरहानायजोंनो बेयार्नआ पइन्ट फारिलाइनि नैथि सारिआव जायगा लानो हायो । स्पेनिस लीगआव बार्सिलनाया सेभिलाखौ 2.0 जों फेजेनो । मेचनि जोबथा समनि एसे सिगां स्टार लियनेल मेसिआ गलसे गल स्कर खालामनानै 2.0 जों सिगांनानै लाखिनो हायो । बे मेचखौ देरहानानै बार्सिलनाया मोन 25 मेच गेलेनानै मोन 16 देरहानो हायो आरो मोन 53 पइन्ट लानानै फारिलाइनि नैथि फारिआव थायो । बेराफार्से रियेल माद्रिदआ थामथि सारिआव थानाङो ।

रनाल्डनि गलआ बेकार : सिरि - एआव भेरोनाया जुभेन्टासजों ड्र लाखियो , प्रिमियार लीगआव मेनसिटिआ लान्थ्रियैनो 20 थि मेच देरहादों